Column fas minute: MoniCon tag Umar ge karah | Mihaaru\nހޯމް މިނިސްޓަރު އުމަރު "މިހާރު"އާ ވާހަކަ ދައްކަވަނީ: މޮނިކޮން އަމުރުގެ ދަށުން މީހުންގެ ފައިގައި ޓެގް އެޅުވުމުގެ މައްސަލައިގައި ފާޑުކިޔުންތައް ދަނީ އަމާޒުވަމުން --ފޮޓޯ: މުހައްމަދު ޝަރުހާން/މިހާރު\n21 ޖޫން 2016 - 08:04 29 comments\nމޮނިޓަކޮށް ކޮންޓްރޯލް ކުރުމުގެ (މޮނިކޮން) ނިޒާމަކީ، ބޮޑެތި ކުށްތަކަށް ތުހުމަތުކުރެވޭ މީހުންގެ ހަރަކާތްތައް ހުންނަ ގޮތް، ވަކި ކަހަލަ އާލާތެއް (ޓެގް) ބޭނުންކޮށްގެން ބަލައި ދެނެގަތުމުގެ ނިޒާމެކެވެ. އެއީ އެ މީހުން، ތަހުގީގަށް ހައްޔަރުކުރެވޭ ވަރަށް ހެކި ނެތުމުން ނުވަތަ ޝަރީއަތް ނިމެންދެން ހައްޔަރުކޮށްފައި ބައިތިއްބަން ނުފެންނަ ކަމަށް ކޯޓުން ކަނޑައަޅާ މީހުންގެ ހަރަކާތްތައް ހުންނަ ގޮތް ދެނެގަތުމަށް ކުރާ ކަމެކެވެ. ގާނޫނު އޮތް ގޮތުން، މީހެއްގެ ގައިގައި އެފަދަ ޓެގެއް އެޅުވޭނީ, ހޯމް މިނިސްޓަރުގެ އެދުމަކަށް ހައި ކޯޓުން ނެރޭ އަމުރަކަށެވެ. މި އުސޫލުން، މިހާތަނަށް ހައި ކޯޓުން ވަނީ 17 މީހެއްގެ މައްޗަށް މޮނިކޮން އަމުރު ނެރެފަ އެވެ. އެ 17 މީހުންގެ ފައިގައި ޓެގް އަޅުވައި، ފުލުހުން ދަނީ މޮނިޓަ ކުރަމުންނެވެ.\nމޮނިކޮން އަމުރު ރައްދުވާ މީހުން ވަކި ވަގުތުތަކެއްގައި ގެއިން ބޭރަށް ނުވަތަ ވަކި ސަރަހައްދުތަކަކަށް ދިއުން މަނާކުރެވެ އެވެ. ފުލުހުން އަންގައިފި ނަމަ، އަމުރު ރައްދުވާ މީހާ ދިރިއުޅޭ ތަނުގައި އުޅޭ އެހެން މީހުންގެ ނުވަތަ އުޅޭނެ މީހުންގެ މަޢުލޫމާތު ފުލުހުންނަށް ދޭން ޖެހެ އެވެ. މިނިސްޓަރުގެ ހުއްދަ ނެތި މާލޭން ބޭރަކަށް ނުދެވެ އެވެ. އެ މީހެއްގެ މާލީ އަދި މުވާސަލާތީ މުއާމަލާތްތަކާއި މުދާ ކޮންޓްރޯލް ކުރުމުގެ ބާރު ފުލުހުންނަށް ލިބެ އެވެ. އެ މީހުންގެ ހަށިގަނޑުގައި ނުވަތަ ދިރިއުޅޭ ތަނުގައި ޓެގް ހަރު ކުރެވިދާނެ އެވެ.\nޓެރަރިޒަމް މަނާކުރުމުގެ ގާނޫނު އޮތް ގޮތުން، ވަކި ކަހަލަ ކުށްތަކެއް ކުރަން އުޅޭ ކަމަށް ތުހުމަތުކުރެވޭ މީހެއްގެ މައްޗަށް ވެސް އަދި އެ ގާނޫނުގެ ދަށުން އެ މީހެއްގެ މައްޗަށް ތަހުގީގެއް ނުވަތަ ޝަރީއަތެއް ހިންގަމުންދާ މީހެއްގެ މައްޗަށް ވެސް އަމުރެއް ނެރެވިދާނެ އެވެ. ހޯމް މިނިސްޓަރު ހައި ކޯޓުގައި އެދިވަޑައިގަތަސް، އެ މީހަކަށް ތުހުމަތުކުރާ ކަމެއްގެ މައްޗަށް ބިނާކޮށްފައިވާ އިންޓެލިޖެންސް ރިޕޯޓެއް އަދި ތުހުމަތުކުރެވޭ މީހާގެ ޖިނާއީ ކުށުގެ ރެކޯޑެއް ގާނޫނު ތަންފީޒުކުރާ އެއްވެސް އިދާރާއެއްގައި ނެތިއްޔާ މޮނިކޮން އަމުރެއް ނުނެރެވޭނެ އެވެ.\nގޭންގުތަކާއި ގުރޫޕްތަކަކީ އެއްވެސް ސަރުކާރެއްގެ އަތް ނުފޯރާ ބަޔަކަށްވާ އިރު، ފުރަތަމަ މޮނިކޮން އަމުރާ އެކު ވެސް ސުވާލުތަކެއް އުފެދުނެވެ. މި ކަންތައް ކިހާ ދުވަހަކަށް ދެމިގެންދާނެ ހެއްޔެވެ؟ ވަކި ބައެއްގެ މައްޗަށް މޮނިކޮން އަމުރެއް ނެރެން ހުށަހަޅައިފިއްޔާ، އެ އަމުރު ނެރެދޭނެ ހެއްޔެވެ؟\nފުލުހުން ހިންގި އޮޕަރޭޝަނެއްގައި މީހަކު ހައްޔަރުކޮށްގެން ގެންދަނީ: ގޭންގު ކުށްތައް ހުއްޓުވުމަށް މޮނިކޮން އަމުރު ނެރެ ބައެއް މީހުންގެ ފައިގައި ވަނީ ޓެގް އަޅުވާފައި. ފޮޓޯ ޕޮލިސް މީޑިއާ\nއެ ސުވާލުތަކުގެ ޖަވާބު މިހާރު މި ދަނީ ލިބެމުންނެވެ. މޮނިކޮން އަމުރު ނެރެން ފެށިތާ ހަތަރު މަސް ވީ އިރު، އެ އަމުރު ނެރުމަށް ގާނޫނުގައި ކަނޑައަޅާފައިވާ އުސޫލުތައް މިވަނީ ބޮލާލައި ޖަހައިފަ އެވެ. ގާނޫނުގައި ކޮންމެ ގޮތަކަށް އޮތަސް، ކޯޓުންނާއި ސަރުކާރުން އަމަލުކުރާ ތަން މިހާރު ފެންނަނީ އެހެން ގޮތަކަށެވެ. މޮނިކޮން އަމުރަކަށް އެދި ހޯމް މިނިސްޓަރު ފޮނުއްވާ ހުށަހެޅުން ހައި ކޯޓަށް ލިބޭތާ 24 ގަޑިއިރުގެ ތެރޭގައި، އަޑުއެހުމެއް ބާއްވައި، އެ އަމުރު ނެރުމާ މެދު ގޮތެއް ނިންމުން ކޯޓުގެ މައްޗަށް ގާނޫނު ލާޒިކުރެ އެވެ.\nނަމަވެސް މި މަހު ކުރީކޮޅު ހަތް މީހެއްގެ މައްޗަށް މޮނިކޮން އަމުރެއް ނެރެދިނުމަށް އެދި ކޯޓަށް ހުށަހެޅިތާ 24 ގަޑިއިރު ފާއިތުވެގެން ދިޔަ އިރު ވެސް، އަދި މިއަދާ ހަމައަށް ދެ ހަފުތާ އަށް ވުރެ ގިނަ ދުވަސް ވީ އިރު ވެސް ހައި ކޯޓުން އެކަމާ ބެހޭ އަޑުއެހުމެއް ނުބާއްވަ އެވެ. އެންމެ ފަހުން މިދިޔަ ބުރާސްފަތި ދުވަހު، ރައީސް ޔާމީން މިވަނީ މޮނިކޮން އަމުރަށް އެދުމުގެ ބާރު ހޯމް މިނިސްޓަރުގެ އަތުން ނަންގަވައި، ހަތަރު މެމްބަރުންގެ ކޮމިޓީއަކާ ހަވާލުކުރައްވައިފި އެވެ. އެހެންކަމުން މޮނިކޮންގެ މިސްރާބު ބަދަލުވެއްޖެ ކަމަށް ގަބޫލުކުރެވޭ ވަރަށް ކަންތައް މި ދަނީ ތިލަވަމުންނެވެ.\nމޮނިކޮން އަމުރަށް އެދުމަށް، ގާނޫނުގައި ވަކި އިޖުރާއާތުތަކެއް ކަނޑައަޅައި ވަކި މީހަކާ އެ މަސްއޫލިއްޔަތު ހަވާލު ކޮށްފައިވަނިކޮށް، އެއާ ޚިލާފަށް އަމަލު ކުރުމަކީ ގާނޫނާ ޚިލާފުވުން ނޫން ބާވަ އެވެ! މޮނިކޮން އަމުރަކަށް އެދޭތާ ވަކި މުއްދަތެއްގެ ތެރޭގައި އެއާ މެދު ހުކުމެއް އިއްވުން ކޯޓުގެ މައްޗަށް ގާނޫނުން ލާޒިމްކޮށްފައިވާ އިރު، އެ މުއްދަތުގައި އެކަން ނުކުރުމަކީ، ގާނޫނާ ޚިލާފުވުން ނޫން ބާވަ އެވެ!\nދައުލަތުގެ ބަންޑާރަ ނާއިބާއި ލީގަލް އެފެއާޒް މިނިސްޓަރާއި އުއްތަމަ ފަނޑިޔާރު، މި ސުވާލުތަކަށް ޖަވާބު ދެއްވަން ޖެހެ އެވެ. ގާނޫނުއަސާސީ އާއި ގާނޫނުތަކަށް އަމަލުކުރަން ޖެހެނީ އާދައިގެ ރައްޔިތުން އެކަންޏެއް ނޫނެވެ. ދައުލަތުގެ އެންމެ މަތީ ވެރިޔާ އާއި ޝަރުއީ ކޯޓުތަކާއި ގާނޫނު ހަދާ މަޖިލީހުން ވެސް ގާނޫނުތަކަށް ފުރިހަމަ އަށް އަމަލުކުރަން ޖެހޭނެ އެވެ. ޝަރުއީ ކޯޓެއް ކަމަށް ވިޔަސް، އިސްލާމް ދީނުގެ އަސްލަކާ ޚިލާފު ނުވާ ގޮތުގެ މަތިން އޮތް ގާނޫނަކަށް ވިއްޔާ ފުރިހަމަ އަށް އަމަލުކުރަން ޖެހޭނެ އެވެ.\nމޮނިކޮންގެ މައްސަލަ އެންމެ ފަހުން ހޫނުވެގެން ދިޔައީ، ޓެގް އަޅުވާފައި ހުރި މީހަކު ވަކި ސިޔާސީ ޕާޓީއަކަށް މާ މުހިންމު ވެގެންނެވެ. ހޯމް މިނިސްޓަރު އުމަރު ނަސީރު ވިދާޅުވާ ގޮތުން ނަމަ، މިހާރު ޓެގް އަޅުވަމުން ދަނީ ގޭންގުތައް މައިތިރި ކުރުމަށް ސަރުކާރުން ފަށާފައިވާ ސިލްސިލާގެ ތެރެއިންނެވެ. އެހެން ކަމަށްވާ ނަމަ، ވަކި ޕާޓީއަކަށް މުހިންމުވެގެން އެ އުޅޭ މީހަކީ ވެސް ކޮންމެވެސް ގޭންގެއްގެ މީހަކަށް ވަނީތާ އެވެ.\nކޯޓުގައި އެދުމުން ވެސް މޮނިކޮން އަމުރު ނުނެރެދިން ހަތް މީހުންނަކީ ވެސް ކޮންމެވެސް ސިޔާސީ ބޭފުޅެއްގެ ހަރަކާތްތަކަށް މާ މުހިންމު ބައެއް ކަމަށް އަޑުތައް އިވެ އެވެ. އެ ފަދަ އަމުރަކަށް މިނިސްޓަރު އެދިވަޑައިގަތުމުން ވެސް، ގާނޫނުން ލާޒިމްކުރާ މުއްދަތުގައި ކޯޓުގައި އަޑުއެހުމެއް ނުބޭއްވުމުން، އެ ހަތް މީހުންގެ "ބުރަދަން" ވަޒަން ކުރެވެ އެވެ.\nމި ކަންތައް މި މަގުން ހިނގައި ދިޔުމުން ގަބޫލުކުރެވުނީ ހޯމް މިނިސްޓަރު ޓެގް އަޅުވަން ބޭނުންވާ މީހުންގެ ތެރޭގައި "ޓެގް އަޅުވައިގެން ނުވާނެ" މީހަކު ނުވަތަ ބަޔަކު އެބަ ތިބި ކަމެވެ. ވަކި ޕާޓީއަކަށް މުހިންމުވާ މީހެއްގެ ފައިގައި ޓެގެއް އަޅުވައި، އޭނާ އުޅޭނޫޅޭ ގޮތް ބަލަމުންދާ ނަމަ އެއީ އެ ޕާޓީ އަށް ބޮޑު ކަމަކަށް ވާނެތާ އެވެ. އަދި އަމުދުން އެއީ ސަރުކާރާ ގުޅިފައިވާ ޕާޓީއެއް ނަމަ މައްސަލަ ވަކިން ބޮޑުވާނެތާ އެވެ.\nމޮނިކޮން އަމުރު ނެރުމުގައި ހޯމް މިނިސްޓަރަށް ލަފާ ދިނުމަށް އެކުލަވައިލި ކޮމިޓީގައި ހޯމް މިނިސްޓަރުގެ އިތުރުން ހިމެނޭ ބޭފުޅުން\nމޮނިކޮން އަމުރުގެ ދަށުން ބައެއް މީހުންގެ ފައިގައި ޓެގް އެޅުވުމުން ސޯޝަލް މީޑިއާގަޔާއި ވައިބާ ގްރޫޕްތަކުގައި މިނިސްޓަރު އުމަރަށް ފުރައްސާރަކޮށް މަލާމާތް ރައްދުކުރަން ފެށި އެވެ. އޭގެ ތެރެއިން ވައިބާ ގުރޫޕެއްގައި އެކަކު ބުނެފައިވަނީ ޓެގް އަޅުވަންވީ ހޯމް މިނިސްޓަރު އުމަރު ނަސީރުގެ ފައިގައި ކަމަށެވެ.\nއާޚިރުގައި ކަންތައް ވެގެން އެ ދަނީ ވެސް އެ ބުނި ގޮތަށެވެ. މޮނިކޮން އަމުރު ނެރުމުގައި ހޯމް މިނިސްޓަރަށް ލަފާ ދެއްވުމަށް ރައީސް އެކުލަވައިލެއްވި ކޮމިޓީ ވެގެން އެ ދިޔައީ، މިނިސްޓަރު އުމަރު ނަސީރުގެ ކަރުގައި އެޅުވި މޮނިކޮން ޓެގަކަށެވެ.\nއުމަރުގެ އިތުރުން ދެ މިނިސްޓަރަކާއި ޕޮލިސް ކޮމިޝަނަރުގެ މައްޗަށް އެކުލެވޭ ކޮމިޓީއަކުން ނިންމައިގެން ނޫނީ މޮނިކޮން އަމުރަކަށް ނޭދެވޭ ގޮތަށް ހަމަޖެއްސުމުން، ގޭންގުތަކާއި ގުރޫޕްތަކުގެ މެމްބަރުންގެ ތެރެއިން، ހޯމް މިނިސްޓަރު ފަހައި ދުވަނީ ކޮންކޮން ބައެއްގެ ފަހަތުން ކަން ރައީސް ޔާމީނަށް ވަރަށް ރަނގަޅަށް އެނގިވަޑައިގަންނަވާނެ އެވެ.\nމި ކަމުގައި ކިތަންމެ ވަރަކަށް އުމަރަށް ފުރައްސާރަކޮށް ނުބައިމީސް ކުރި ކަމުގައި ވިޔަސް، އެ މީހުންގެ ފައިގައި ޓެގް އެޅުވުމަކީ މިނިސްޓަރު އުމަރު ކުރައްވާ ކަމެއް ނޫނެވެ. މިނިސްޓަރަކީ ރައީސްގެ މައްޗަށް ހުންނަވާ ބޭފުޅެއް ނޫނެވެ. މިނިސްޓަރަކީ ރައީސްގެ ސިޔާސަތުތައް ތަންފީޒުކުރައްވާ ބޭފުޅަކަށް ވާ އިރު، މޮނިކޮން އަމުރުގެ ދަށުން ބަޔަކު ފައިގައި ޓެގް އެޅުވިތާ ހަތަރު މަސް ވެގެން ދިޔައިރު، އެކަމާ ދެކޮޅަށް ރައީސް ފިޔަވަޅެއް ނޭޅުއްވުމުން އެނގެނީ، އެ މީހުންގެ ފައިގައި ޓެގް އަޅުވާފައިވަނީ ރައީސްގެ ސިޔާސަތާ އެއްގޮތަށް ކަމެވެ.\nރައީސްގެ ސިޔާސަތާ ދިމާ އިދިކޮޅަށް އަމަލުކުރައްވާ ވަޒީރަކު އެ މަގާމުގައި ބެހެއްޓެވުމަކީ، ރައީސަކު ކުރައްވާނެ ކަމެއް ނޫނެވެ. އަދި އަމުދުން މާޒީގައި ކަން ހިނގާފައިވާ ގޮތަށް ބަލާއިރު، ރައީސް ޔާމީނާ އެކަށީގެންވާ ކަމެއް ވެސް ނޫނެވެ. އެކަމަކު ވެސް އާންމުން ހަމަ ގަބޫލުކުރަންވީ، ޓެގް އެޅުވުމަކީ ރައީސް ޔާމީންގެ ސިޔާސަތާ ދެކޮޅަށް މިނިސްޓަރު އުމަރު ކުރައްވާ ކަމެއް ކަމަށް ހެއްޔެވެ؟\nއިތުރު ލިޔުންތައް ކުށްކުރުން އުމަރު ނަސީރު ކޮލަމް ފިނޭންސް މިނިސްޓަރު ޖިހާދު ކުރީގެ މިނިސްޓަރު ޑރ. މުހައްމަދު ޝައިނީ ކުރީގެ ޕޮލިސް ކޮމިޝަނަރު އަރީފް ފަސް މިނިޓް


މިރާގެ ކަލެޝަން ސެންޓަރެއް ޅ އަތޮޅުގައި ހުޅުވައިފި – Official Website of Secretariat of the Faadhippolhu Atoll Counci\nމިރާގެ ކަލެޝަން ސެންޓަރެއް ޅ އަތޮޅުގައި ހުޅުވައިފި\nމީރާގެ ކަލެކްޝަން ސެންޓަރެއް ޅ އަތޮޅުގައި ޤާއިމްކޮށް ޚިދުމަތް ދޭން ފަށައިފިއެވެ. މީރާގެ ކަލެކްޝަން ސެންޓަރު ޤާއިމްކޮށްފައިވަނީ ފާދިއްޕޮޅު އަތޮޅު ކައުންސިލް އިދާރާގައެވެ. މިސެންޓަރުން މީރާގެ ހުރިހާ ޚިދުމަތްތައްވެސް ލިބިގެންދާނެކަމަށް މީރާއިން މަޢުލޫމާތު ދެއްވައެވެ. މިރާގެ ކަލެކްޝަން ސެންޓަރެއް ފާދިއްޕޮޅުގައި ގާއިމްވެގެން ދިއުމުން ފާދިއްޕޮޅު އަތޮޅު ކައުންސިލުން ދެމުންއައި މީރާގެ ޚިދުމަތްތައް މިހާރުވަނީ ސެންޓަރުގެ ދަށަށް ބަދަލުވެފައެވެ.\nމީރާގެ ކަލެކްޝަން ސެންޓަރެއް ޤާއިމްކުރުމަށްޓަކައި ފާދިއްޕޮޅު އަތޮޅު ކައުންސިލުންވަނީ އެއްވެސް ކުއްޔަކާއި ނުލާ އިމާރާތުގެ ވަޞީލަތް ފޯރުކޮށްދީ އޮފީސް ސެޓަޕްހެދުމަށް ބޭނުންވާ އެހީތެރިކަން މީރާއަށް ފޯރުކޮށްދީފައެވެ. އަދި ހަމައެއާއިއެކު ސެންޓަރުގެ ކަރަންޓުގެ ޚިދުމަތްފަދަ ބައެއް ރިކަރަންޓް ޚަރަދުތައް ހަމަޖައްސަމުން ގެންދާނީ ފާދިއްޕޮޅު އަތޮޅު ކައުންސިލްގެ ފަރާތުންނެވެ.\nމީރާގެ ކަލެކްޝަން ސެންޓަރެއް މިއަތޮޅުގައި ޤާއިމްކުރުމަކީ ފާދިއްޕޮޅު ތަރައްޤީ ޕްލޭންގައި ހިމެނިގެން ފާދިއްޕޮޅު އަތޮޅު ކައުންސިލްގެ މިއަހަރުގެ މަސައްކަތު ތާވަލުގައިވެސް ހިމެނިގެން ކުރިއަށް ގެންދެވުނު މަސައްކަތެކެވެ.\nފާދިއްޕޮޅު އަތޮޅު ކައުންސިލުންވަނީ ވޭތުވެދިޔަ އަހަރު ޓްރާންސްޕޯޓްގެ ޚިދުމަތްތައްވެސް ފާދިއްޕޮޅު އަތޮޅު ކައުންސިލުން ލިބޭގޮތަށް އިދާރީ އިންތިޒާމްތައް ހަމަޖައްސަވާފައެވެ. މިގޮތުން އޭޒޯން ލައިސަންސްގެ ޚިދުމަތް މިހާރުވަނީ ތަޢާރަފްކޮށް ޚިދުމަތް ދެވެން ފަށާފައެވެ. އަދި މާލެގޮސްގެން ހޯދަންޖެހޭ އެހެނިހެން ޚިދުމަތްތައްވެސް ފާދިއްޕޮޅުގައި ލިބޭނެ އިންތިޒާމްތައް ހަމަޖެއްސުމަށް ކަމާއިގުޅޭ އިދާރަތަކާއި ދަނީ މަޝްވަރާކުރެވެމުންނެވެ. މިގޮތުން މިހާރު އެންމެ އިސްކަމެއް ދީގެން ކުރިއަށްގެންދާ މަސައްކަތަކީ އިމިގްރޭޝަންގެ ޑެސްކެއް ފާދިއްޕޮޅު އަތޮޅު ކައުންސިލްގައި ޤާއިމްކޮށް އިމިގްރޭޝަންގެ ޚިދުމަތްތައް ޅ އަތޮޅުން ލިބޭނެ އިންތިޒާމް ހަމަޖެއްސުމުގެ މަސައްކަތެވެ.\n2019 ނޮވެމްބަރ މަހުގެ ނިޔަލަށް ފާދިއްޕޮޅުގެ އާބާދީ\nޅ. ހިންނަވަރު “މަރިޔާޒު ” ކިޔާގޯތީގެ ރަޖިސްޓްރީ ގެއްލިގެން ހުށަހެޅުން\nފާދިއްޕޮޅު އަތޮޅު ތަރައްޤީ ޕްލޭނުން ޙާޞިލްވަމުންދާ މިންވަރު (ސެޕްޓެމްބަރ، އޮކްޓޯބަރ 2019)\nފާދިއްޕޮޅު އަތޮޅު ތަރައްޤީ ޕްލޭނުން ޙާޞިލްވަމުންދާ މިންވަރު (ޖުލައި، އޯގަސްޓް 2019)\nޅ. ޗެމްޕިއަންޝިޕް 2019 (އަންޑަރ 21) ފުޓްބޯޅަ މުބާރާތުގައި ބައިވެރިވުމުގެ ފުރުޞަތު ހުޅުވާލުން\nލިބޭފައިސާއާއި ޚަރަދުގެ ރިޕޯޓް – ސެޕްޓެމްބަރ 2019\nލިބޭފައިސާއާއި ޚަރަދުގެ ރިޕޯޓް – އޯގަސްޓް 2019\nލިބޭފައިސާއާއި ޚަރަދުގެ ރިޕޯޓް – ޖުލައި 2019\nލިބޭފައިސާއާއި ޚަރަދުގެ ރިޕޯޓް – ޖޫން 2019


Dhusthooree Hama Thah Kafunkoh Chart In Beyrun Sarukaarun Kulhen Fashaifi - Jameel ދުސްތޫރީ ހަމަތައް ކަފުންކޮށް ޗާޓުން ބޭރުން ސަރުކާރުން ކުޅެން ފަށައިފި – ޖަމީލް – Huvadhoo News Dhusthooree Hama Thah Kafunkoh Chart In Beyrun Sarukaarun Kulhen Fashaifi - Jameel Huvadhoo News\nދުސްތޫރީ ހަމަތައް ކަފުންކޮށް ޗާޓުން ބޭރުން ސަރުކާރުން ކުޅެން ފަށައިފި – ޖަމީލް\nދުސްތޫރީ ހަމަތައް ކަފުންކޮށް ޗާޓުން ބޭރުން ސަރުކާރުން ކުޅެން ފަށައިފިކަމަށް ކުރީގެ ނައިބު ރައީސް ޑރ މުހައްމަދު ޖަމީލް އަހުމަދު ވިދާޅުވެއްޖެއެވެ.\nޖަމީލް މިހެން ވިދާޅުވީ، ހޯމް މިނިސްޓްރީގެ އިހްތިސޯސުން ފުލުހުންގެ މުވައްސަސާ ވަކިކުރި ކަމަށް އޮންލައިން ނޫހެއް ކަމަށްވާ “ސަން” ގައި ޖަހާފައިވާ ހަަބަރު ޝެއަރ ކޮށް ކުރެއްވި ޓުވީޓެއްގައެވެ.\nޖަމީލްގެ ޓުވީޓުގައި ވިދާޅުވީ، ފުލުހުންގެ މުއައްސަސާ އާއި މަސްއޫލުވާނެ ފަރާތެއް ނެތުމަކީ ކަނޑައެޅިގެން ބޮޑު އޮޅުވާލުމެއް ކަމަށާއި، ދުސްތޫރީ ހަމަތައް ކަފުންކޮށް ޗާޓުން ބޭރުން ސަރުކާރުން ކުޅެން ފަށާފައިވާ ކަމަށެވެ. އަދި ޖަވާބުދާރީވާން ދެން ވަޑައިގަންނަވާނީ ރައީސްތޯ ބުނެ ޖަމީލް ވަނީ ސުވާލު ކުރައްވާފައެވެ.\nކަނޑައެޅިގެން ބޮޑު އޮޅުވާލުމެއް. ދުސްތޫރީ ހަމަތައް ކަފުންކޮށް ޗާޓުން ބޭރުން ސަރުކާރުން ކުަޅެން ފެށީ. ޖަވާބުދާރީވާން ދެން ވަޑައިގަންނަވާނީ ރައީސްތޯ؟ ޤާނޫނުގައި އޮތް ވަޒީރުންގެ މަޞްއޫލިއްޔަތު ދެން އަދާކުރައްވާނީ ރައީސް އޮފީހުގެ ވަޒީރުންތޯ؟ ވާނުވާ ނޭނގޭ ސަރުކާރެއް. https://t.co/jzYvZXRaWR\n— Mohamed Jameel Ahmed (@MJameelAhmed) October 18, 2021\nއަދި މިސަރުކާރަކީ ވާނުވާ ނޭނގޭ ސަރުކާރެއް ކަމަށާއި، ގާނޫނުގައި އޮތް ވަޒީރުންގެ މަސްއޫލިއްޔަތު ދެން އަދާކުރައްވާނީ ރައީސް އޮފީހުގެ ވަޒީރުންތޯ ބުނެ ޖަމީލްގެ ޓުވީޓުގައިވަނީ ސުވާލު ކުރައްވާފައެވެ.\nފުލުހުންގެ މުއައްސަސާ ހޯމް މިނިސްޓްރީގެ ދަށުން ވަކިކުރިކަން ރައީސް އޮފީހުން ހޯމް މިނިސްޓަރު އިމްރާން އަބްދުﷲ އަށް އަންގާފައި ވަނީ މިމަހުގެ 14 ވަނަ ދުވަހު އެވެ.\nތުރުކީ ވިލާތުން އިސްލާމް ދީން ނައްތާލިގޮތަށް އަދި ނުވެގެން އުޅެނީ އެކަމަށް އަދި ފަސްއަހަރު އޮތީމައެވެ.


Addu Equatorial Hospital Ge MRI Machine Bahahttaifi\nއައްޑޫ އިކުއިޓޯރިއަލް ހޮސްޕިޓަލްގެ އެމްއާރްއައި މެޝިން ބަހައްޓައިފި\nއައްޑޫ ސިޓީ އިކުއިޓޯރިއަލް ހޮސްޕިޓަލުގައި އިންސްޓޯލް ކޮށްފައިވާ އެމްއާރްއައި މެޝިން --\nއައްޑޫ ސިޓީގެ އައްޑޫ އިކުއިޓޯރިއަލް ހޮސްޕިޓަލުގެ އެމްއާރްއައި މެޝިން އިންސްޓޯލްކޮށްފިއެވެ.\nއެ ހޮސްޕިޓަލުން ބުނީ މެޝިން ބެހެއްޓުމުގެ މަސައްކަތް މިހާރު ނިމިފައިވާކަމަށާއި އަދި މިހާރު ކުރިއަށް ދަނީ މެޝިން ބޭނުން ކުރަން ފެށުމުގެ ކުރީން އިތުރަށް ބަލަން ޖެހޭ ކަންތައްތައް ބަލައި ފުރިހަމަކުރުމުގެ މަސައްކަތް ކަމަށެވެ. އެ ހޮސްޕިޓަލުން އަންނަނީ އަންނަ މަސް ތެރޭގައި އެމްރާއައިގެ ހިދުމަތް ދިނުމުގެ މަސައްކަތް ކުރަމުންނެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން އައްޑޫގައި ގާއިމްކުރި އެ ހޮސްޕިޓަލު ހިދުމަތް ދޭން ފަށާފައި ވަނީ ޖެނުއަރީ ހަތްވަނަ ދުވަހުއެވެ. މި ހޮސްޕިޓަލުގެ ހިދުމަތް ދޭން ފެށުމުން ކުރިން ހިދުމަތް ދެމުން ދިޔަ އައްޑޫ ރީޖަނަލް ހޮސްޕިޓަލު ވަނީ އުވާލާފައެވެ.\nއައްޑޫ އިކުއިޓޯރިއަލް ހޮސްޕިޓަލަކީ ރާއްޖޭގައި ޓާޝަރީ ހޮސްޕިޓަލު ފެންވަރަށް ފުރަތަމަ ގާއިމް ކުރެވިގެން ދިޔަ ހޮސްޕިޓަލެވެ. މި ސަރުކާރުގެ ވެސް އަމާޒަކީ ރާއްޖޭގެ އެކި ސަރަހައްދުތަކުގައި ޓާޝަރީ ހޮސްޕިޓަލުތައް ގާއިމް ކުރުމެވެ.


SunOnline: Raajje ge border gai Salaamathee baagadeh!\nމުހައްމަދު މުޒައްޔިން ނާޒިމް 20 Oct 2019, 09:34\nރާއްޖެ އައި ބަޔަކު ވެލާނާ އެއާޕޯޓްގެ އިމިގްރޭޝަން ކައުންޓަރުތަކުގައި: ޕައިސީސް ސިސްޓަމާ ހުރެ ރާއްޖޭގެ ބޯޑަރު ބަލަހައްޓަން ވަނީ އުނދަގޫވެފައި -- ސަން ފޮޓޯ/ފަޔާޒު މޫސާ\nރާއްޖޭގެ ބޯޑަރު ކޮންޓްރޯލް ނިޒާމުގެ ވާހަކައިގެ އަޑު އެންމެ ގަދަވީ ކުރީގެ ރައީސް މުހައްމަދު ވަހީދުގެ ސަރުކާރުގައި 2013 ވަނަ އަހަރު އެވެ. އެމެރިކާ ސިފައިންނަށް ރާއްޖޭގައި ބޮޑެތި ބާރުތަކެއް ލިބޭ ގޮތަށް ސޮއިކުރަން އުޅުނު، "ސޯފާ" އެގްރިމަންޓާ އެކު ދެން ގަދަވި އަޑަކީ އެމެރިކާގެ ސްޓޭޓް ޑިޕާޓްމަންޓުގެ، "ޕައިސީސް" ބޯޑާ ކޮންޓްރޯލް ސިސްޓަމް ރާއްޖޭގެ ބޯޑަރުގައި ބެހެއްޓި ވާހަކަ އެވެ. އެއާ އެކު އޭރުގެ ސިޔާސީ ފަރާތްތަކުން އެއީ އެމެރިކާގެ އަތް ދަށަށް ރާއްޖެ ދިއުން ކަމަށް ވެސް ސިފަކުރި އެވެ.\nއެކަމަކު އެ ތުހުމަތުތަކަށް އޭރުގެ ސަރުކާރުން ދިން ރައްދަކީ، ޕައިސީސް ސިސްޓަމް ބަހައްޓަން "މަޖުބޫރުވީ" އޭރު ނެކްސްބިޒްއާ އެކު ފަށާފައިވާ ބޯޑާ ކޮންޓްރޯލް ނިޒާމުގެ މަސައްކަތްތައް ހުއްޓި، ރާއްޖެއަށް އެ ހިދުން ހިދަށް ބޯޑާ ކޮންޓްރޯލް ނިޒާމެއް ފަސޭހައިން ބެހެއްޓެން އޮތީ އެގޮތަށް ކަމަށް ވާތީ އެވެ.\nއޭރުވެސް "ޕައިސީސް"އާ މެދު އުފެދުނު ކަންބޮޑުވުމަކީ މުޅި އެ ނިޒާމުގެ ރިމޯޓް އެމެރިކާގެ އަތުގައި އޮތުމެވެ. ރާއްޖެ އެތެރެވެ ބޭރުވާ އެންމެންގެ މައުލޫމާތު އެ ނިޒާމްގެ ތެރެއިން އެމެރިކާގެ ސްޓޭޓް ޑިޕާޓްމަންޓަށް ވަގުތުން ވަގުތަށް އެނގެމުން ދިޔުމެވެ. ރާއްޖެ އަންނަ ކޮންމެ މީހަކަށް އެމެރިކާއިން ބޭނުން ނަމަ ފާރަލުމުގެ ފުރުސަތު އޮތީ ހުޅުވިފަ އެވެ. އަދި ރާއްޖޭގެ ޕޮލިސީތަކާ އެއްގޮތަށް އިމިގްރޭޝަނުން ގެންނަން ބޭނުންވާ ބަދަލުތައް އެ ނިޒާމަށް ނުގެނެވި، އުނދަގުލުގައި އުޅެން ޖެހުމުގެ ޝަކުވާ ވެސް އޮތެވެ. އެކަމަކު، މާ މުހިންމު އެހެން ކަންކަމުގެ އަޑު ގަދަވެ، އެ ވާހަކަ ޒާތަކަށް އޭރު އޮބިގެން ދިޔައީ އެވެ.\nގަން އިންޓަނޭޝަނަލް އެއާޕޯޓުގައި އިމިގްރޭޝަން ސިސްޓަމްތައް ގާއިމުކުރުން -- ފޮޓޯ/ މޯލްޑިވްސް އިމިގްރޭޝަން\nއެކަމަކު ރާއްޖޭގެ ބޯޑަރު ކޮންޓްރޯލް ކުރުމުގަިއ މިހާރު ވެސް ގެންގުޅޭ އެ ނިޒާމް، "ޕައިސީސް"އާ މެދު އިމިގްރޭޝަން ޑިޕާޓްމަންޓް އޮތީ އެއްގޮތަކަށް ވެސް ހިތްހަމަ ޖައްސާލައިގެނެއް ނޫނެވެ. ޕައިސީސްއާ އެކު ރާއްޖޭގެ ބޯޑަރު ބެލެހެއްޓުމުގައި އޮތް ބޮޑު ނުރައްކަލުގެ ބާގަނޑެއްގެ ވާހަކަ އިމިގްރޭޝަނުން މި ވަނީ ރައްޔިތުން މަޖިލީހުގެ ސަމާލުކަމަށް ގެނެސް އެލާޓްކޮށްފަ އެވެ.\nބޯޑަރު ބަލަހައްޓައިދެނީ އެހެން ގައުމަކަށް!\n"ޕައިސިސް އަކީ އެހެން ބަޔަކަށް އަޅުގަނޑުމެން ކޮށްދޭ މަސައްކަތެއް ކަހަލަ ގޮތަކަށް ވެފައި މި އޮންނަނީ،" އިމިގްރޭޝަންގެ ޑެޕިއުޓީ ކޮންޓްރޯލާ، އިބްރާހިމް އަޝްރަފް އެ ސިސްޓަމް ސިފަކުރެއްވި ގޮތަކީމި އެވެ.\nއޭނާ އަދި ވިދާޅުވީ ވަރަށް ކެރިގެން ނިންމުންތައް ނިންމާ ގައުމުތަކުން ދަނީ އެ ސިސްޓަމް ބޭނުން ކުރުން މިހާރު ހުއްޓާލަމުން ކަމަށެވެ. ސަބަބަކަށް ވަނީ، އެ ގައުމުތަކުގެ ބޯޑަރުތައް ބެލެހެއްޓުމަށް އެ ނިޒާމު އެންމެ އެކަށީގެންނުވުމެވެ. އެ ގައުމުތަކުގެ ސިޔާސަތުތަކާ އެ ނިޒާމު ފުށު އެރުމެވެ. އަދި ބޯޑަރު ބެލެހެއްޓުމުގެ މަސައްކަތް ބައެއްގެ ދަށުވެ ކުރަން ޖެހުމެވެ.\nއެމެރިކާގެ ސްޓޭޓް ޑިޕާޓްމަންޓުން "ޕައިސީސް" ފަރުމާކުރުމުގައި އިސްކަން ދީފައީ ވަނީ ކުށްވެރިން ދެނެގަނެ، އެ މީހުން އަތުލައިގަތުމަށެވެ. ހާއްސަކޮށް ޓެރެރިސްޓުން ކަމަށް ޝައްކު ކުރެވޭ މީހުން އެ ސިސްޓަމްގެ ތެރެއިން ވަރަށް ފަސޭހައިން ދަމައިގަނެ އެވެ.\nކޮންޓްރޯލާ ޖެނެރަލް އޮފް އިމިގްރޭޝަން މުހައްމަދު އަހްމަދު ހުސައިން، ހަނަފީ (ކ)ގައި: ޕައިސީސްގެ ބަދަލުގައި އާ ބޯޑާ ކޮންޓްރޯލް ނިޒާމެއް ބޭނުންވާ ކަމަށް ވިދާޅުވި -- ސަން ފޮޓޯ/ ފަޔާޒު މޫސާ\nއިމިގްރޭޝަނުން ގަބޫލު ކުރާ ގޮތުގައި އެ ސިސްޓަމް އާންމުކޮށް ބޭނުން ކުރަނީ ވެސް ކުށްކުރުމުގެ ވަރަށް ބޮޑަށް ގޯސްވެފައިވާ ގައުމުތަކުގަ އެވެ. ހާއްސަކޮށް ޓެރަރިޒަސްޓު ޖަމާއަތްތަކުގެ ބާރުގަދަ ގައުމުތަކާއި ޑުރަގުގެ ބޮޑެތި ނެޓްވޯކްތަކާއި ހިއުމަން ޓްރެފިކިންގެ ހަރަކާތްތައް ގިނައިން ހިނގާ ގައުމުތަކުގައި އެ ނިޒާމު ވަނީ ބަހައްޓައިފަ އެވެ.\nމުޅި ދުނިޔެއިން ވެސް މިހާތަނަށް ބޯޑަރު ބެލެހެއްޓުމަށް އެ ނިޒާމް ބޭނުން ކުރަމުން އަންނަނީ އެންމެ 13 ގައުމެއްގަ އެވެ. މި އޭޝިޔާ ސަރަހައްދުގައި ވެސް އެ ނިޒާމު ބޭނުން ކުރަނީ، ރާއްޖޭގެ އިތުރަށް ޕާކިސްތާން ބަނގުލަދޭޝް އަދި ތައިލެންޑުގަ އެވެ.\n"ޕައިސިސް ސިސްޓަމަކީ، ނާޒުކު ގައުމުތަކަށް ހަދާފައިވާ ސިސްޓަމެއް. ރާއްޖޭގެ ނީޑަށް އެ ސިސްޓަމް ބަދަލުލެއް ނުކުރެވޭނެ. މުޅި ސިސްޓަމް ބަދަލު ކުރަން ޖެހޭނީ. އަޅުގަނޑަކަށް ހިއެއް ނުވޭ ޕައިސިސް އިން އެކަމަށް ކޭޓާ ކުރެވޭނެހެން،" އިމިގްރޭޝަން ކޮންޓްރޯލާ މުހައްމަދު އަހުމަދު (ހަނަފީ) ވިދާޅުވި އެވެ.\nޕައިސީސް އިން ފޭދިގެންދާ ބައެއް!\nޕައިސީސް ސިސްޓަމް ބޭނުންކޮށްގެން ބޯޑަރު ބަލަހައްޓާތާ، ހަތް އަހަރު ވީއިރު އެ ނިޒާމުގެ ތެރެއަށް ނުވަދެ އަހަރެއްގެ މައްޗަށް 30،000 އެއްހާ މީހުން ރާއްޖެ އެތެރެވެ އެވެ. އެ މީހުންގެ މައުލޫމާތު އިމިގުރޭޝަނުން ބަލަހައްޓަން ޖެހިފައި ވަނީ، މެނުއަލް ކޮށެވެ. ތިލަކޮށް ބުނާ ނަމަ، ފޮތެއްގައި ލިޔެގެން ނޫނީ އެކްޝެލް ޝީޓަކަށް އަޅައިގެން އެވެ.\nޑެޕިއުޓީ ޗީފް އިމިގްރޭޝަން އޮފިސާ މުހައްމަދު ޝިފާން އެ ކަމުގެ ކަންބޮޑުވުން ފާޅުކުރައްވަމުން ވިދާޅުވީ، ކަނޑުމަގުން ރާއްޖެ އެތެރެވާ މީީހުންގެ ރިކޯޑްތައް ޕައިސީސް ސިސްޓަމްގެ ދަށުން ނުބެލެހެއްޓޭތީ ކަނޑު ޕޯޓްތަކުގެ ސަލާމަތާ މެދު ވަރަށް ބޮޑަށް ސުވާލު އުފެދޭ ކަމަށެވެ. އެ ސިސްޓަމްގެ، އެ މޮޑިއުލް ހިމަނައި ދިނުމަށް އެދުނު ނަމަވެސް އެކަން މިއަދާ ހަމަޔަށް ވެސް ވެފައި ނުވާކަން އޭނާ ފާހަގަ ކުރެއްވި އެވެ. އޭގެ ސަބަބުން އެކަށީގެންވާ ގޮތަށް ބޯޑަރު ބެލެހެއްޓުމަށް ދަތިވެފައިވާކަމަށް އޭނާ ވިދާޅުވި އެވެ.\n"އަހަރެއްގެ މައްޗަށް 30،000 އަށް ވުރެ ގިނަ މީހުން އެބަ އާދެ ރާއްޖެ ކަނޑުމަގުން، އެކަމަކު ޕައިސީސްގައި ނުހުރޭ ކަނޑުމަގުން އަންނަ މީހުން އެންޓާ ކުރެވޭނެ މޮޑިއުލްއެއް. ދެން އަޅުގަނޑުމެން މިޖެހެނީ އެކަން މެނުއަލްކޮށް ކުރަން. ދެން އެހެންވީމާ އެކަމުގެ ކަންބޮޑުވުން ވަރަށް ބޮޑު،" ޝިފާން ވިދާޅުވި އެވެ.\nކްރޫޒްލައިނާ އަކުން ފޭބި ފަތުރުވެރިންތަކެއް މާލޭ ރަސްމީ ފާލަން ކައިރީގައި -- ސަން ފޮޓޯ/ ޔޫސުފް ސޮފްވާން\nރާއްޖެ-އިންޑިއާ ކޮޗިން ފެރީ ފެށުމަށް ސަރުކާރުގެ ސިޔާސަތުގައި އޮތް އިރު، ޕައިސީސް ސިސްޓަމާ އެކު އެކަން ފަށަން އިމިގްރޭޝަނުން ދެކޮޅެވެ. ސަބަބަކަށް ވަނީ އެހާ ބައިވަރު ބަޔަކު ކަނޑުމަގުން ރާއްޖެ އެތެރެވާއިރު، އެ ސިސްޓަމްގެ ތެރެއިން އެ މީހުން ސްކްރީން ކުރެވޭނެ މަގެއް ނެތުމެވެ.\n"މި ސިސްޓަމް މިހެން ހުރިއިރު އަޅުގަނޑުމެންގެ ނެތް އެ ކެޕޭސިޓީއެއް މިހާ ބޮޑު ފެރީއަކުން އަންނަ ބަޔަކު މި ގޮތަށް ބެލެހެއްޓޭނެ. މިކަން އެބަ ޖެހޭ އެ ދަތުރުތަކުގެ ކުރިން ހައްލުކުރަން،" ޝިފާން ވިދާޅުވި އެވެ.\nޕައިސީސްގެ އެގްރިމަންޓް އިމިގްރޭޝަންގައި ނެތް!\nރާއްޖޭގައި ޕައިސީސް ބޯޑާ ކޮންޓްރޯލ،ް ސިސްޓަމް ބެހެއްޓުމަށް އެމެރިކާ އާއި ދިވެހި ސަރުކާރާ އެކު 2013 ގައި އެއްބަސްވުމެއްގައި ސޮއިކުރި ނަމަވެސް އެ އެގްރިމަންޓް އިމިގްރޭޝަނަށް ލިބިފައި ނެތް މައްސަލަ އެ އިދާރާއިން ވަނީ މަޖިލީހުގެ ސަމާލުކަމަށް ގެނެސްފަ އެވެ. އޭގެ ނަތީޖާއަކަށް ވަނީ އެ ނިޒާމުގެ ދަށުން އެމެރިކާއަށް ދޭ މައުލޫމާތުތަކާއި ނުދީ ހިފެހެއްޓޭނެ މައުލޫމާތުތައް ކަނޑައަޅަން އިމިގްރޭޝަނަށް ނޭނގުމެވެ.\n"[އެ އެގްރިމަންޓްގެ ދަށުން] ހިއްސާ ކުރަން ޖެހެނީ ކޮން މައުލޫމާތެއް ކަމާއި، ހިއްސާ ކުރަން ނުކުރެވެނީ ކޮން މައުލޫމާތެއް ކަމާއި އަޅުގަނޑުމެންގެ ޑޭޓާ ނެގުމާއި މިކަންކަން ކުރަނީ ކޮންކޮން ކަމަކަށް ކަމެއް އަޅުގަނޑުމެންނަކަށް ނޭނގޭ،" ކުރިން ވެސް ވާހަކަ ދެއްކެވި، ޝިފާން ވިދާޅުވި އެވެ.\nޕައިސީސް ސިސްޓަމް ހަގީގަތުގައިވެސް ވެފައި ވަނީ އެމެރިކާގެ ސްޓޭޓް ޑިޕާޓްމަންޓަށް ކޮށްދޭ މަސައްކަތެއްގެ ގޮތުގަ އެވެ.\nއޭގެ ނަތީޖާ ބައެއް ފަހަރު ހިތިކޮށްވެސް ފެނިފައި އެބަ ހުއްޓެވެ. އެމެރިކާއިން ބޭނުންވެފައިވާ ރަޝިޔާގެ ހެކަރަކު 2014 ވަނަ އަހަރުގެ ތެރޭގައި ވެލާނާ އެއާޕޯޓުން އެމެރިކާގެ ސީއައިއޭ އިން އައިސް ދަމައިގަތީ މި ނިޒާމާ އެކު އުފެދުނު "އޮޅުވާލުމެއްގެ" ތެރެއިން އެވެ. ރަޝިޔާގެ ޕާލިމަންޓް މެންބަރެއްގެ ދަރިއަކަށް އޭނާ ވުމާ އެކު އެ މައްސަލަ ބޮޑު ޑިޕްލޮމެޓިކް މައްސަލަގަނޑަކަށް ވެސް ވެގެންދިޔަ އެވެ.\nމިކަމުން ލިބިގަންނަން ޖެހިފައި އޮތް ފިލާވަޅަނީ، އިމިގްރޭޝަނުން ރާއްޖޭގެ ބޯޑަރު ބަލަހައްޓަ ދޭން ޖެހޭނީ އެހެން ގައުމަކުން ބޭނުންވާ ގޮތަކަށް ނޫން ކަމެވެ. ސަބަކަށް ވަނީ، އެއީ ރާއްޖޭގެ ސަލާމަތާ ގުޅިފައިވާ ކަމަކަށް ވުމެވެ. ރާއްޖޭގެ ބޯޑަރުގައި ސަލާމަތީގޮތުން ބޮޑު ބާގަނޑެއް މިހާރުވެސް ހެދިފައި އޮތް އިރު އެ ބާގަނޑު ބައްދާލެވެން އޮތީ ބޯޑަރު ބެލެހެއްޓުމަށް މިހިރަ ނިޒާމު ބަދަލުކޮށް، ސީދާ ރާއްޖޭގެ ބާރު ހިނގާ ނިޒާމަކަށް ބަދަލުކޮށްގެން އެވެ. ނޫން ނަމަ، ރާއްޖޭގެ ބޯޑަރު ސަލާމަތްތެރިކަން ކަށަވަރެއް ނުވާނެ އެވެ.


އެދުވަސްތައް އަނބުރާ ލިބޭނެ ނަމަ… – Esfiya – Dhivehi Vaahaka Site\nއެދުވަސްތައް އަނބުރާ ލިބޭނެ ނަމަ…\n- by Lam'aa - 68- July 30, 2020\nއަހަރެންނަކީ ދުވާލުދާ ހަތަރުދަމު އޮފީހުގައި ބުރަކޮށް މަސައްކަތް ކުރާ މުވައްޒަފެކެވެ. އަނބިދަރިންގެ ހާލު ބަލާލަން ގިނަފަހަރަށް އޮންނަނީ ވަގުތު ނުވެފައެވެ. އުމުރުން ފަންސަވީސް އަހަރު ވެފައި ވާއިރު އަހަރެންގެ ލޯބި ލޯބި އެއް އަހަރުގެ އަންހެން ދަރިއެއް ހުރެއެވެ. ދަރިފުޅަށް ވަގުތު ދޭން އަހަރެން ވަރަށް މަސައްކަތް ކުރަމެވެ. އެހެންނަމަވެސް ދުވަހުގެ ބިޒީ ޝެޑިއުލްގެ ސަބަބުން އެކަން އޮންނަނީ ނުވެފައެވެ. ކުރެވޭނެ ވަކި ކަމެއް އެބަ އޮތް ހެއްޔެވެ؟ އަބިދަރީންގެ ހާލު ނުބަލާ މިހެން އުޅެން ހަދައިގެން ކަންތައްތައް ގޯހުން ގޯހަށް ދާންފެށިއެވެ.\nމުހިންމު މަސައްކަތެއް ނިންމަން އިންދާ އަހަރެންގެ މަންމަ ގުޅިއެވެ. އަހަރެން މީ އެހެން ހުރިހާކަމަކަށްވުރެ އަހަރެންގެ މަންމަ އިސްކުރާމީހެކެވެ. ފޯނު ނެގުމާއި އެކު މަންމަ ދިން ހަބަރަކުން އަހަރެންގެ ހަޔާތް ހުއްޓުމަކަށް އައިކަހަލައެވެ. ޖަވާބުގައި ބުނާނެ ބަހެއް ކުރާނެ ކަމެއް ނޭނގިފައި ހުއްޓި ހުރެވުނެވެ. އަހަރެންނަށް ވާނުވާ އިގޭހާވީ ކުޑައިރުކޮޅެއްފަހުންނެވެ. ގައި ހުރި ބާރެއްލާފައި އޮފީޙުން ނުކުއްނަން ދުއްވައިގަނެވުނެވެ. އޮފީހުން ނިކުމެވުމާއި އެކު އަހަރެން މިސްރާބުޖެހީ އައިޖީއެމްއެޗް އަށް ދިޔުމަށެވެ. ދިޔަމަގުމަތީ ޓުރެފިކް ގައި ޖެހި ހޭދަވި މަދު ވަގުތުކޮޅުވެސް އަހަރެންނަށް ގަރުނެތްހާ ދިގުހެން ހީވެގެންދިޔައެވެ. އައިޖީއެމްއެޗް އަށް ވަދެވުމާއި އެކު އެމެޖެންސީ ރޫމް އާއި ދިމާލަށް އަހަރެން ދުއްވައިގަތީމެވެ. އެމެޖެންސީ ރޫމް ދޮރުމަތީ މަންމަ މާޔޫސީ މޫނަކާއި އެކު ހުއްޓި ހުރިތަން ފެނި އަހަރެންގެ ފިޔަވަޅުތައް މަޑުޖެހުނެވެ. ސިކުޑީގެ ކަނަކުން ރަތް ސިގްނަލް އަހަރެންނަށް ދޭޏްފެށިކަހަލައެވެ. ‘މަންމާ ރައި އަށް ކިހިނެއްވީ؟؟؟’ އަހަރެންގެ ލޯބިވާ އަންހެނުންގެ ހާލު އޮޅުންފިލުވަން އަވަސްވެގަނެވުނެވެ. ‘ ނޭނގެ ދަރިފުޅާ.. ދެންމެ ޑޮކްޓަރު ނުކުމެ ބުނި އަދިވެސް ހޭނާރައޭ.. ހޭ އެރީމައޯ ވަކިއެއްޗެއް ބުނަން އެނގޭނީ..’ މަންމައަށް ވެސް ވަނީ ރޮވިފައެވެ. ވާނީވެސް އެހެންތާއެވެ. ރައިޝާ އާއި އަހަރެން އިނދެގެން ގެޔަށް ގެނައިދުވަހުންފެށިގެން ރައިޝާ ވަނީ މަންމަގެ ހިތުން ހާއްސަ މަގާމެއް ހޯދާފައެވެ. އަމިއްލަ އަންހެންދަރިދެކެ ވާލޯބި އެމަންމަ ރައިޝާދެކެ ވެއެވެ. ރައިޝާ އަށް ވީގޮތް އޮޅުން ނުފިލާހާ ހިދަކު އަހަރެންނަށް ހަމަޖެހުމެއް ލިބޭނެހެނެއް ހިޔެއްނުވެއެވެ. ރައިޝާ ހޮސްޕިޓަލް އަށް ގެނެވުނީ މަންމައަށް އޭނަ ހޭނެތިފަ އޮއްވަ ފެނިގެންނެވެ.\nކުއްލިޔަކަށް އަހަރެންނަށް އަހަރެންގެ ދަރިފުޅުމަތިން ހަނދާންވިއެވެ. ‘މަންމާ އައިރާ ކޮބާ؟؟’ އައިރާ ނިދާފަ އޮތުމުން ބޮޑުދައިތަމެނާ ހަވާލުކުރިކަމަށް މަންމަ ބުނުމުން އަހަރެންނަށް ހަމަޖެހުމުގެ ނޭވައެއް ދޫކޮއްލެވުނެވެ. ‘ ޕޭޝިއެންޓް ގެ އެހީތެރިޔާ’ އެމެޖެންސީ ރޫމްގެ ދޮރުހުޅުވާލާފައި ނިކުއިން ޑޮކްޓަރު ގޮވާލި އަޑާއި އެކު އަހަރެންނަށް އެދިމާލަށް ދުއްވައިގަނެވުނެވެ. ޑޮކްޓަރުގެ އިޝާރާތާއި އެކު މަންމަ އެމެޖެންޗީ ރޫމް ކައިރީ ބެހެއްޓުމަށްފަހު ޑޮކްޓަރުގެ ފަހަތުން ހިނގައިގަތީމެވެ. ‘ޕޭޝިއެންޓުގެ ސިކުޑީގައި ޓިއުމަރެއް އިންކަން އެނގިލައްވާތޯ؟’ ޑޮކްޓަރުގެ ކޮޓަރިއަށް ވަދެ ހަމަޖެހިލުމަށްފަހު ޑޮކްޓަރު ކޮށްލި ސުވާލުން އަހަރެންގެ ހިތްފަޅައިގެން ދިޔަކަހަލައެވެ. އަވަސް އަވަހަށް ބޯހޫރާލެވުނެވެ. އަގައިން ބުނަން އަގަ ހުޅުވުނު ނަމަ ވެސް އަޑުނުނިކުތެވެ. ‘ މީ ހިތްވަރު ކުރަންވީ ވަގުތު. ވަރަށް ކެތްތެރިވާން ޖެހޭނެ…. ރައިޝާގެ ބޮލުގައި ޓިއުމަރެއް އެބައިން… މިހާރު ހުރި ސުޓޭޖުން ދިރިހުންނާނެ ކަމުގެ އުންމީދު ވަރަށް ކުޑަ. އޮޕަރޭޝަން ކުރެވިދާނެ އެކަމު ދިރިހުންނާނެ ކަމުގެ މާ ބޮޑު ޔަގީންކަމެއް ނުދެވޭނެ.. އެހާވެސް ކްރިޓިކަލް ހާލަތެއްގައި ރައިޝާ މިހާރު އެވަނީ… ‘ ޑޮކްޓަރުގެ ދުލުން ނުކުއިން ކޮންމެ ބަހެއް އަހަރެންނަށް އިވެމުން ދިޔައީ ހޮނު ގުގުރިއެއް ފަދައިންނެވެ. ދުނިޔެ ހުއްޓުންކަހަލައެވެ. ބޭރަށް ނުކުމެގެން މަންމަ ގާތަށް ލަސް ފިޔަވަޅުތަކެއްގައި ދިޔުމަށް ހިނގައިގައިން އިރު އަހަރެންގެ ކުރިމަތިން މާޒީ ފެންނަމުން ދިޔަކަހަލައެވެ. އެ ހުރިހާ އިރު ހިފަހައްޓައިގެން ހުރި ކަރުނަތަށް ހޯސްލާފައި އޭގެ މަގާމު ދޫކޮށް ފައިބަން ފެށިއެވެ. މަންމަ ގާތަށް ދެވުމާއި އެކު މަންމަގެ ގައިގައި އަހަރެންނަށް ބައްދާލެވުނެވެ. ‘ދަރިފުޅާ ކިހިނެއްވީ..؟ ކީކޭ ޑޮކްޓަރ ބުނީ.’……’ މަންމާ އަހަރެންގެ ރައި… މީ އަހަރެންގެ ފަރުވާ ކުޑަކަން ދޯ.. މަންމާ ރައި ބޮލުގަ ރިއްސާތީ ހާދަ އުޅެއޭ… ފަސް މަސް ވަރު ވެދާނެ… އަހަރެން ހީކުރީ އައިރާގެ ހަލަނިކަމުން ކަމަށް.. އަހަރެންނަށް އެކަން އެގޮތަށް ދޫކޮށް ނުލެވުންނަމަ….’ އިތުރަށް އަހަރެނަން ވާހަކަ އެއް ނުދެންކުނެވެ..’ ދަރިފުޅާ.. ކީކޭތަ ތިކިޔަނީ.. ނިކަން ހުއްޓާލާފަ މަންމަ އަށް ބުނެދީބަލަ.. ރައި އަށް ކިހިނެއްތަ ވީ.’ އަހަރެންގެ ގައިގާ ފިރުމަމުން މަންމަ އަހަރެންނާ ވާޙަކަ ދެއްކިއެވެ.. އަހަރެން ވަކި ބުނަން އޮތީ ކީކޭހެއްޔެވެ. ‘މަންމާ.. ރައި އެއުޅެނީ އަހަރެން ދޫކޮށް ދާން.. ރައި ގާތު ބުނެބަލަނުދާށޭ. އަހަރެން ދެން ރައި އަށް ވަގުތު ދޭނަމޭ… މަންމާ ރައި ބޮލުގަ ޓިއުމަރެއް އެބައިން.. ޑޮކްޓަރު ބުނީ އޮޕަރޭޝަން ކުރިޔަސް ސަލާމަތް ވާނެކަމުގެ މާ ބޮޑު ޔަގީންކަމެއް ނެތޭ.. މީ އަހަރެންގެ ކުއް ދޯ މަންމާ؟؟ މަންމާ.. މަންމަ ބުނީމަ ރައި އަޑު އަހާނެއޭ.. މަންމަ ބުނެބަލަ ރައި ކައިރީ އަހަރެން އެކަނި ކޮށްފަ ނުދާށޭ..’ ކުއްލިއަކަށް މަންމަގެ ފިރުމުންތައް ހުއްޓިގެން ދިޔައެވެ. އިވުނު ވާހަކަ ގަބޫލް ނުކުރެވުނީކަން އަހަރެންނަށް ވެސް އިނގެއެވެ. ހުދު އަހަރެންވެސް ހަގީގަތް ގަބޫލް ކުރާކަށްބޭނުމެއް ނޫނެވެ.\nއޭގެފަހުން ހަފްތާއެއް ފާއިތުވީއެވެ. ރައިޝާގެ ހާލަތަށް ކުޑަވެސް ކުރިއެރުމެއް ނުލިބެއެވެ. ރައިޝާގެ ހާލު ދުވަހެއްދުވަހެއް ދިޔައީ ދައްވަމުންނެވެ. އަހަރެންގެ ލޮލުން ކަރުނަ ނުހިކެއެވެ. މަންމަ ނެތުމުގެ ޝަކުވާ އައިރާ ކުރަމުން ދެއެވެ. ރައިޝާގެ ހާޅު އެ ކުޑަ ކުޑަ ދަރިފުޅަށް ވިސްނައިދޭނޭ ގޮތެއް އަހަރެންނަކަށް ނުވިސްނުނެވެ. މަންމަ އަންނާނެ އޭބުނެ ދަރިފުޅު މަސަލަސްކުރަމުން ދިޔައީމެވެ. އަބަދު މިހެންބުނެ ނިންމާނުލެވޭނެކަންވެސް އިނގެއެވެ. ކުޑަ ކުޑަ އައިރާއަށް އޭނަގެ މަންމަ މި ދުނިޔެއާ ވަކިވެއްޖެއްޔާ ވާނެގޮތް ވިސްނާ ވިސްނާ އަހަރެންގެ ބޯ ފަޅައިގެން ހިގައިދާނެހެން ހީވެއެވެ. ކުއްލިޔަކަށް ރައިޝާގެ ގަޔަށް ގުޅާފައިވި މެޝީންތަކުން އަޑު ކިޔަންފެށިއެވެ. ނަރުހުންނާއި ޑޮކްޓަރުންގެ ހަރަކާތްތަށް އަވަސްވެގެން ދިޔައެވެ. އެމީހުންގެ ހަރަކާތްތަކެކޭ އެއްފަދައިން އަހަރެންގެ ހިތުގެ ހިގުންވެސް އަވަސްވެގެން ދިޔައެވެ. އަހަރެންގެ ހިތެކޭ ފަހާ ފޮއްޓެއްގެ ދަތްގަނޑެކޭ ބުނުމަކުން ދޮގަކަށް ނުވާނެއެވެ.\nއަހަރެން އިންތިޒާރުކުރަމުން ދިޔައީ ޑޮކްޓަރ ނުކުންނާނެ އިރަކަށެވެ. ގަޑިއެއްހާއިރުފަހުން އަހަރެންނެ އިންތިޒާރަށް ނިމުމެއް އައެވެ. ޑޮކްޓަރާއި ދިމާލަށް ނަގަމުން ދިޔަ އަވަސް ފިޔަވަޅުތަށް ލަސްވެގެން ދިޔައީ އެ މޫނުމަތިން ފެނުނު މާޔޫސް ކަމުންނެވެ. ‘ ވީއާރ ސޮރީ.. އީ ކުޑުންޓް ސޭވް ޔުއަރ ވައިފް’ އަހަރެންގެ ނުދިޔެ ހުއްޓުން ކަހަލަ އެވެ. ރޯން ނޭނގިފައި ހުރިތަނަށް ތިރިވެވުނެވެ. ހަމަހޭވެރިކަމެއް ވީ ޑޮކްޓަރ ހިތްވަރު ކުރަންބުނެ އަހަރެންގެ ކޮޑުގައި ޖަހާލުމުންނެވެ. ނޫނެކޭ ބުނެ ރޮއެގަނެވެނުވެ.\nއަހަރެންގެ މުޅި ދިރިއުޅުން ކަމަށްވާ އަހަރެންގެ ލޯބި ދަރިފުޅުގެ ހައްގުގައި އަހަރެން ނެތް ހިތްވަރު ނެރުނީމެވެ. ރައިޝާގެ މަރަށް ފަސް ހަފްތާ ފުރުންފަހުން އަހަރެން ވަޒީފާއަށް ނުކުންނަށް ފެއްޓީމެވެ. ހުރިހާ ކަމެއްވެސް މަޑުމަޑުން ހަމަޔަކަށް އެޅެމުން ދިޔައެވެ. ކުރިން އަހަރެންގެ ގިނަވަގުތު މަސައްކަތަށް ހޭދަކުރިޔަސް މިއަދު އަހަރެންގެ ގިނަވަގުތު އަހަރެން ހޭދަ ކުރަނީ އަހަރެނާއި ރައިޝާގެ ލޯބީގައި އެޅި ހަމައެކަނި މޭވާކަމުގައިވި އަހަރެންގެ ދަރިފުޅާއި އެކުއެވެ.\nމާޒީއާއި އެކުވެގެން ދުވަސްތައް ދިޔަނަމަވެސް ކޮންމެ ރެއަކު އެތައްވަގުތެއް ރައިޝާގެ ހަދާނުގައި އަހަރެން ހޭދަކުރަމެވެ. މިއަދު އަހަރެނަށް އަހަރެންގެ އަމިއްލަ ނަފްސު ކުއްވެރި ކުރެވެއެވެ. އެދުހު ރައިޝާ ގާތު ވަގުތު ހޭދަކުރެވުނަނަމަ އަހަރެނަށް ރައިޝާ އަށް އަންނަމުން ދިޔަ ކޮންމެ ބަދަލެއް ފާހަގަ ކުރެވުނީހެވެ. މިއަދު ކިތަންމެ ނަމައިގަ ރިހަކައްކަން އުޅުނަސް އެއީ ވާނެކަމެއްނޫނެވެ. މިއަދު އަހަރެން ވިސްނަންވީ އައިރާ އާއި މެދުއެވެ. މާޒީގައި ވެވުނު އިހުމާޅު ދެން ތަކުރާރު ނުކުރުމަށް އަޒުމް ކަޑައެޅީމެވެ.\nބައްޕާ ކޮންހިޔާލެއްގަ؟؟؟؟ އަހަރެންނަށް ހަމަ ދުނިޔެއަށް އާދެވުނީ އައިރާ ގޮވާލުމުންނެވެ. ‘ދަރިފުޅު މަންމަ މަތިން ހަނދާންވީ.. އެނގޭތަ ދަރިފުޅުގެ މަންމަވެސް ކައިވެނިހެދުމުގަ ހުރީ ހަމަ ތިހެން.. ތިހާ ފުރިހަމަކަންމަތީ…’ އަހަރެންނަށް ހިޔާލީ ދުނިޔޭގައި ހުރެ އެހެން ބުނެވުނެވެ. ބުނެވުން އެތި އަހަރެނަން އިހުސާސްވީ އައިރާގެ މޫޏުގެ ކުލަ ފަޑުވުމުންނެވެ. ދަރިފުޅުގެ މި އެފާވެރި ރޭގައި ހިތާމަކުރާތަން ދެކެން އަހަރެން ބޭނުމެއްނޫނެވެ. އެހެންކަމުން ވާޙަކަ ބަދަލްކޮށް ދަރިފުޅު ހެއްވާލީމެވެ.\nނޯޓް: ހުރިހާ ކިޔުންތެރިންނަށް އަޟްޙާ ޢީދުގެ ހެޔޮއެދުމާއި ތަހުނިޔާ އަރިސްކުރަން… ތިޔަ ހުރިހާ ކިޔުންތެރިންނަށްވެސް ފާގަތި ދުވަސްތަކެއް މިންވަރު ކުރައްވާށި.. އާމީން! ❤\nI love to read and write stories. Both negative and positive comments are welcomed 🙂\nLam dhoonyyyaaaa….storyyy hama vvvvvvv salhi..maasha allahh😍😍😍🤗🤗🤗🤗😘😘😘😘😘😘😘😘😘😘😘..keep it up lam gandey..lookin forward for ur new stories..ly😘❤❤\nThank you gandeyyyyy….. Ly2❤❤😘\nVarah Varah Varah Varah reethi ❤🥀❤🥀\nMaa sha Allah 💞💞 keep it up darling ⚡\n❤🥀❤🥀❤ Love you lam puteee 🥀❤🥀\nThank you livy… Love you too, ❤\nVarah reethi maasha Allah… Iburaiy theri vaahaka eh👍😊🙂❤ keep it up\nThank you eekko❤☺\nI hate you stories dear👺👺👺it doesn’t haveaclimax or anything👺👺👺I think you write rubbish on stories darling lam’aa\nThank yoy arishda khan… I’ll try my best to improve my stories.. 😊\nHaadha handi koh comment thikuranyy “Arishfa khan”your comment is so negative 😢😢😢Lam’aa please don’t listen to her😣😣 I feel that you write amazing stories❤❤💛I know you are an amazing writter\nThank you xuherr.. Its ok negative comments huriyas.. It helps me to improve my stories.. 😊\nLam’aa Facebook,Viber,Instagram use kurantha??\nFacebook, Instagram use nukuran.. Bt viber use kuran..\nHeyy lamooo Viber number please😊😊😊😊\n[email protected] mi mail ah msg eh kollaa.. Public koh number bunan beynumeh noon..


Iran Ge Anhenun Football Dhandun Dhuniyey Ge Camera Ah - Vaguthu\nއީރާންގެ އަންހެނުން ފުޓްބޯޅަ ދަނޑުން ދުނިޔޭގެ ކެމެރާ އަށް\nޕޯޗްގަލް އާއި އެއްވަރުވެ އީރާން ހިތްދަތި ގޮތަކަށް ވޯލްޑްކަޕް ފުޓްބޯޅަ މުބާރާތާއި ވަކިވެގެން ދިޔަ ނަމަވެސް އަމިއްލަ ގައުމުގައި ފުޓްބޯޅަ މެޗެއް ބަލާލުމުގެ ނަސީބު ލިބިފައި ނެތް އީރާން އަންހެނުންނަށް ވޯލްޑްކަޕް ވަރަށް ހާއްސައެވެ. އެއީ އެއްވެސް ހުރަަހެއް ނެތި ސްޓޭޑިއަމަށް ވަދެ ޓީމަށް ސަޕޯޓް ކުރުމުގެ ފުރުސަތު ލިބުމުންނެވެ. މިފުރުސަތުގެ ބޭނުން އީރާނުގެ އެތައް ސަތޭކަ އަންހެނުންނެއް ވަނީ ހިފާފައެވެ.\nރަޝިއާގައި އީރާންގެ އެތައް ސަތޭކަ އަންހެނުންނެއް އެމީހުންގެ ގައުމަށް ސަޕޯޓް ކުރިއިރު ތެހެރާންގެ ބައެއް ސްޓޭޑިއަމްތަކުގައި ބޮޑު ސްކްރީނުން މެޗް ބަލާލުމުގެ ފުރުސަތު ވެސް ބައެއް އަންހެނުންނަށް ލިބުނު ކަމަށް މީޑިއާ ރިޕޯޓްތައް ބުނެއެވެ.\nއީރާނަށް 1979 ވަނަ އަހަރު ގެނައި އިންގިލާބަށް ފަހު ފިރިހެނުން ކުޅޭ ފުޓްބޯޅަ މެޗެއް ބެލުމަށް ސްޓޭޑިއަމަށް ވަނުމުގެ ފުރުސަތެއް އަންހެނުންނަކަށް ނޯވެއެވެ. އީރާންގެ މިހާރުގެ ރައީސް ހަސަން ރޫހާނީ އަކީ އަންހެނުން ސްޓޭޑިއަމްތަކަށް ވަނުން މަނާކޮށްފައި އޮތް އޮތުމާއި ވަރަށް ދެކޮޅު ބޭފުޅެކެވެ. ނަމަވެސް އަންހެނުން ސްޓޭޑިއަމްތަކަށް ވަނުމުގެ ހުއްދަ ދިނުމުގެ ބާރެއް ރޫހާނީ އަކަށް ވެސް ނެތެވެ.\nވޯލްޑްކަޕްގައި ބައިވެރިވި އަރަބި ގައުމުތަކުގެ އަންހެން ސަޕޯޓަރުންނަށް މީޑިއާތަކުން ހާއްސަ ސަމާލުކަމެއް ދިން ފަދައިން އީރާންގެ އަންހެން ސަޕޯޓަރުންނަށް ވެސް ހާއްސަ ސަމާލުކަމެއް ލިބުނެވެ. ބައެއް އަންހެނުން ވޯލްޑްކަޕްގެ ސްކްރީނުން ފެނިލުމާއި އެކު އެމީހުންނަށް މޮޑެލް ކުރުމުގެ ފުރުސަތުތައް ވެސް ލިބިފައިވާ ކަމަށް ރިޕޯޓްތައް ބުނެއެވެ.


ހަކުރުބަލީގެ އަލާމާތްތަކާއި ބަލި ޖެހިފައިވާކަން ދެނެގަންނާނީ ކިހިނެއް..؟ – Haftha\nWed, 30 September, 2020, 12:23 pm\nހަކުރުބަލީގެ އަލާމާތްތަކާއި ބަލި ޖެހިފައިވާކަން ދެނެގަންނާނީ ކިހިނެއް..؟\nހަކުރު ބައްޔަކީ އިންސާނާގެ ހަށިގަނޑުގައިވާ ލޭގައި ހަކުރު އެކުލެވޭ މިންވަރު މަތިވުމުގެ ސަބަބުން ޖެހޭ ބައްޔެކެވެ. މިއީ ލޭގައި ހަކުރުގެ މިންވަރު އިންތިޒާމްކޮށްދޭ އިންސޫލިން އުފެއްދުމަށް ހަށިގަނޑު ނުކުޅެދުމުން، ނުވަތަ އިންސޫލިން އަށް ހަށިގަނޑު އިޖާބަ ނުދިނުމުގެ ސަބަބުން ލޭގައިވާ ހަކުރުގެ މިންވަރު ނުވަތަ ގުލުކޯޒްގެ މިންވަރު މަތިވެގެން ގޮސް ކުރިމަތިވާ ބައްޔެކެވެ. މި ބައްޔަށް ސައިންސްވެރިން ދީފައިވަނީ Diabetes Mellitus ނުވަތަ "ހަކުރު ބަލި" މިއެެވެ.\nހަކުރުބަލި ޖެހިފައިވާކަން ދެނެގަންނާނީ ލޭގައި ހަކުރު ހުރިމިންވަރު ޓެސްޓުކޮށްގެން ބެލުމެވެ. އާއްމު ގޮތެއްގައި ހައިބަނޑާއި ހުންނަ މީހެއްގެ ލޭގައި ހަކުރު ހުންނާނީ 70 އާއި 99 މިލިގްރާމް ޕާ ޑެސިލީޓަރާ ދެމެދުގެ މިންވަރަކަށެވެ. ބައެއް ފަހަރު ކެއުމަށްފަހު މީހާގެ ހަކުރުމައްޗަށް ދެއެވެ. ނަމަވެސް 200 މިލިގްރާމް ޕާ ޑެސިލީޓަރަށްވުރެ މައްޗަށް ދިއުމަކީ ވަރަށް ނާދިރު ކަމެކެވެ.\nދިރާސާކުރާ ފަރާތްތަކުން ބުނާގޮތުގައި ހަކުރު ބަލީގެ ދެވައްތަރެއް ހުރެއެވެ. އޭގެ ތެރެއިން ފުރަތަމަ ވައްތަރަކީ އިންސޫލިން އަށް ބަރޯސާވާ ވައްތަރު ނުވަތަ ޓައިޕް 1 އެވެ. ޓައިޕް 1 އާންމުކޮށް ޖެހެނީ ޒުވާން އުމުރުގެ ކުދީންނަށެވެ. އަދި ހަކުރުބަލީގެ ދެވަނަ ވައްތަރަކީ އިންސޫލިން އަށް ބަރޯސާނުވާ ވައްތަރު ނުވަތަ ޓައިޕް2އެވެ. ޓައިޕް2އާންމުކޮށް ޖެހެނީ އުމުރުން 40 އަހަރު ވުމުގެފަހުންނެވެ.\nއެހެންކަމުން ހަކުރުބަލީގެ ފުރަތަމަ ވައްތަރުކަމުގައިވާ ޓައިޕް 1 އިން ހަށިގަނޑުން އިންސިއުލިން އުފެއްދުން ދަށްވެގެންދަނީއެވެ. ނުވަތަ ބޭނުންވާ ވަރަށް އުފައްދައި ނުދެނީއެވެ. ނަތީޖާއެއްގެ ގޮތުން ހަށިގަނޑުގެ ގުނަވަންތަކުގެ ތެރެއަށް ގުލްކޯޒް އަކަށް ނުވަދެވެއެވެ. އެހެންކަމުން ލޭގައި އެކުލެވޭ ގުލްކޯޒް މިންވަރު މައްޗަށް ދެއެވެ. މިއީ ހަށިގަނޑުގެ ދިފާއީ ނިޒާމުން ކޮންމެސް ސަބަބަކާހުރެ "ޕެންކްރިއާސް" އަށް ކުރާ ގޯނާއެއްގެ ސަބަބުން ފެށިގެން އަންނަ ކަމެކެވެ.\nހަކުރުބަލީގެ ދެވަނަ ވައްތަރުކަމުގައިވާ ޓައިޕް2ޑައިބިޓީސްގައި ޗިސްމޭއިން އިންސިއުލިން ކޮންމެ ވެސް ވަރަކަށް އުފައްދައެވެ. ނަމަވެސް އިންސިއުލިންގެ އަސަރު ފުރިހަމަ ގޮތުގައި ގުނަވަން ތަކަކަށް ނުކުރެއެވެ. ނަތީޖާއެއްގެ ގޮތުން ގުނަވަންތަކުގެ ސެލްތަކުގެ ތެރެއަށް ގުލްކޯޒަކަށް ނުވަދެވެއެވެ. އެހެންކަމުން ލޭގައި ހަކުރު ހުންނަ މިންވަރު އިސާހިތަކު މައްޗަށްދެއެވެ.\n1 - ވަރުބަލިވުން\n2 - ކަރުހިއްކުން ނުވަތަ ފެންބޮވުން\n3 - މާބޮޑަށް ބަނޑުހައިވުން\n4 - ހަށިގަނޑުގެ ބަރުދަން ލުއިވުން\n5 - އަވަސްއަވަހަށް ކުޑަކަމުދާންޖެހުން\nއެހެންކަމުން ދަންނަވާލަން ޖެހެނީ ހަކުރު ބައްޔަކީ އެއްކޮށް ފަސޭހަކުރެވޭ ބައްޔެއް ނޫންކަމުން ބަލި ކޮންޓްރޯލް ކުރެވޭތޯ ދިރިއުޅުމުގެ އާދަތަކަށް ބަދަލުގެނެސްގެން މަސައްކަތްކުރުމެވެ. އެގޮތުން ބަރާބަރަށް ކަސްރަތުކުރުމާއެކު ކެއުމަށް މުހިންމު ބަދަލުތަކެއް ގެންނަން މަސައްކަތް ކުރަންޖެހެއެވެ. ހަމައެއާއެކު ފިކުރުކުރުމާއި ހާސްކަމުން ދުރުވެ ސާފުތާހިރު ކަމަށް އިސްކަން ދިނުން ވަރަށް މުހިންމެވެ.\nފާހަގަ: ހަކުރުބަލި, މައުލޫމާތު, ސިއްހަތު


ނަޠަންޒަށް ޙަމަލާދިނީ އިސްރާއީލުން، ބަދަލު ހިފާނަން: އީރާނު ނަޠަންޒަށް ޙަމަލާދިނީ އިސްރާއީލުން، ބަދަލު ހިފާނަން: އީރާނު\nއީރާނުގެ ނަޠަންޒުގައި ހުންނަ ނިޔުކުލިޔަރ މަރުކަޒު / ފޮޓޯ: ރޮއިޓަރސް\nއީރާނުގެ ނަޠަންޒުގައި ހުންނަ ނިޔުކުލިޔަރ މަރުކަޒުން ކަރަންޓު ކަނޑާލައި އެ މަރުކަރުން ކުރަމުންދިޔަ މަސައްކަތްތަކަށް ބުރޫއެރުވީ އިސްރާއީލުންކަމަށް އީރާނުން ބުނެފިއެވެ.\nއީރާނިޔަން ނިޔުކުލިޔަރ އޭޖެންސީން ބުނީ ނަޠަންޒުގައި ގޮވުމުގެ ޙާދިޘާއެއް ހިނގާފައިވާކަމަށެވެ. އެ ގޮވުން މެދުވެރިވީ ކަރަންޓަށް ދިމާވި މައްސަލައެއްގެ ސަބަބުންކަމަށާއި އެ ހާދިޘާގެ ސަބަބުން އެ މަރުކަޒަށް މާބޮޑު ގެއްލުމެއް ލިބިފައިނުވާކަމަށް އެ ވުޒާރާއިން ބުނެއެވެ. ކުއްލި ޙާލަތްތަކުގައި ކަރަންޓު ފޯރުކޮށްދޭ ނިޒާމެއް ބޭނުންކޮށްގެން އެ މަރުކަޒަށް ކަރަންޓު ދީފައިވާކަމަށާއި މެދުކެނޑުމެއްނެތި މަސައްކަތްތައް އެ މަރުކަޒުގައި ކުރިޔަށްދާކަމަށްވެސް އެ އިދާރާއިން ބުނެއެވެ.\nނަޠަންޒުން ކަރަންޓު ކަނޑާލުމުގެ ޙާދިޘާއެއް ހިނގާފައިވަނީ 2015ވަނަ އަހަރުގެ ތެރޭގައި ދުނިޔޭގެ ބާރުތަކާއެކު އީރާނުން ސޮއިކޮށްފައިވާ ނިޔުކުލިޔަރ އެއްބަސްވުމަށް ޢަމަލުކުރަން އަލުން ފެށުމަށް ގިނަ މަސައްކަތްތަކެއް ކުރަމުންދާ ދަނޑިވަޅެއްގައެވެ. އީރާނުން ސޮއިކުރި އެއްބަސްވުމުގެ ދަށުން ނިޔުކުލިޔަރ ހަކަތަ އުފެއްދުމަށް އެ ޤައުމުން ކުރާ މަސައްކަތްތައް މަދުކުރުމުގެ ބަދަލެއްގެ ގޮތުން އެ ޤައުމާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތައް އުވާލުމަށްވަނީ އެއްބަސްވެފައެވެ. ނަމަވެސް 2018ވަނަ އަހަރުގެ ތެރޭގައި އެމެރިކާއިންވަނީ އެ އެއްބަސްވުމުން ވަކިވެ، އީރާނާ ދެކޮޅަށް ދަތިކުރުމުގެ ގިނަ ފިޔަވަޅުތަކެއް އަޅައިފައެވެ. އޭގެ ސަބަބުން އީރާނުންވަނީ އެއްބަސްވުމާ ޚިލާފަށް ބައެއް ކަންކަން ކުރަން ފަށައިފައެވެ.\nއީރާނުގެ ޚާރިޖީ ވަޒީރު މުޙައްމަދު ޖަވާދު ޒާރިފުވަނީ ނަތަންޒުގައި ހިނގި ހާދިޘާއަކީ އިސްރާއީލުން ދިން ޙާމަލައެއްކަމަށް ވިދާޅުވެފައެވެ. އީރާނާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތައް އުވާލުމަށް ކުރާ މަސައްކަތުގައި އެ ޤައުމުން ހޯދާފައިވާ ކުރިއެރުންތަކުގެ ސަބަބުން އެ ޤައުމާ ދެކޮޅަށް ބަދަލުހިފުމަށް އިސްރާއީލުން ބޭނުންވާކަމަށް އޭނާ ވިދާޅުވިއެވެ. ނަމަވެސް އެ ފުރުޞަތު އީރާނުން ނުދޭނެކަމަށާއި ނިޔުކުލިޔަރ ޙަރަކާތްތަކަށް ހުރަސްއެޅުމަށް އިސްރާއީލުން ކުރާ މަސައްކަތްތަކުގެ ސަބަބުން ނިއުކުލިޔަރ މަޝްވަރާތަކަށް އަސަރުކުރިޔަ ނުދޭނެކަމަށް އޭނާ ވިދާޅުވިއެވެ. އަދި އިސްރާއީލާ ދެކޮޅަށް އީރާނުން ބަދަލު ހިފާނެކަމަށް އޭނާ ވިދާޅުވިއެވެ.\nއީރާނުގެ ނިޔުކުލިޔަރ މަރުކަޒަކަށް ޙަމަލާދިނީ އިސްރާއީލުގެ ޖާސޫސީ އިދާރާ މޮސާޑުންކަމަށް އިސްރާއީލުގެ ނޫސްއިދާރާތަކުންވަނީ ބުނެފައެވެ. ނަމަވެސް އެ ޙަމަލާއާ ގުޅޭގޮތުން އިސްރާއީލުގެ ސަރުކާރުން މިހާތަނަށް އެއްވެސް އެއްޗެއް ބުނެފައެއް ނުވެއެވެ. އެ ޙަމަލާގައި އެމެރިކާގެ ބައިވެރިވުމެއް ނުވާނެކަމަށް އެމެރިކާއިންވަނީ ބުނެފައެވެ. މީގެ ކުރިންވެސް އިސްރާއީލުންވަނީ އެފަދަ ޙަމަލާތައް އީރާނާ ދެކޮޅަށް ދީފައެވެ.


SunOnline: India kunfunyakaa eku kureege sarukaarun hedhi ebbasvumeh baathilukoffi\nއިންޑިއާ ކުންފުންޏަކާއެކު ކުރީގެ ސަރުކާރުން ހެދި އެއްބަސްވުމެއް ބާތިލުކޮށްފި\nނަޖާހު މަސްއޫދު 20 Feb 2020, 15:03\nޅ. ނައިފަރުގައި ފެނާއި ނަރުދަމާ އަދި ތ. ވޭމަންޑޫގައި ނަރުދަމާގެ މަސައްކަތް ކުރަން އިންޑިއާގެ ޖޮއިންޓް ވެންޗާ ކުންފުންޏެއް ކަމަށްވާ އެލްއީ ޓްރިވެނީ ޖޭވީއާ އެކު އެއްބަސްވުމުގައި ސޮއި ކުރުމަށް ބޭއްވި ރަސްމިއްޔާތުގެ ތެރެއިން -- ފޮޓޯ/ އެންވަޔަރަމެންޓް މިނިސްޓްރީ\nޅ. ނައިފަރުގައި ފެނާއި ނަރުދަމާ އަދި ތ. ވޭމަންޑޫގައި ނަރުދަމާގެ މަސައްކަތް ކުރަން އިންޑިއާގެ ޖޮއިންޓް ވެންޗާ ކުންފުންޏެއް ކަމަށްވާ އެލްއީ ޓްރިވެނީ ޖޭވީއާއެކު ކުރީގެ ރައީސް އަބްދުﷲ ޔާމީން އަބްދުލްގައްޔޫމުގެ ސަރުކާރުން ހެދި އެއްބަސްވުމެއް ބާތިލުކޮށްފިއެވެ.\nޅ. ނައިފަރުދަމާރުގެ ފެނާއި ނަރުދަމާ އަދި ތ. ވޭމަންޑޫގެ ނިޒާމު ގާއިމުކުރުމަށް ލަކީ އެކްސްޕޯޓްސް އެންޑް ޓްރެވަނީއާ ހަވާލުކޮށްފައި ވަނީ 2017 ވަނަ އަހަރުގެ ޖޫން 18 ވަނަ ދުވަހު އެވެ. 148.9 މިލިއަން ރުފިޔާއަށް ހަވާލު ކުރި އެ މަސައްކަތް ނިންމާލުމަށް އެއްބަސްވެފައި ވަނީ 18 މަސް ދުވަހުގެ ތެރޭގައެވެ.\nއެ މަސައްކަތް ހަވާލު ކުރީ 2017 ވަނަ އަހަރުގެ ޖޫން މަހުގެ ތެރޭގައެވެ. އެކަމަކު އަދިވެސް ހުރިހާ މަސައްކަތެއް ނިމިފައި ނުވެއެވެ.\nއެ ކުންފުންޏާ އެކު ހެދި އެއްބަސްވުން ބާތިލުކޮށްފައިވާކަން ޕްލޭނިން މިނިސްޓްރީގެ އޮފިޝަލަކު މިއަދު ވަނީ "ސަން"އަށް ކަށަވަރުކޮށްދެއްވައިފައެވެ. އޮފިޝަލު ވިދާޅުވި ގޮތުގައި އެ އެއްބަސްވުން އުވާލީ އެއްބަސްވި މުއްދަތުގެ ތެރޭގައި މަސައްކަތް ނިމިފައި ނުވާތީއެވެ.\nޅ. ނައިފަރުގައި ފެނާއި ނަރުދަމާ އަދި ތ. ވޭމަންޑޫގައި ނަރުދަމާގެ މަސައްކަތްކުރަން ހަވާލުކުރީ އޯޕެކް ފަންޑް ފޯ އިންޓަނޭޝަނަލް ޑިވަލޮޕްމެންޓު (އޯއެފްއައިޑީ)އާއި އިސްލާމިކް ޑިވޮލޮޕްމެންޓް ބޭންކް (އައިޑީބީ)އިން ފައިސާ ހަމަޖެހިގެންނެވެ.\nއެކި އެކި ފަރާތްތަކާ އެކު ސަރުކާރުން ހަދާފައިވާ އެއްބަސްވުންތައް ކުރީގެ ސަރުކާރުތަކުން ބާތިލުކުރުމުން ދައުލަތުން ބޮޑެތި ބަދަލު ދޭން ޖެހޭތީ އާންމުން ކަންބޮޑުވެއެވެ. އެގޮތުން ބޭރުގެ ކުންފުނިތައް ކަމަށްވާ ޖީއެމްއާރް އާއި ނެކްސްބިޒްއިން އާބިޓްރޭޝަނަށް ގޮސްގެން ދިވެހި ދައުލަތުން ބޮޑެތި ބަދަލުތަކެއް ހޯދާފައިވެއެވެ.


Faseyhain Makeup Filuvaalan Beynuntha?\nފަސޭހައިން މޭކަޕް ފިލުވާލަން ބޭނުންތަ؟--\nމޭކަޕު ކުރުމަކީ މިހާރު ވަރަށް އާންމު ކަމެކެވެ. ޕާޓީތަކާއި، އެހެނިހެން ހާއްސަ ހަފްލާތަކަށްދާން، ދިއުމުގެ އިތުރުން ގެއިން ބޭރަށް ނިކުންނަ އިރުވެސް މޭކަޕް ކުރާ މީހުންގެ އަދަދު މިހާރު މަދެއް ނުވާނެއެވެ. އެގޮތުން ފައުންޑޭޝަން އުނގުޅާ، އައިލައިނާ ބޭނުންކޮށް އަދި ލިޕްސްޓިކް މިހާރު ކޮންމެ މީހަކުހެން ޖައްސައެވެ. ތަފާތު އެކި ވައްތަރު ވައްޔަރު ބްރޭންޑު ތަކުގެ މޭކަޕް ބޭނުންކޮށް ގެއިން ބޭރަށް ނިކުމެ ގެއަށް އަންނައިރު މޭކަޕު ފިލުވުން ވަނީ ބޮޑުކަމަށެވެ.\nމޭކަޕް ނުފިލުވާ ގިނަ އިރުގެ ހަންގަނޑަށް ބޮޑެތި ގެއްލުންތައްވާއިރު ގިނަ ބަޔަކު ދެކޭގޮތުގައި މޭކަޕް ފިލުވުމަކީ ވަރަށް އުނދަގޫ ކަމެކެވެ. ނަމަވެސް މޭކަޕް ފިލުވުގެ ފަސޭހަ ގޮތްތައް އޮވެއެވެ.\nމޭކަޕް ފިލުވުމަށް ބޭނުން ކުރެވިދާނެ ބައެއް ތަކެތި:\nބޭނުން ކުރާނެ ގޮތް: ކުޑަ ފޮތިކޮޅެއް ހޯދުމަށްފަހު ހޫނު ފެނުން އެފޮތިކޮޅު ތެއްމާލާށެވެ. އަދި އެފޮތިކޮޅުތެރެއަށް އެއް ސައި ސަމްސާ މާމުއި އަދި ކުޑަ ބޭކިން ސޯޑާ ކޮޅެއް އަޅާލާނީއެވެ. އަދި އެއަށްފަހު މޫނުގައި ރަނގަޅަށް އެފޮތިކޮޅުން އުނގުޅާނީއެވެ. އަދި މޭކަޕް ފިލުމުން ރަނގަޅަށް މޫނު ދޮވެލާނީއެވެ.\nބޭނުން ކުރާނެ ގޮތް: ކިއުކަމްބާ ފަޅިއެއް ނަގައި އެފަޅި ހިމުން ކޮށްލުމަށްފަހު މޫނުގައި ހާކާލާނީއެވެ. ނުވަތަ ކިއުކަމްބާ ހިމުންކޮށްލުމަށްފަހު އޮލިވް އޮއިލް ކޮޅެއް އެއަށް އަޅާލުމަށްފަހު މޫނުގައި އުނގުޅާނީއެވެ. އަދި އެއަށްފަހު ރަނގަޅަށް މޫނު ދޮވެލާނީއެވެ.\nބޭނުން ކުރާނެ ގޮތް: ސައި ސަމުސާ އެއްގެ އަލްމަންޑު އޮއިލް ކިރު ތައްޓަކަށް އެޅުމަށްފަހު ކަފަ ކޮޅަކުން މުޅި މޫނުގައި ހާކާލާނީއެވެ. އަދި ލޮލުގައި ކޮށްފައިވާ މޭކަޕް ނައްތާލުމަށް ކަފަ ކޮޅެއް ކިރު ތައްޓެއްގެ ތެރެއަށް ލުމަށްފަހު، ލޮލުގައި ހާކާލެވިދާނެއެވެ.\nމިކަންތައްތައް ތަކުގެ އިތުރުން އެކަމަށް ހާއްސަކޮށްފައި ހުންނަ ޓިޝޫ ބޭނުން ކުރެވިދާނެއެވެ. މޭކަޕް ނުފިލުވާ ނިދާނަމަ މޫނު މަތި ހަޑިވެ އަނަރޫފަވާނެއެވެ. އޭގެ ބަދަލުގައި މޫނު ރީތިކޮށް ބެހެއްޓުމަށް ހާއްސަ ސަމާލުކަމެއް ދޭންޖެހެއެވެ.\nނަލަވުން މޭކަޕް ފޭޑި


ފާފަ ސިއްރުކުރެވިއްޖެ ކަމަށް ބަލައި ބިރު ނުގަތް ނަމަވެސް އެދުވަހު ބިންގަނޑު ފަހަތުން އައިސް ކުރި ފާފަ ހާމަކުރާނެ!: ޝައިޚް އަހްމަދު ޢަލީ\nފާފައެއް ކުރާއިރު ބިރުގަންނަންވީ އަނބިމީހާއަށް ނުވަތަ ފިރިމީހާއަށް އެނގިދާނެތީއެއް ނޫނެވެ. ފުލުހުންނަށް އެނގިގެން ހައްޔަރުކޮށްފާނެތީއެއްވެސް ނޫނެވެ. ބިރުގަންނަންވީ މިހުރެވެނީ ވަގުތީ ދަތުރެއްގެމަތީގައި ކަމާއިމެދުގައެވެ. ބައެއް މީހުން ކަނޑިއެއްގެ މިޔަމަތީގައި ކަމަށްވެސް ސިފަކޮށްފާނެއެވެ. ކޮންމެ ގޮތަކަށް ސިފަކުރި ނަމަވެސް މައްސަލައެއް ނެތެވެ. ޔަޤީންކުރަންވީ ކޮންމެ ވަގުތަކުވެސް ދުނިޔެއާއި ވަކިވާން ޖެހިދާނެކަމެވެ. ބިރުގަންނަންވީ މަރުވުމަށްފަހު ދެން ފެށޭ ހަޔާތަކީ ތިމާގެ އެއްވެސް ބާރެއް ނުހިނގާނެ އަދި ނިމުމެއްވެސް ނުވާ ހަޔާތެއް ކަމާއިމެދުގައެވެ. ގަދައަޅައި މަސައްކަތްކުރަންވީ ތިބާގެ އިޚްތިޔާރާއި ބާރު ހިނގާ ދުނިޔަވީ ހަޔާތުގައި ކުރާ މަސައްކަތުން ދާއިމީ ޙަޔާތް ކާމިޔާބު ކުރުމަށެވެ.\nއެއްވެސް ޙާލެއްގައި އެންމެ މޮޅު މީހަކީ އެންމެ މޮޅަށް ކިޔަވައިގެން ހުރި ޢިލްމްވެރިޔާއެއް ނޫނެވެ. ދުނިޔޭގައި ހުރި އެންމެ މޮޅު ސައިންސްވެރިޔާއެއްވެސް ނޫނެވެ. އެންމެ މޮޅު ޑޮކްޓަރެއްވެސް ނޫނެވެ. އެންމެ ހުޝިޔާރު، އެންމެ ކުޅަދާނަ ނުވަތަ އެންމެ މޮޅު މީހަކީ ކޮބައިކަން ރަސޫލް (ޞޢވ)ގެ ޙަދީޘްފުޅުން އެނެގެން އެބައޮތެވެ.\nއެންމެ މޮޅު މީހަކީ ހަވާ ނަފުސުގެ އެދުންތަކަށް ހެއްލިގެން ނުދާ މީހާއެވެ. ﷲ ތަޢާލާ ނަހީ ކުރައްވަވާފައިވާ ކަންކަން ކުރަން ޝައިޠާނާ ހިތްވަރުދޭ ވަގުތު އެކަމަށް ދެކޮޅު ހަދާމީހާއެވެ. އެފަދަ ކޮންމެ ވަގުތަކު ﷲ ތަޢާލާއަށް ބިރުވެތިވެ ފާފަކުރުމުން ތިމާގެ ނަފުސު ސަލާމަތް ސަލާމަތްކުރާ މީހާއެވެ. ރޭގަނޑުގެ ވަގުތުތަކުގަ އާއި ދުވާލުގެ ވަގުތުތަކުގައި ދެ ދުނިޔެ ހާޞިލުކުރަން މަސައްކަތްކުރާމީހާއެވެ. އެކަމެއް ކުރުމަސް ﷲ ތާޢާލާ އަންގަވާފައިވާ ހުރިހާ ކަމެއް، ﷲ ތަޢާލާ އަނގަވާފައިވާ ގޮތަށް ކުރަމުން ގެންދާ މިހާއެވެ.\nބައެއް މީހުންނަށް ހީކުރެވެނީ މީސްތަކުންގެ ލޯތަކަށް ސިއްރުން ފާފަތައް ކުރެވުނީމާ އެކަން ސިއްރުކުރެވުނީ ކަމަށެވެ. ތިމާ ދަންނަ މީހަކަށް ނުފެނިއްޖެ ނަމަ ތިމާ ފަޟީޙަތް ނުވާނެ ކަމަށެވެ. މިއީ ހައްތާވެސް މޮޔަ ވިސްނުންތަކެކެވެ. ސިއްރުން ފާފަތައް ކުރި މީހުން ޤިޔާމަތް ދުވަހު ވެސް އެމީހުން ކުރި ފާފަތަކަށް އިންކާރުކުރާނެއެވެ. އެފާފަތައް ނުކުރާ ކަމަށް ﷲ ތަޢާލާގެ ޙަޟްރަތުގައި ދަންނަވާނެތެވެ. ނަމަވެސް އެހިނދު ކަންތައް ވާނެ ގޮތާއިމެދު ވިސްނައިލާށެވެ!\nތިބާ ފާފައެއް ކުރަން ބޭނުންވުމުން ކާރުގައި ޖެހިގެން އޮތް ސިޓީއަށް ގޮސް ވަރަށް ސިއްރުން މިއަދު ކުރެވިދާނެއެވެ. ނުވަތަ ވަރަށް ސިއްރުން ތަނަކަށް ވަދެ އެކަން ކުރެވިދާނެއެވެ. ޤިޔާމަތް ދުވަހު އެ ބިންގަނޑު އައިސް ތިބާގެ ކުރިމަތީ ހެކިދޭނެއެވެ. ތިބާ ކުރި ހުރިހާ ކަމެއް ކިޔައިދޭނެތެވެ. އަދި ކީއްހެއްޔެވެ؟ ތިބާގެ ހަށިގަނޑުގެ ގުނަވަންތައް ވެސް ތިބާ އާއި ދެކޮޅަށް ހެކިދޭނެއެވެ.\nމިކަންކަމަކީ ކޮންމެ މުސްލިމަކުވެސް ހިތުގެ އަޑިން ހަމަ ޤަބޫލުކުރާނެ ކަންކަމެވެ. ނަމަވެސް ހިތާމައަކީ ޤަބޫލުކުރެވުމާއިއެކުގައިވެސް ފާފަތަކަށް އަރައިގަނެވޭ ކަމެވެ. ޝައިޠާނާ ދޭ ވަސްވާސްތަކަށް ހެއްލެވޭ ކަމެވެ. ޝައިޠާނާ ވަސްވާސް ދިނުމުން އާޚިރަތް ދުވަހާއި މީޒާންގެ މަތިން ހަނދުމަ ނެތިގެންދާ ކަމެވެ.


Bangladesh balikoh Raajje medal akaa gaathah - vNews.mv\nބަންގްލަދޭޝް އާއި ރާއްޖެ ބައްދަލުކުރި މެޗަށްފަހު ---\nބަންގާޅު ބަލިކޮށް ރާއްޖެ މެޑެއްޔަކާ ގާތަށް\nއިސްމާޢީލް ޝާހު (ކުޑަ ޝާހު) Dhaka | 10 November 2019, 17:57\nބަންގްލަދޭޝް ބަލިކޮށް އަންހެނުންގެ އޭޝިއަން ސެންޓްރަލް ޒޯން ވޮލީބޯލް ޗެމްޕިއަންޝިޕުން މެޑެއްޔެއް ހޯދުމާ ގާތަށް ރާއްޖޭގެ އަންހެން ވޮލީބޯޅަ ޓީމު ޖެހިލައިފި އެވެ.\nމުބާރާތް ބާއްވާ ބަންގްލަދޭޝް އަތުން ރާއްޖެ މިއަދު މޮޅުވީ ސީދާ ތިން ސެޓުންނެވެ. މިފަހަރުގެ މުބާރާތާ އަންހެން ގައުމީ ޓީމު ކުރިމަތިލާފައިވަނީ މެޑެއްޔެއް ހޯދުމަށް ޓާގެޓް ކޮށްގެންނެވެ.\nމުބާރާތުގައި ކުޅުނު ދެވަނަ މެޗުގައި ރާއްޖޭން ސެޓުތައް ގެންދިޔައީ 25-16، 27-25 އަދި 25-22 އިންނެވެ.\nރާއްޖޭން ވަނީ މި ފަހަރުގެ މުބާރާތުގައި ކުޅުނު ފުރަތަމަ މެޗުން އިއްޔެ ކިރްގިސްތާން އަތުން 3-2 ސެޓުން މޮޅުވެފަ އެވެ. މިއަދުގެ މެޗުން ސީދާ ތިން ސެޓުން މޮޅުވުމުން ރާއްޖެއަށް ވަނީ5ޕޮއިންޓު ލިބިފަ އެވެ. ލީގު ބުރު ނިންމާލުމަށްފަހު އެއްވަނަ އާއި ދެވަނަ ކުޅޭނީ ފައިނަލެވެ. އަދި ލޯ މެޑަލް މެޗުގައި ކުޅޭނީ ތިންވަނަ އާއި ހަތަރުވަނަ އަށް ދާ ދެ ޓީމެވެ.\nމި މުބާރާތުން ރާއްޖޭގެ އަންހެން ޓީމު ރަނގަޅު ނަތީޖާތަކެއް ނެރެމުން އަންނައިރު، މިފަހަރުގެ މުބާރާތާ ރާއްޖޭގެ އަންހެން ޓީމުން ކުރިމަތިލާފައިވަނީ ގޮންޖެހުންތަކަކާ އެކުއެވެ. ޓީމުގެ ކޯޗެއްގެ ގޮތުން ހަރަކާތްތެރިވަނީ މުހައްމަދު ފައިސަލް އެވެ. އަދި މާލޭގައި ފަރިތަކުރުންތައް ކުރިއަށް ގެންގޮސްފައިވަނީ އަހުމަދު އަދީލް (ބޭބެ) ގެ އިރުޝާދުގެ ދަށުންނެވެ.\nއަންހެނުންގެ އޭޝިއަން ސެންޓްރަލް ޒޯން ވޮލީބޯލް ޗެމްޕިއަންޝިޕްގައި ކުޅުނު ދެ މެޗުންވެސް ރާއްޖެ މޮޅުވިއިރު، ތިންވަނަ މެޗުގައި ހޯމަ ދުވަހު އަފްޣާނިސްތާނާ ބައްދަލުކުރާނެއެވެ. އަދި ބުދަ ދުވަހު ނުކްނާނީ ނޭޕާލާ ދެކޮޅަށެވެ.


7 Million Rufiyyaa Ge Babu Shower In Nimmaeh Nulaane, Kate Vakin Baby Shower Eh! - Vaguthu\nހަތް މިލިއަން ރުފިޔާގެ ބޭބީ ޝަވާއަކުން ނިންމައެއް ނުލާނެ، ކޭޓް ދޭނީ ވަކި ބޭބީ ޝަވާއެއް!\n4 މަސް ކުރިން ( މާޗް 2, 2019 )\nކޭޓް މިޑްލްޓަން (ވ)، މޭގަން މާކެލް (ކ)\nމޭގަން މާކެލް މިދިޔަ ހަފްތާގައި އެމެރިކާގެ ނިއުޔޯކްގައި ބޭއްވި ބޭބީ ޝަވާގެ ޚަބަރުތައް ވަރަށްވެސް މަޝްހޫރު ވިއެވެ. އެތަކެއް ތަރިންނެއްވެސް ބައިވެރިވި ބޭބީ ޝަވާއަށް ފަސްލައްކަ އެމެރިކާ ޑޮލަރު (ދިވެހި ރުފިޔާ އިން ބަލާނަމަ ހަތް މިލިއަން ރުފިޔާ) ޚަރަދު ކުރި ކަމަށް މީޑިއާތައް ބުނެއެވެ.\nއެ ބޭބީ ޝަވާއަށް ދިޔަ ހަރަދު ބާއްވާލާފައި، މިހާރު މިއޮތީ އަނެއްކާވެސް އަނެއް ވާހަކައެވެ. ކުރީގެ ބޭބީ ޝަވާއަކީ ކޭޓްގެ ބައިވެރިވުމެއް ނެތް ބޭބީ ޝަވާއެކެވެ. އެއީ ހަމައެކަނި މޭގަންގެ އެކުވެރިންގެ ބޭބީ ޝަވާއަކަށްވާ އިރު، ކޭޓް ވަކިން ބޭބީ ޝަވާއެއް ދޭނެ ކަމަށް މީޑިއާތައް ބުނެއެވެ.\nއެފަދަ ވާހަތަކެއް ފެންމަތިވެފައިވާ އިރު، ކޭޓާއި މޭގަންގެ ގުޅުން އެންމެ ރަނގަޅު ނޫން ކަމަށް މީޑިއާތައް ބުނެއެވެ. އެހެން ނަމަވެސް އަބަދުވެސް ކުދިންނާ ގުޅުން ހުރި ކަންކަމުގައި އިނގިރޭސި ޝާހީ އާއިލާއިން ބޮޑެތި ހަރަދުތައް ކުރާ އިރު، މިފަހަރުވެސް އެންމެ އަގުހެޔޮ ގޮތެއްގައި އިވެންޓް ފެނިގެން ނުދާނެ ކަމަށް ވަރަށް ބޮޑަށް ބެލެވެއެވެ.\nމޭގަންގެ ރަހުމަތްތެރިން ލައްވާ ހަތް މިލިއަން ރުފިޔާގެ ޕާޓީއެއް ބާއްވަން ފުރުސަތު ދިނީތީ އޭނާއަށް ކޮންމެވެސް ވަރަކަށް ފާޑުކިޔުންތައްވެސް އަމާޒުވެފައެވެ. އެހެން ނަމަވެސް ކޭޓް، ޝާހީ ގޭގައި ދޭނެ ކަމަށް ބެލެވޭ ބޭބީ ޝަވާގެ އެއްވެސް ތަފްސީލެއް އަދި ނޭނގެއެވެ.\nކުރީގެ ބޭބީ ޝަވާގައި މުޅިން ފިޔާތޮށި ކުލަ ބޭނުން ކޮށްފައިވުމުން ބައިނަލްއަޤުވާމީ މީޑިއާ ރިޕޯޓްތައް ބުނާ ގޮތުގައި ބޭބީ ޝަވާ ތައްޔާރުކޮށްފައި އޮތް ގޮތުން ބެލެވެނީ މޭގަންއަށް ލިބެން އުޅެނީ އަންހެން ކުއްޖެކެވެ. ނުވަަތަ ޕްރިންސަސް އެކެވެ.\nނަމަވެސް މޭގަން މީގެ ކުރިން މީޑިއާގައި ބުނެފައި ވަނީ އޭނާގެ އަލަތު ދަރިފުޅަކީ ކޮން ޖިންސެއްގެ ކުއްޖެއްކަން ހާމަ ކުރަން ބޭނުން ނުވާ ކަމަށާޢި އެއީ ސަޕްރައިސެއް ކަމަށެވެ.\nމާޗް 3, 2019 01:15\nހަތް މިލިއަން ރުފިޔާ އޭ އެއްވެސް އެއްޗެއްނޫން. އެވަރު އަދިވެސް މަދު އަރެންގެ ދަރިފުޅަށްޓަކައި ހަރަދު ކުރުމަށް... މީހުން މިއުޅެނީ ކިހިނެއް ވެގެން ތަ؟ މަގޭ ވާހަކަތައް ތިވަރަށް ނުދައްކާ ބޯހަލާކް... ތީ އެކަމު ބޮޑުވަރޭ... ރާއްޖޭގަވެސް މަ ހާދަ މަސްސޫރޭދޯ!!؟


އެހެނަސް ހަމަ ލޯތްބޭ ވެވެނީ (ތޭރަވަނަބައި) | Esfiya - Dhivehi Vaahaka Site\n“އަހަރެން ބުނިންދޯ ހެކިހިފައިގެންނޫނީ ރެއިން ކުރިމައްޗަށް ނާރާނަމޭ. މިއައި ހެކި ހިފައިގެން. ރެއިން ޖެހޭނެ އަހަރެން ހުރިހާ ވާހަކަކައެއް ދައްކާނިމެންދެން އަޑުއަހަން” ޖަނާންގެ ބަހާ އެއްބަސްވުމުން ރެހާން ބޯޖަހާލިއެވެ.\n” ޝޮކެއްވެސް ލިބިދާނެ އަހަރެން މި ދައްކަން އުޅޭ ވާހަކައިން. އަހަރެންނަށްވެސް ފުރަތަމަ އިގުނީމަ ވަރަށް ހައިރާންވި. ގަބޫލެއްވެސް ނުކުރެވުނު ސަނާޝް އެހެން އުޅިފާނެ ކަމަކަށް. ރެއިން ސަނާޝް އިޒް ނޮޓް ވާރޖިން.. އޭނަ އެކަހަލަ ގުޅުމެއް ކުރިން ހިންގާފައިވާކަމުގެ ހެކި އަހަރެން އަތުގަ އެބަހުރި” ޖަނާންގެ އެ ޖުމްލައިން ރެހާންއަސް ހީވި މުޅިތާގައި ބޮމެއް ގޮއްވާލިހެންނެވެ. ބަހެއްނުބުނެ އިން ރެހާން ހެއްކަކާނުލަ އެފަދަ ބޮޑުކަމެއް ގަބޫލުކުރާކަށް ބެނުމެއް ނުވިއެވެ. ދެން ޖަނާާން ދައްކާލި ފޮޓޯތަކުން ރެހާންއަށް ހީވީ އޭނާގެ މުޅި ދުނިޔެ އެނބުރުނުހެންނެވެ. ޑޮކްޓަރުގެ ސޮޔާއި ހޮސްޕިޓަލެއްގެ ތައްގަނޑާއެކުގައި ފޮޓޯގައި އެވަނީ ސަނާޝްގެ މެޑިކަލް ރިޕޯޓެކެވެ. އެއިން ސަނާޝްއަކީ އިތްފަތްތެރި އަންހެން ކުއްޖެއް ނޫންކަން ސާފުކޮށް އެނގެން އެބަހުއްޓެވެ. މިވީ ކިހިނެއްބާއެވެ. ރެހާންގެ މުޅި ދިރިއުޅުން އެފުއްމިފުށަށް ޖެހުނީއެވެ. އޭނަޔަށް ސަނާޝްއަށް ނަފުރަތު ކުރެވެން ފެށުނެވެ. އެކަހަލަ ގޮތެއްފޮތެއްނެތް އަންހެނެއްދެކެ ލޯބިވެވުނީތީ އަމިއްލަ ނަފްސަށް މަލާމަތްކުރެވުނެވެ. އެލިޔުމުގައި ކޮށްފައިވަނީ ރެހާންގެ ބައްޕަގެ ގާތް ރައްޓައްސެއްގެ ސޮއިކަމުން މިކަން ބައްޕައަށް ނޭނގި ނުދާނެޔޭ ރެހާން ހިތަށް އެރިއެވެ. އެކަމަކު އޭނާގެ ބައްޕަޔަށް އެނގި ހުރެ އަމިއްލަ ދަރިއަކަށް މިފަދަ ކެއްސެއް ދޭންވީ އެއްވެސް ސަބަބެއް ރެހާންއަކަށް ނުވިސްނުނެވެ. ބައްޕަޔާމެދުވެސް ރެހާންއަށް ޝަކުވާ ކުރެވުނީ ކުރިއަސަރެއްގެ ބޮޑުކަމުންނެވެ. އެތަނުން ތެދުވެގެން ދިޔައީ މިވަރުގެ ބޮޮޑުއޮޅުވާލުމެއްގެތެރޭގައި ރެހާން ބެހެއްޓި ސަބަބު އޮޅުންފިލުވާށެވެ. ތެދުވެގެން ދިޔައިރުވެސް ރެހާންގެ ލޮލުން ރަތްކަނި ބުރަމުންދެއެވެ.\n“ރެހާން ޖަނާންއާއެކު މިތާގަ؟” ރެހާންއާ ސަނާޝްއަށް ދޮރުމައްޗަށް އެރުނީ ދާދިއެކުއެކީގައެވެ. ރެހާން ގޭގަވެސް އެގޮތަށް އުޅެފާނެޔެކޭ ސަނާޝްގެ ހިތަކަށް ނާރައެވެ.\n“ކިހިނެއްވީ؟ އަހަރެމެން މިތާ ތިބުމަކުން އެއީ ސަނާޝް އެކަމާ ބަސްކިޔަންޖެހޭނެ ކަމެއް ނޫން. އެހެންނޫނަސް އަހަރެން މިދަނީ ބައްޕަގާތުގައި ޖަނާންއާ އަހަރެންގެ ގުޅުމުގެ ވާހަކަ ބުނަން. މިކަމުން ސަނާޝްއަށް އެއްވެސް ދެރައެއް ލިބޭނެހެން ހިޔެއްނުވޭ” ރެހާން އެެހެން ބުނެލީ ކޮންމެހެން ހިތުގައި އެހެން އޮތީމައެއްނޫނެވެ. ސަނާޝް ހިތުގަ ޖައްސާ ދެރަކޮއްލުމަށެވެ. ރެހާންގެ ހިތް ޒަހަމްވެފައިވާ ފަދައިން ސަނާޝްގެ ހިތްވެސް ޒަހަމް ކޮއްލާށެވެ. ރެހާންގެ އެޖުމަލައިން ސަނާޝްއަށް ހީވީ އެނާގެ ހިތަށް މީހަކު ތޫނުކައްޓެއް ހަރާލިހެންނެވެ. އެނބުރި އައިކޮޅަށް ދުއްވައިގަނެވުނީ ކަރުނަތަށް ރެހާންއަށް ދެއްކުމުގެ ބޭނުމެއް ނެތީމައެެވެ.\n” ބައްޕާ. އަޅުގަނޑު ވާހަކައެއް ދައްކާލަން އެތެރެއަށް ވަދެލިޔަސް އެންމެ ރަނގަޅުތޯ؟ ” ކިތަންމެ ހިތްހަނމަ ނުޖެހިފަ ހުރިކަމުގައިވިޔަސް ބައްޕައަށް އަދަބުއިޙްތިރާމް އަދާކުރަން ޖެހޭނެކަން ރެހާން ހަނދާން ނައްތައެއްނުލައެވެ. ބައްޕަގެ ހުއްދަލިބުމުން ރެހާން އިސްދަށަށް ޖަހައިގެންހުރެ އެތެރެއަށްވަދެ އިށީނެވެ. އާސިމާ އެވަގުތު ނެތްކަން ނަސީބެކޭ ރެހާންގެ ހިތާހިތުން ކިޔާލިއެވެ.\n“ކިހިނެއްވީ ދަރިފުޅާ؟ ” ރެހާންގެ ލޮލުގައިވާ ހިތްހަމަ ނުޖެހުމުގެ އަސަރު އިމްރާންއަށް ވަރަށް ފަސޭހައިން ދެނެގަނެވުނެވެ.\n” ބައްޕަ ބުނުއްވަންވީތޯ އެގޮތަށް ކަންތަށްކުރެއްވި ސަބަބު. އަޅުގަނޑު އެހާބޮޑު އޮޅުވާލުމެއްގެ ތެރޭގަ ބެހެއްޓީ ކީއްވެގެންތޯ؟ ” ރެހާާންގެ ރުޅިދިޔައީ ކަރުނައިގެ ސިފައިގައި ބޭރުވަމުންނެވެ.\n“ދަރިފުޅު ކީކޭ ތި ކިޔަނީ.” އިމަރާން ހުރީ ވާނުވާނޭނގިފައެވެ. ރެހާންއަށް ކިހިނެއްވީބާއޭ އޭނާގެ ހިތަށް އެރިއެވެ. ރެހާންގެ އުމުރުން މިވީ 25 އަހަރުތެރޭގަ ދުވަހަކުވެސް އިމްރާނާދިމާއަށް ބާރަށް ވާހަކައެއް ނުދައްކައެެވެ. ރެހާންއަކީ އަބަދުވެސް ބަސްއަހާ ކިޔަމަންތެރި ދަރިއެކެވެ.\n“ބައްޕައަށް ހަމަ ރަނގަޅަށް އެނގިލައްވާނެ އަޅުގަނޑު ދައްކާ ވާހަކަ. އެ ސަނާޝްއަކީ މާރަނގަޅު ކުއްޖެއްކަމު ހަދައިގެން މިގެޔަށް ތިގެނައީ. އަޅުގަނޑުގެ ދިރިއުޅުމެއްނޫންތޯ ތި ހަލާކުކޮއްލެއްވީ.” އިމްރާން ވާހަކަ ދައްކަން ބޭނުންވިނަމަވެސް ރެހާން ހުރީ މިވަގުތުގައި އަޑުއަހަން ތައްޔާރަކަށް ނޫނެވެ.\n” ބޭރުގަ ކިޔަވާށޭ ކިޔާފަ އުޅުނު ވައްތަރެއްވެސް ނޭނގޭ. ވާޖިން ނޫންވީމަ ކިހިނެއް އެނގޭނީވެސް. ނޭނގޭ ކިތަށް މީހުންނާކަމެއް ގުޅިގެން އުޅެނީ. ބަނޑުބޮޑު ނޫންކަމެއްވެސް ނޭނގެ” ރެހާން ހިތަށް އައިހާ އެއްޗެއް ސަނާޝްއާ ދިމާއަށް ގޮވަމުން ދިޔައެވެ. ހުއްޓާލަން މަޖުބޫރުވި އިމްރާންގެ ހަޅޭކުގެ އަޑަށެވެ.\n“ރެހާން. ލަދެއް ނުގަނޭތަ އަމިއްލަ އަނބިމީހާއޭ ކިޔައިގެން ބައްޕަ ކުރިމަތީގަ ތިކަހަަލަ ވާހަކަ ދައްކާކަށް. ރެހާންއަށް ހަގީގަތް ނޭގި ކުށެއްނެތް އަންހެން ކުއްޖެއްގެ އަބުރަށް ތި އަރައިގަންނަނީ. އެވެސް އަހަރެން އަމިއްލަ ދަރިއެއްގެ ގޮތުގަ ދެކޭ ކުއްޖެއްގެ. ލަދެއްވެސް ނުގަނޭތަ އެ މަންޖެޔާ ދިމާއަށް އެކަހަލަ އެއްޗެއް ބުނަން.”ރެހާންގެ ބަސްމަގު ހުރިގޮތުން އިމްރާން ހިތްހަމަނުޖެހުނެވެ.\n“އަޅުގަނޑަށް ހީވަނީ ބައްޕަޔަށް މިހާރު އަޅުގަނޑަށްވުރެ އެކުއްޖާ މުހިންމު ވެއްޖެހެން. ކުށެއްނެތް ކުއްޖެކެ ބައްޕަ ތިބުނުއްވީ އެ ރިޕޯޓްގައި ވަނީ ދެން ދޮގުވާހަކަތޯ؟” އިމްރާން ހިތްހަމަ ނުޖެހުނުކަން އެނގުމުން ރެހާންގެ އަޑުވެސް މަޑުވިއެވެ. ރެހާން އެހެން ބުނުމުން ކޮންމެސް ގޮތަކުން އެ ރިޕޯޓްތަށް ފެނުނީކަން އިމްރާންއަށް އެނގުނެވެ. ހަގީގަތް ރެހާންއަށް ކިޔައިދޭންވި ވަގުތު އައިސް ޖެހުނީއެވެ. އިމްރާން ހަމަޖެހިލާފައި ރެހާންކުރެން އޭނާ ގާތު އެނދުމަތީގައި އިށީނުމަށް ބުންޏެވެ.\n“ދަރިފުޅު ހަނދާންވޭތަ. ބައްޕަ އެއްދުވަހު ސުވާލުކުރީމެއްނު އެބިއުސް ކޮށްފަ ތިބެ ކުދިންނަށް ދެން ދިރިއުޅުމެއްވެސް ނުލިބޭނެތޯ؟ އެކަހަލަ ކުދިން ބަލައިގަންނާނެފަދަ ރަނގަޅު ބައިވެރިޔެއް ލިބިދާނެހެ ބައްޕަ އެހީމެއްނު” އިމަރާން ވާހަކަ ފެށީ ދުރުދުރުންނެވެ. ރެހާންވެސް އެހަނދާންވެގެން އާއެކެ ބުނާާފަދަގޮތަކަށް ބޯޖަހާލިއެވެ. އެދުވަހަކީ ޓީވީން ކޮމެސް އަންހެންކުއްޖަކާ ބަޔަކު ބެހިގެން އެމީހުން ހައްޔަރު ކުރި ހަބަރު ގެނެސްދިން ދުވަހެވެ. ބައްޕަ މިދައްކަން އުޅެނީ އަނެއްކާ ކޮންވާހަކައެއްބާއޭ ރެހާންގެ ހިތަށް އެރިއެވެ.\n“ދެން ދަރިފުޅު ބުނިންދޯ އެކަހަލަ ކުއްޖަކާ ދަރިފުޅާ ދިމާވެއްޖެނަމަ އެހީވާނަމޭ. އަދި ރަނގަޅު ބާޖަވެރި ދިރިއުޅުމެއް ހޯދަ ދޭނަމޭވެސް. ދަރިފުޅަށް އެނގޭތަ. އެއީ ބައްޕަގެ މުޅި ހަޔާތުންވެސް އެންމެ ފަހުރުވެރިވި ދުވަސް. ރެހާން ކަހަލަ ހެޔޮލަފާާ ޞާލިޙު ދަރިޔަކު ދެއްވީތި ކޮންމެ ނަމާދެއް ނިންމާފަވެސް ބައްޕަ ހެއްދެވިފަރާތަށް ޝުކުރުކުރަން.”އިމްރާން އިނީ ސީދާ އެވާހަކަ ދައްކާާނެ ގޮތެއް ނޭނގިފައެވެ. ރެހާންވެސް އިނީ ބައްޕަ ދައްކަންފެއްޓި ވާހަކައަކުން އޮޅުންބޮޅުންގަނޑެއްގެ ތެރޭގައެވެ.\n“ދަރިފުޅާ. ސަނާޝްއަކީވެސް އެގޮތަށް އަނިޔާ ލިބިފަހުރި ކުއްޖެއް. އޭނަ އިންޑިޔާގަ ކިޔަވަން ހުއްޓާ އެކަން ދިމާވީ. ކޮލެޖުން ހޮސްޓަލްއަށް ދިޔަ މަގުމަތީގައި ބަޔަކު މީހުން އެކުއްޖާޔާ ބެހުނީ. ވަރަށް ވަރު ކޮއްލާފަ އޮތީވެސް. އައި.ސީ.ޔޫ ގަވެސް ދެދުވަހު ބޭއްވިފަހުން ސަނާޝް ހޭއެރީ. އެކަން އެނގުމުން ބައްޕަ ލަތީފްބެ ގޮވައިގެން އިނޑިޔާއަށް ދިޔައީ. މީގެ ދެއަހަރު ކުރިން. ދަރިފުޅަށް އެނގިފަ އޮންނާނީ ޑޮކްޓަރަށް ދައްކަން ދިޔަކަމަށް. އެކަމް އޭރުގަ ދިޔައީ އެކަންތަށް ދިމާވެގެން. ލަތީފްބެ ރުއިވަރު ދެކުނީ މިބައްޕަގެ ދެލޮލުން. ސަނާޝްވެސް އުޅުނު ހާލު ބައްޕަ އެންމެ ގާތުން ދުށިން. ފާޑަކަށް ބޯހަމަނުޖެހޭ ގޮތްވެފަ އެމަންޖެ ހުރީ. ވަރަށް ގިނަދުވަހު ކައުންސިލް ދީގެން ރަނގަޅުވެސްވީ. އެކަމާ ލަތީފްބެ ވަރަށް ހިތާމަކުރި. ސަނާޝްއާ ހެޔޮހިތުން އިންނާނީ ކާކުހޭ ކިޔާފަ. ބައްޕަ އެދުވަހު ހަނދާންވި ދަރިފުޅުމަތިން. ދެން ބައްޕަ އެއްބަސްވި ދަރިފުޅާ ސަނާޝްގެ ކައިވެނި ކުރުވަން. ލަތީފްބެ ނެތްނަމަ ދަރިފުޅުގެ ކޮއްކޮ ސަލާމަތް ނުކުރެވުނިސްކަން ދަރިފުޅަށް ހަމަ ރަނގަޅަށް އެނގޭނެ. އެހެންވެ އެކަމުގެ ބަދަލުގަ އެމަންޖެޔަށް ރަގަޅު ފިރިޔަކު ހޯދަދޭން ބައްޕަ ބޭނުންވީ. ދަރިފުޅު ބައްޕަ ކުރީ ކުށެއްކަން ގަބޫލުކުރެވެނަމަ ބައްޕައަށް މާއާފު ކޮށްދޭތި. އެކަމު ދަރިފުޅާ. ސަނާޝްއަށް ދެރަގޮތެއް ނަހަދާތި. އެމަންޖެ މޮޔަވެދާނެ” އެހަނދާންތަކުގެ ސަބަބުން އިމްރާންގެ ލޮލުންވެސް ކަރުނަ ނީރާލިއެވެ. އެއީ އޭނާގެ އެންމެގާތް އެކުވެރިޔާއަށް ދިމާވި އެއްމެ ހިތްދަތި ދުވަސްތަކެވެ. ބައްޕަގެ ވާހަކަތަށް އަޑުއިވުމުން ރެހާންއަށް ވަރަށް އަސަރުކުރިއެވެ. އޮޅިގެން ސަނާޝް ގައިގައި އަތްލެވުނަސް އެވަރުވާ ސަބަބު އެނގުމުން އޭނާގެ ހިތް ފަޅައިގެން ދިޔައެވެ. މުޅިދުނިެއިންވެސް އޭނަ އެންމެ ލޯބިވިކުއްޖާޔާ ދިމާއަށް ކުރިން ބުނެވުނެ ބަސްތަކުން ދެރަވެ ލަދުގަތެވެ. ސަނާޝްއަށް އެފަދަ ގޯނާއެއް ކުރި މީހުންދެކެ އިންތިހާއަށް ނަފުރަތު ކުރެވުނެވެ.\n“އަސްލު ސަނާޝްއަށް މިހާބޮޑު ބަދަލެއްވެސް އައި އެހެންވެ. ކުރިން ހުންނާނީ ވަރަށް ހިކިކޮށް. މިހާރު އެލާކަހަލަ ފިރިހެންކުދިން ލާކަހަލަ އެއްޗެއްސެއް ނުލާނެ. ޕާކިސްތާނު ހެދުމުގަ ހުންނާނީވެސް. އެކަމު އެހާދިސާއަށްފަހު އޭނަ މުޅިންހެން ބަދަލުވީ. ހެދުންއެޅުމަށް ބަދަލުތަށްގެނެސް ކެއުން އިންތިހާއަށް ގިނަކޮއްލީ ފިރިހެނުންގެ ނަޒަރުން އެ ހަށިގަނޑު ރައްކާކުރުމަށް. ބައްޕަމެން ވަރަށް ނަސޭހަތުން ދަރިފުޅާ އިންނަންވެސް އެއްބަސްވީ” ސަނާޝްއަށް އައިސްފައިވާ ބަދަލުތަށް އިމްރާން ކިޔާދިނެވެ.\n“އަޅުގަނޑަށް މައާފްކުރަށްވާ ބައްޕާ. އެގޮތަށް ވާހަކަ ދެއްކުނީމަ” ރެހާންހުރީ އެހާ ބޭއަދަބި ގޮތަކަށް ބައްޕައާ ވާހަކަ ދެއްކުނީމަ ވަރަށް ދެރަވެފައެވެ. މިއީ ވިސްނާނުލާާ ޖަނާން ކިޔާހާ އެއްޗެއް ގަބޫލުކުރުމުން ދިމާވާ ކަންކަމޭ ރެހާން ހިތަށް އެރިއެވެ.\n“އެކަހަލަ ކަންކަންވެސް ވާނެ ދަރިފުޅާ. ބައްޕައަށް ޔަގީން މީހަކު ދަރިފުޅަށް ވިސްނާދިންގޮތުންނާ އެ ރިޕޯޓްފެނުނީމަކަން އަސްލު އެހެންވީ” އިމްރާންއަށް އޭނާގެ ދަރިފުޅުގެ ގޮތް ރަނގަޅަށް އެނގެއެވެ. ހެއްކާއެކު ނުދައްކަނިސް މީހަކު ބުނާހާ އެއްޗެއް ގަބޫލެއް ނުކުރާނެއެވެ.\n“ބައްޕާ. އަޅުގަނޑު ވަރަށް މުހިންމު ވާހަކައެއް ނަންގަނެލަންވެފަ އެބައޮތް.” ރެހާން ބޭނުންވީ އޭނާގެ ހިތުގަވާއެއްޗެއް ބައްޕަޔަށް ހާމަކުރާށެވެ. ބައްޕަޔަކީ ކުޑައިރުއްސުރެވެސް ރެހާންގެ ހުރިހާކަމެއް ދަންނަ އެންމެގާތް އެކުވެރިޔާކަމުގައި ދެކޭތީއެވެ.\n“އަޅުގަނޑު އަސްލު ސަނާޝްދެކެ ވަރަށް ލޯބިވޭ. އޭނަ ކޮންމެގޮތަކަށް ހުއްޓަސް އެއީ އަޅުގަނޑަށް މައްސަަލައެއްނުން. ސަނާޝްފަދަ އަހުލާގު ރަނގަޅުކުދިން މިޒަމާނުގަ މަދުވާނެ. އަސްލު ލޯބިވާތީ ހިތުގަ ޖެހުންވަރުން އެހާ ރުޅިއާދެވުނީވެސް” ރެހާން ޖެހިލުންވެ ހުރެ ބައްޕަޔަށް ކިޔާދިނީ މިކަމުގެ ހައްލު ބައްޕަ ހޯދާދޭނެކަން އެނގޭތީއެވެ.\n“ބައްޕަޔަށް މާކުރިންވެސް އިނގޭ ދަރިފުޅު ސަނާޝްއާ ގަޔާވާކަން. ދަރިފުޅު މިއަދު ސަނާޝްދެކެ ލޯބިވާކަން އެނގުމުން ބައްޕަ ވަރަށް އުފާ ވެއްޖެ. އެކަމު ބުނަން ދަރިފުޅާ. ސަނާޝްގެ ހިތް ފަތަހަ ކުރެވޭނީ ވަރަށް ކެއްތެރިވެގެން. ލޯތްބާއި އަޅާލުން ދީގެން އޭނާގެ އިތުބާރު ހޯދަން ދަރިފުޅު ޖެހޭނެ. އެކަންވެސް ދަރިފުޅަށް ވާނެ އިންޝާﷲ. ބައްޕަގެ ދުޢާއަކީ ތި ދެކުދިންނަށް ފަހި މުސްތަގުބަލެއް ދެއްވުން” އިމްރާންގެ ކުރިމަތީގައި މިއަދު އޭނާގެ ދަރިފުޅުގެ އަގު އެތަށްގުނަޔަކަށް އުފުލިގެން ހިނގައްޖެއެވެ. ސިފަޔަކަށް ބެލުމެއްނެތި އެދަރިފުޅު އެހިޔާރުކުރީ އަހުލާގީގޮތުން ރަނގަޅު ކުއްޖެކެވެ. މިއަދު ހެޔޮލަފާ ފިރިހެން ދަރިޔެއް ފުރިހަމައަށް ތަރުތީބު ކުރެވުނުކަމުގެ ހިތްހަމަޖެހުން އިމްރާންއަށް ލިބިގެން ހިނގައްޖެއެވެ.\nބައްޕައަށް ރޭގަނޑުގެ ސަލާމް ކުރުމަށްފަހު ރެހާން ނުކުމެގެން ދިޔައީ ސަނާޝްގެ ކިބައިން މައާފަށް އެދޭނެ ގޮތަކާމެދު ވިސްނަމުންނެވެ. ބުނަންނުޖެހޭ އެއްޗެއް ރެހާންއަށް ބުނެވިއްޖެއެެވެ. ރެހާން ކޮންމެގޮތެއް ހަދާފަނަމަވެސް ސަނާޝް ރުއްސާނެއެވެ. އަދި އިންތިހާއަށް އޯގާތެރިވެދީ އަޅާލައިގެން އެލޯބި ހާސިލް ކުރާނެއެވެ. ހިޔާލުތަކުގައި ހުރެގެން ކޮޓަރިއަށް ވަތް ރެހާން ހުއްޓުނީ އެނދުމަތީގައި މައުސޫމް ގޮތަކަށް ނިދާލައިފައި އޮތް ސަނާޝް ފެނުމުންނެވެ. ނިދާފައި އޮތް އިރުވެސް އިރުކޮޅަކާ ގިސްލެވޭކަން ރެހާންއަށް ފާހަގަވިއެވެ. ތެމިފައިވާ ކޯތާފަތުން ސަނާޝްއަށް ނިދުނީ ރޮއިރޮއި ވަރުބަލިވެގެންކަން ރެހާންއަށް އެނގުނެވެ. ސަނާޝްއަށް އެހާލު ޖެއްސުނީތީ ރެހާން އަމިއްލަ ނަފްސު ކުއްވެރިކުރިއެވެ، މަޑުހިނގުމެއްގައި ގޮސް ސަނާޝް އޮތްދިމާ މަގަތުގައި އިށީނެވެ. ފަށުވިކޮޅެއްފަދަ އިސްތަށިގަނޑުގައި ފިރުމާލީ އޯގާތެރިކަމާއެކުގައެވެ. އޯގާތެރިކަމާއެކު ސަނާޝްގެ ނިތްކުރީގައި ބޮސްދިނީ ދެން ދުވަހަކުވެސް އެހިތުގައި ނުޖެއްސުމަށް ހިތާާހިތުން ވައުދުވަމުންނެވެ.\nސަނާޝްއެވެ. މުޅިއުމުރު ހުސްވަންދެންވެސް ތި ލޯތްބަށް އަހަރެން އިންތިޒާރު ކުރާނަމެވެ. ކޮންމެ ސިފައެއްގައި ހުރިނަމަވެސް ސަނާޝްދެކެ ވާލޯތްބަށް ބަދަލެއް ނާންނާނެއެވެ. އެ އަނިޔާތަށް ހަނދާން ނެތޭވަރަށް ލޯތްބާއި އަޅާލުން އަހަރެން ދޭނަމެވެ. ތިލޮލުން ކަރުނަ ތިއްކެއް ވެއްޓުނަނުދީ މުޅި އުމުރަސްވެސް އުފަލުގައި ގެންގުޅޭނަމެވެ. ރެހާން އަމިއްލަ ޒަމީރާ ވާހަކަ ދައްކަމުން ދިޔައިރު އެހިތުގައި ސަނާޝްއަށްޓަކައި ވީ ލޯބި އިހުސާސް ވެގެން ދިޔައެވެ.\nއެވަގުތު ސަނާޝް ހީކަރުވައިގެން ދެފައި ގަޔާކައިރޮއްލިއެވެ. މިއަމަލުން ރެހާންގެ ތުންފަތްމައްޗަށް ފަނޑު ހިނިތުންވުމެއް ވެރިވިއެވެ. އެނދުގައިއޮތް ބޮޑުރަޖާ ސަނާޝްގެ ގައިމަތީގައި އަޅާލުމަށްފަހު ރެހާންވެސް އޭނަޔާ ދާދި ގާތުގައި އޮށޯތެވެ. ފުރަގަހުން ވާގޮތަށް ސަނާޝްގެ ގައިގައި މަޑުމަޑުން ބައްދާލައިގެންއޮވެ ލޯމަރާލީ ފޮނި މުސްތަގްބަލަކަށް ހުވަފެންތަށް ދުށުމުގެ އުންމީދުގައެވެ. އެއަތުގެ ހިމާޔަތް އަބަދަށްދޭނަމޭ ބުނާފަދަ ގޮތަކަށެވެ.\nފަތިސް ނަމާދަށް ހޭލަން އާދަވެފައިވާ ސަނާޝްއަށް މިރޭވެސް ވަރަށް ފަސޭހައިން ހޭލެވުނެވެ. ބާރުގަދަ އަތަކުން އޭނަވަށާލެވިފައިވާކަން ސަނާޝްއަށް އެނގުނެވެ. ސިހުންލިބުނުވަރަށް ބިރުގަތީ ރެހާން ނިދާނީ ސޯފާގަކަން އެނގޭތީއެވެ. އަނެއްކާ ކުރީގެ ހާދިސާ ތަކުރާރުވަން އުޅެނީބާއެވެ. މަޑުމަޑުން އެއަތް ނައްޓުވަންކުރި މަސައްކަތްވީ ބޭކާރެވެ. ކާކުތޯ ބަލާލުމަށް މޫނުއަނބުރާލީ ޖެހިލުންވެ ހުރެއެވެ. ކުރިންދިމާވިފަދަ ހާދިސާއެއް ތަކުރާރު ނުކުރެއްވުމަށް ދުޢާކުރަމުންނެވެ. ސަނާޝް ހަމަޖެހުނީ ލޯބިގޮތަކަށް ނިދާލާފައިއޮތް ރެހާާން ފެނުމުންނެވެ. އެމޫނުމަތިން ފެންނަނީ ހިތްތިރިކަމާ ހިތްހެޔޮކަމެވެ. ނިދާފައި އޮންނައިރުވެސް މޫނުމަތީގަވާ ހިނިތުންވުމަކަށް ބަދަލެއް ނާދެއެވެ. ކުއްލިޔަކަށް އިވިގެންދިޔަ އެލާމުގެ އަޑާއެކު ރެހާންއަށް ހޭލެވުނެވެ. ސަނާޝް ބަލަހައްޓައިގެން އޮތްގޮތުން ޖެހިލުންވީ ހިތްހަމަ ނުޖެހޭނެވަރު އަންދާޒާކުރެވޭތީއެވެ. އަވަހަށް ތެދުވެ ހެޑްބޯޑްގައި ލެގިލީ ހަމަޖެހިލުމަށެވެ. ރެހާންއިނީ ސަނާޝްގެ އަމަލުތަށްް ބަލާފަ ނޫނީ އެތަނުން ހިއްލާނުލަން ހުވާކޮއްގެނެވެ.\n“ސޮރީ. ރޭގަ އަސްލު ވަރަށް ފިނިވީމަ އެނދަށްއައީ. ސަނާޝް އޮތްގޮތުން ހީކަރުވަިގެންފައޮތްހެން ހީވީމަ އެހެން އޮތީ. އަހަރެންނަށްވެސް ހާދަ އަރާމުކޮށް ނިދާލެވުނޭ. އެހެންނޫނަސް އެއީ އަހަރެންގެ ޖޮބްދޯ؟ ” ރެހާން ދެން ބުނެލި ޖުމްލަ ބުނެލީ ސަނާޝްގެ މޫނުމައްޗަށް އަރާ ކުލަވަރު ބަލާލުމަށެވެ. ރެހާންގެ ޖުމްލަޔާއެކު ސަނާޝް ލަދުގަތްކަން އެނގުނެވެ. މޫނޫމައްޗަށް ވެރިވި ޖަންބުކުލަ ބޮކިއަލީގައިވެސް އެބޮޑު ކޮލުން ފާޅުވާން ހުއްޓެވެ. ސަނާޝް އަވަހަށް ނޫންކަމު ހަދާފައި އެވަރުކަމެއްނޫނޭ ބުނެ ފާހަނަޔަށް މިސްރާބުޖެހިއެވެ. ރެހާންވެސް ތެދުވީ ނަމާދުކުރުމަށެވެ.\nދުވާލު ހަތަރުދަމުވެސް ސަނާޝް ބެލީ ރެހާންއަށް ނުފެނި އުޅެވޭތޯއެވެ. ރެހާން އޮފީހުން އަންނަގަޑިޔަށް ބަދިގެޔަށް ވަނީ ސަނާޝް އެތާގައި ވެދާނެކަމަށް ނުވިސްނާނެތީއެވެ. މިތާ ކިތަންމެއިރަކު އުޅުނަސް ރެހާން ސަނާޝް ހޯދަން ބަދިގެޔަކަށް ނުވަންނާނެއެވެ.\nއިމްރާނާއެކު އޮފީސް ނިންމާލި ރެހާން ގެޔަށްދާން ބޭނުންވި ބުކްޝޮޕަކަށް ވަދެލާފައެވެ. ސަނާޝްގެ ކިބައިން މާފަށް އެދެން މިއަށްވުރެ ރަނގަޅު އުކުޅެއް ނޯންނާނެކަން ރެހާންއަށް އިނގެއެވެ. ސަނާޝްއަކީ ވާހަކަޔަށް މޮޔަވެފަ ހުންނަކުއްޖެކެވެ. ރެހާން ފޮތެއް ގަންނަން ނިންމީ އެފޮތަކީ ސަނާޝް ކިޔާލަން ނުލިބިގެން އުޅޭފޮތަކަށް ވާތީއެވެ. އިމްރާންވެސް ނިންމީ ރެހާންއާއެކު އެބުނާ ފޮތެއް ގަނެގެން ގެޔަށްދާށެވެ.\nގެޔަށްވަދެގެން އައި ރެހާން ހޯދަމުން ދިޔައީ އެހެންޏާ މިގަޑީގަ ސޯފާގައި އިންނަ ސަނާޝްް ނުފެނުމުންނެވެ. ބައްޕަ އެތެރަށްވަނުމުން ރެހާން ގޭތެރޭ އެތަންމިތަން ބަލާހެދިއެވެ. ހުރިހާތަނެއް ބަލުމަށްފަހު އެންމެފަހުންއައިސް ކާގެ ބާލާލިއިރު އެތާގަވެސް ނެތުމުން ރެހާން ކަންބޮޑުވިއެވެ. ސަނާޝްއަކީ އޭނަޔަށްނޭނގި ބެރަށްދާ ކުއްޖެއް ނޫނެވެ. ކަންބޮޑުވެފަހުރި ރެހާން ފޯނުނަގާ ސަނާޝްގެ ނަމްބަރަށް ގުޅާލިއެވެ. ބަދިގެތެރެއިން ފޯނު ރިނގްވާއަޑު އިވުމުން އެތާގާއި ސަނާޝް ހުރިތޯބަލާލަން ހިނގައިގަތެވެ.\n” މިތާ ކީއްކުރަނީ. ކައްކާން ދަސްކުރަނީތަ؟” ސަނާޝްއަށް އެއްވެސް އެޗެއް ކައްކަން ނޭނގޭނެކަން ރެހާން ދަނެއެވެ. އަދި ސަނާޝްގެ ވާހަކަތަށް ހުންނަގޮތުން އޭނަ ދުވަހަކުވެސް ކައްކަން ދަސްނުކުރާނުކުރާނެކަންވެސް އެނގެއެވެ. ސަނާޝް ލޯބޮޑުކޮއްލައިގެންއިނދެ ތުންކޮޅު އޫކޮއްލި ގޮތުން ރެހާންއަށް ހެވުނެވެ.\n“ކީއްކުރަން އަހަރެން ހޯދަން ތިއައީ. ދާނީ އެ ޖަނާން ގާތަށް. އޭނަޔާ އިންނަންށެންނު ތިއުޅެނީ.” ބަދިގޭ ކަބަޑުބަރި މައްޗަށް އަރާއިން ސަނާޝް އެތަނުން ފެއިބިއެވެ. ކާންއިން އައިސްކްރީމްތަށި ބޭންދުމަށްފަހު ސަނާޝް ދާން ހިނގައިގަތެވެ. ރޭގަ ރެހާން ދެއްކި ވާހަކަތަކުން އަދިވެސް ސަނާޝް ހުރީ ރުޅިއައިސްފައެވެ. އެޔަށްވުރެ ބޮޑަށް ހިތުގަ ޖެހިފައެވެ.\n“އަދިވެސް ރުޅިއައިއްސަތަ. އެއީ އަހަރެން ޖަނާން ފަހަތުގަ ހުރީމަ އޭނަ ހައްދާލަން ބުނި އެއްޗެކޭ. މިހާރު ހުންނާނީ ހަމަ ގަހެއްހެން ހެދިފަ. އަސްލު ރޭގަ އުޅުނީމޭ ކިޔާދެންވެސް. އެކަމު އަހަރެން ކޮޓަރިޔަށް ދިޔައިރު ނިދާފަ އޮތީމަ އަޅާނުލީ. ސޮރީއޭ ވަރަށް ބޮޑަށް” އަސްލު ސަބަބު އޮޅުވާލިނަމަވެސް ރެހާން މާފަށް އެދުނެވެ. ނަމަވެސް ސަނާޝްހުރީ އެހާފަސޭހައިން ދޫކުރާގޮތަކަށަ ނޫނެވެ. އައިސްކްރީމްތަށި ހިފައިގެން ހިނގައިގަތްއިރު އެތުންފަތުގައި ފޮރުވިފައިވާ ހިނިތުންވުމެއް ވިއެވެ. ރެހާން އެހާލޯބިން މާފަށް އެދުމުން ސަނާޝް އުފާވިއެވެ. ރެހާން ކުޑަކޮށް ތަޅުވާލާފަ ނޫނީ ސަނާޝްއެއް ނުހުއްޓާނެއެވެ.\n“މާފެއްވެސް ނުކުރާނަންތަ ބެސްޓް ފްރެންޑަކަށް. ދެން މާފު ނުކުރާ މީހަކަށް މިފޮތެއްވެސް ނުދެވޭނެދޯ. ރައްޓައްސަކަށް ދޭންވީކަންނޭނގެ” ރެހާން ހުރީ ސަނާޝް ބަހެއްނުބުނެ ހިނގައިގަތުމުން ދެރަވެފައެވެ.\n“ކޮން ފޮތެއް؟” ވަގުތުން ސަނާޝް ރެހާން ގާތަށް ދިޔައެވެ. އަދި ރެހާންގެ އަތުގަ އޮތްފޮތުގެ ނަން ބަލާލެވޭތޯ އުޅުނެވެ. ވާހަކަޔާހެދި މަރުދޭ ކުއްޖެކޭ ރެހާން ހިތަށް އެރިއެވެ.\n“ކޮންމެސް ‘އާފްޓަރ ޔޫ’ އެއް. ދެން އަހަރެން ދެކެ ރުޅިއައިއްސަހުރި މީހަކު އަހަރެން ދޭފޮތެއްވެސް ބޭނުމެއް ނުވާނެދޯ.” ސަނާޝް އަތް ދިއްކޮއްލުމުން އޭނާއަތުގަ ފޮތްނުޖައްސަން ރެހާން ފޮތް މައްޗަށް ހިއްލާލިއެވެ. ސަނާޝް އެފޮތް އަތުގަ ޖޭހޭތޯ ކޮރަމުން ދިޔައެވެ. އެއީ ސަނާޝްއެންމެ ކިޔާހިތްވާ ވާހަކައެވެ. އެވާހަކަ ދިން މީހަކު ބުނިކަމެއް އޭނާ ކޮށްދީފާނެއެވެ. ރެހާންއަށް އެކަންއިނގުމުން އިތުރަށް ސަނާޝް ތަޅުވާލަން ނިންމިއެވެ. ސިޓިންރޫމްއާ ދިމާއަށް ދުއްވައިގަތީ ސަނާޝް އޭނާގެ ފަހަތުން އަންނާނެކަން އެނގޭތީއެވެ. އޭރު ސަނާޝް ދެން ތިދޭށޭ ކިޔަމުން ރެހާން ފަހަތުން ދުވެއެވެ. ރެހާންވެސް މަޖާކަމަކަށް ހަދާފައި ސޯފާގެ ވަށައިގެން ދުވުނީ ސަނާޝްގެ އަތުގަ ނުޖެހެންވެގެނެވެ.\nHey guyss… miothy upkollevifa dhw… hipe you guyss will like it..and rangalhu kuran v kankan bunela dhehchey??love you guyss????\nMaaa kury. Dhigu kolla nukoh varah best vaane\nI’ll keep that in mind??thankss??\nThanks awa. I love this story. Mi first story esfiya in kiyaa… kurin kiyaa hitheh nuvey BT mi story fenifa kudakoh kiyaaleema v hiy jehijje. V obi. Love u too?\nThankyou darling..????ly much much more???\nVarah salhi ingey hama mi part ves\nHie…… Vvvv nice … V reethi… Vv salhi…\nvarah reethi, ava adhi ves qs thakah ans nulibeye mihaaaaaaaru keh therikan kolhun laifi 😀\nHeheh.. thankss…. nulibey ehchehi dhw emmen vx hoadhan beynun vaanee??… inshaAllah avahah ans thah libeyne??\nMasha allah.. Vv reethi mi partves.. Rehaan haadha loabiey ulheyleh… Wating.?\nThanks xish darling??? asluvx.. rehaan is my love??\nHadha salhi vahaka ekey mi…. ???\nmasha Allan v reethi vaahaka\nWooooowww..loabi story eh..?????\nV v v v nice. Adhi eh part gennes dheebala pls ..awa doonee ?, ?\nThankss juvey dhoonii…???? inshaAllah ep part genesdheynan\nv reethi… waiting for next part\nAlhe this stry is just amazing…alhe one more part kiyaalan beynumee tdy\nThanks fan?? inshaAllah mireyga\nMasha allah stry vvvv nice.keep it up dear……\nAwa if you can one more part plx upload…..??????????????????????????????????????\nPlx wait till tonight??ly????\nVrh ryythi.. miadhu adhi eh part up kohla dhyba.. plxxx\nThanks nanni…. inshaAllah tonight???\nWaiting for tonyt\nThanks mirey eh part gennes dheyty ..u r grt . .ly ?\nThanks juvey dhooniii???? ly???


Lanka hamalaathakakee New Zealand miskii hamaalaathakuge badhaluhifumeh\nލަންކާ ހަމަލާތަކަކީ ނިއުޒީލެންޑު މިސްކިތް ހަމާލާތަކުގެ ބަދަލުހިފުމެއް\nދެ މިސްކިތަކަށް ދިން ހަމަލާއަކީ ޓެރަރިސްޓް ހަމަލާއެއްކަމަށް ބޮޑު ވަޒީރު ވަނީ ވިދާޅުވެފައި -- ފޮޓޯ: ގެޓީ އިމެޖަސް\nމިދިޔަ އާދީއްތަ ދުވަހު ސްރީލަންކާގައި ދިން ބޮމުގެ ހަމަލާތަކަކީ، މިދިޔަ މަހު ނިއުޒީލެންޑުގެ ކްރައިސްޓްޗަޗުގައި ހުރި ދެ މިސްކިތަކަށް ދިން ބަޑީގެ ހަމަލާތަކުގެ ބަދަލު ހިފުމެއް ކަމަށް ލަންކާ ސަރުކާރުން ބުނެފި އެވެ.\nދެ މިސްކިތަށް ދިން ހަމަލާގައި 50 މީހުން މަރުވެފައިވާއިރު، އެއީ ފަހުގެ ތާރީހެއްގައި ނިއުޒީލެންޑުގައި ދިން އެންމެ ނުރައްކާތެރި ހަމަލާ އެވެ.\nއެ ހަމަލާއާ ގުޅިގެން، އޮސްޓްރޭލިއާއަށް ނިސްބަތްވާ 28 އަހަރުގެ ބްރެންޓަން ޓަރަންޓް ވަނީ ހައްޔަރުކޮށްފަ އެވެ. ބްރެންޓަންއަށް ވަނީ ގަސްދުގައި މީހަކު މަރާލުމުގެ އެއް ދައުވާކޮށްފަ އެވެ.\nމާބޮޑު ތަފްސީލެއް ނުދެއްވި ނަަމަވެސް، "ޖަމާއަތުލް މުޖާހިދީން އިންޑިއާ" ނުވަތަ ޖޭއެމްއައި އަކީ ބަންގްލަދޭޝްގައި ހަރަކާތްތެރިވާ ޓެރަރިސްޓް ޖަމާއަތަކާއި ގުޅުން އޮންނަ ބައެކެވެ.\nއާދީއްތަ ދުވަހުގެ ހަމަލާތަކާއެކު، ދުނިޔޭގެ ޓެރަރިސްޓް ނެޓްވާކުތަކުން ދީނުގެ ނަމުގައި ކުރަމުންދާ ހަނގުރާމައިގެ ތެރެއަށް ލަންކާ ވެސް ވެއްޓިފައިވާކަމަށް ބޮޑު ވަޒީރު ރަނިލް ވިކްރަމަސިންހަ ވަނީ ވިދާޅުވެފަ އެވެ.\n"މިއީ ކރުިން މިގައުމުގައި ކުރިމަތިވި ހާލަތެއް ނޫން،" ރަނިލް ވިދާޅުވި އެވެ.\nއެ ހަމަލާތަކާއި ގުޅިގެން، ރޭ ދަންވަރު 12.00 އިން ފެށިގެން ސަރުކާރުން ވަނީ ކުއްލި ހާލަތު އިއުލާނުކޮށްފަ އެވެ.\nއެގޮތުން ޓެރަރިޒަމް ހުއްޓުވަން އަޅަންޖެހޭ ހުރިހާ ފިޔަވަޅުތަކެއް އެޅުމުގެ ބާރު ސަލާމަތީ ބާރުތަކަށް ރައީސް ސިރިސޭނަ ވަނީ ދެއްވައިފަ އެވެ.\nއެންމެ ފުރަތަމަ ބޮން ގޮއްވާލާފައި ވަނީ ލަންކާ ގަޑިން ހެނދުނު 8.45 ހާއިރު އެވެ. އޭގެ ކުޑައިރުކޮޅެއްގެ ތެރޭގައި އިތުރު ފަސް ބޮމެއް ވަނީ ގޮއްވާލައިފަ އެވެ. ބޮމުގެ ހަމަލާތައް ދީފައިވަނީ، ނިގޮމްބޯ، ބެޓިކަލޯ އަދި ކޮއްޗިކަޑޭގައި ހުންނަ ތިން ކްރިސްޓިއަން ފައްޅިއެއްގެ އިތުރުން، ކޮލޮމްބޯގައި ހުންނަ ޝަންގްރިލާ، ކިންގްސްބަރީގެ އިތުރުން ސިނަމަން ގްރޭންޑް ހޮޓަލަށެވެ.\nއޭގެ ފަހުން، ދެހިވަލަ ޒޫ ކައިރީގައި ހުންނަ ހޮޓަލެއްގެ އިތުރުން، ދެމަޓަގޮޑާގައި ވެސް ވަނީ ބޮން ގޮއްވައިފަ އެވެ. ގައުމުގެ މައި އެއާޕޯޓް ކައިރިން ވެސް ބޮމެއް ފެނިގެން، ކަމާބެހޭ ފަރާތްތަކުން ވަނީ އެ ބޮން ޑިފިއުޒްކޮށްފަ އެވެ.\nސްރީލަންކާ ނިއު ޒިލޭންޑް ކްރައިސްޓް ޗާޗްގެ ހަމަލާ + ސްރީލަންކާގެ ބޮމުގެ ހަމަލާ


Kanbaalifaru ge head lease badhalu kurun fas kuran court in amuru koffi.\nކަނބާލިފަރުގެ ހެޑްލީސް ބަދަލުކުރުން ފަސްކުރަން ކޯޓުން އަމުރުކޮށްފި\nރިސޯޓް ހަދަން ދޫކޮށްފައިވާ ށ. ކަނބާލިފަރު ހެޑްލީސް އެއްވެސް ފަރާތަކަށް ބަދަލު ނުކޮށް މަޑުކުރުމަށް ސިވިލް ކޯޓުން ޓުއަރިޒަމް މިނިސްޓްރީގެ މައްޗަށް އަމުރުކޮށްފި އެވެ.\nކޯޓުން މިދިޔަ ހޮނިހިރު ދުވަހު އެގޮތަށް އަމުރު ނެރުނީ ސަރުކާރުން އެރަށް ދޫކޮށްފައިވާ މއ. އަނާވިލާ އަލީ ޝަރީފްގެ ފަރާތުން އެރަށުގެ ހެޑްލީސް އެހެން ފަރާތަކަށް ދިނުމުގެ މަސައްކަތް ޓުއަރިޒަމް މިނިސްޓްރީއާ ގުޅިގެން ކުރަމުންދާ ކަމަށް ބުނެ އެކަން ހުއްޓުވަން ކަނބާލިފަރު މިހާރު ހިންގާ ކަނބާލިފަރު ޑިވެލޮޕްމަންޓުން ކޯޓަށް ހުށަހެޅުމުންނެވެ.\nކަނބާލިފަރު ޑިވެލޮޕްމެންޓުން ކުރާ ދައުވާގައިވާ ގޮތުން އަލީ ޝަރީފަށް ށ. ކަނބާލިފަރު ކުއްޔަށް ދޫކުރަނ 2006 ގައި ސޮއިކުރި އެއްބަސްވުމުގެ ދަށުން އަލީ ޝަރީފަށް ލިބޭ ހުރިހާ ހައްގެއް އެ ކުންފުންޏަށް އޮތީ ކުރިން ވިއްކާލައިފަ އެވެ. ނަމަވެސް މިހާރު އެ ހައްގުތައް އެހެން ފަރާތަކަށް ބަދަލު ކުރުމުގެ މަސައްކަތް ޓުއަރިޒަމް މިނިސްޓްރީއާ ގުޅިގެން އަލީ ޝަރީފް ކުރަމުންދާ ކަމަށް އެ ދައުވާގައިވެ އެވެ.\nކޯޓުގެ އަމުރުގައިވަނީ އެ މައްސަލަ ނިމުމުގެ ކުރިން ކަނބާލިފަރުގެ ހެޑްލީސް އެހެން ފަރާތަކަށް ބަދަލުވެއްޖެ ނަމަ ދައުވާކުރާ ކަނބާލިފަރު ޑިވެލޮޕްމަންޓަށް އިއާދަ ނުކުރެވޭ ވަރުގެ ގެއްލުމެއް ކުރިމަތިވެދާނެ ކަމަށް ޝަރީއަތަށް ފެންނަ ކަމަށެވެ. އެހެންވެ އެ މައްސަލަ ނިމުމުގެ ކުރިން އެރަށުގެ ހެޑްލީސް އެއްވެސް ފަރާތަކަށް ބަދަލު ކުރުން ފަސްކުރަން ޓުއަރިޒަމް މިނިސްޓްރީގެ މައްޗަށް އަންގާ ކަމަށް އެ އަމުރުގައިވެ އެވެ.


Dho?! Umurun dhottas bodeh nuvey; Ei kaaku?\nއުމުރުން ދޮއްޓަސް ބޮޑެއް ނުވޭ؛ އެއީ ކާކު؟\nކޮންމެ އާއިލާއެއްގަވެސް މީހުންގެ ނިސްބަތުން ދޮންބެ، ދޮންތަ، ތިއްތަ، ކުޑަބެ މިހެން ގޮސް ކިތަންމެ "ރޭންކް"ތަކެއް ހުންނާނެ އެވެ. އެ އާއިލާއެއްގެ އެންމެންނަށް ވެސް ހީވެފައި އޮންނަނީ ދޮއްޓަށް ހުންނަ ކުއްޖަކީ އެ އެންމެންގެ "ދެ ވަނަ މަންމަ" ކަމަށެވެ. އެހެން ކުދިން ކުރާ ހުރިހާ ކަމަކަށް ޒިންމާވާ ފަރާތަކީ ވެސް އެއީއެވެ. އެންމެ ގަދަރު ލިބިފައި، "ބޮސީ" ވާނީ ވެސް އެ މީހުންނެވެ.\nދޮންތައެއްގެ ހައިސިއްޔަތުން ބުނާނީ އެއީ ހަމަ ތެދެކޭ އެވެ. އެކަމަކު ބައެއް އާއިލާތަކުގައި، ކުއްޖާގެ އުމުރަކީ މުހިންމު އެއްޗަކަށް ނުވެ އެވެ. އެންމެ ދޮށީ މީހާ އަކީ އެންމެ ބޭބީ ވެގެން އުޅޭ މީހާ އަށް ވެސް ވެދާނެ އެވެ. އެއްވެސް ހަރުދަނާކަމެއް ނެތި، އެހެން އެންމެންގެ އެހީގައި ނޫނީ ނޫޅެވޭ މެންބަރުން އާއިލާގެ ތެރޭގައި އުޅޭހެއްޔެވެ؟ ޖަވާބަކީ އާއެކޭ ކަމަށް ވުން ވަރަށް ގާތެވެ.\nދޮންތަގެ ޒިންމާ ކުޑަވެފައި، ހަަގަށް ހުންނަ ކޮއްކޮ މާ ޒިންމާދާރުވެފައި، މައިންބަފައިންނަށް އަޅާލާ އާއިލާތައް ވެސް އުޅެ އެވެ. އެހާ ހިސާބުން ދޮންތަ ދޮށިވުމުން އޭނާ އަށް ދޮންތަ ކިޔަސް އަސްލު އެ ޒިންމާ އަދާ މި ކުރެވެނީ އެންމެން ކުޑަ ކޮށްލައިގެން އުޅޭ ކޮއްކޮއެއް ނޫންހެއްޔެވެ؟\nމިހެން ގޮސް އާއިލާގައި ތިމާގެ ހައިސިއްޔަތު އޮޅި، އުމުރާ ނުގުޅޭ ގޮތުން ޒިންމާތަކާ ހަވާލުވާން ޖެހުމުން ޝަކުވާ ވެސް ބޮޑުވާނެ އެވެ. އެކަމަކު މިއީ ގިނަ ފަހަރު ވަރަށް ލޯބި ވެސް ކަމެކެވެ. އެކަމަކު މާ ބޮޑުވަރުވާ ނަމަ ދެން އެއީ މައްސަލައެކެވެ.\nއެހެންވީމަ އާއިލާގެ ހަގު، ދޮށި އަސްލު މި ކިޔެނީ ހަމަ ރަނގަޅަށް ހެއްޔެވެ؟ އެއީ މަންމަމެން ދިން ނަމަށް ބަލާފައި ނިންމަން ވީ ކަމެއްތޯ ނުވަތަ ޒިންމާ އާއި ހަރުދަނާ މިންވަރުން ދޭންވީ ލަގަބެއްތޯ ވެސް އޮޅިއްޖެއެވެ. އަޅެ، ތި އާއިލާގެ އެންމެ ދޮށީ އަދި އެންމެ ހަގީ ކާކު ހެއްޔެވެ؟ އުމުރަށް ބަލާނެ ކަމެއް ނެތެވެ.


SunOnline: Madihaa Sun badhige: Deep fried stuffed capsicum\nމަޑިހާ ސަން ބަދިގެ: ޑީޕް ފްރައިޑް ސްޓަފްޑް ކެޕްސިކަމް\nމިއަދު ސަން ބަދިގޭގައި މި ތައްޔާރުކޮށްލަނީ ތަފާތު އެއްޗެކެވެ. މިއީ ތަޖުރިބާކޮށްލަން ރަނގަޅު ޑިޝް އެކެވެ.\nކެޕްސިކަމްގެ ތެރެއަށް އަޅާ ތަކެތި ތައްޔާރު ކުރުމަށް\n50 ގްރާމް ޓޫނާ\n50 ގްރާމް މޭޝްޑް ޕޮޓޭޓޯ\n25 ގްރާމް ފިޔާ (ކުދިކޮށް ކޮށާފައި)\nބައި ސަމުސާ ރީނދޫ\n1 ސަމުސާ ކަރީ ޕައުޑާ\n30 އެމްއެލް ތެޔޮ\nއޮއްނަގާފައި ހުރި ކެޕްސިކަމްތައް އެންމެ ފުރަތަމަ ކެކުމުންދާ ސހޫނު ފެން އެއްޗަކަށް ލާފައި ކުޑައިރުކޮޅެއް ކޮށްލާފައި ނަގާށެވެ. ދެން ކެޕްސިކަޕްތައް ވަގުތުން އައިސް ފެނަށް ލައި، "ކެކުން" ހުއްޓުވާލާށެވެ.\nއެއަށް ފަހު ތެޔޮކޮޅު ތަވައެއްގައި ހޫނުކޮށްލުމަށް ފަހު ލޮނުމެދާއި ފިޔާ އަދި މިރުސް މޯޅިކޮށްލާށެވެ. ދެން އޭގެ ތެރެއަށް މުގުރި މިރުހާއި ކަރީ ޕައުޑާ އެޅުމަށް ފަހު އެއްކޮށްލާށެވެ. ދެން ޓޫނާ އަޅާ ދެމިނެޓް ކައްކާލުމަށް ފަހު މޭޝްޑް ޕޮޓޭޓޯ އަޅައި ލޮނު ހެޔޮވަރުކޮށްލާށެވެ. އޭތި ރަނގަޅަށް އެއްކޮށްލަން ވާނެ އެވެ.\nމޮޑުނު އަލުވިގަނޑު ކެޕްސިކަމްގެ އެތެރެއަށް އަޅާށެވެ.\nއެއަށް ފަހުން ފުށާއި ބިސް އަދި ފެން ބޭނުންކޮށްގެން ބެޓާ ތައްޔާރު ކުރާށެވެ. ދެން ސްޓަފް ކޮށްފައި ހުރި ކެޕްސިކަމް ބެޓާއަށް ލުމަށް ފަހު ނަގައި ފާރޮށި ކުނޑި އުނގުޅާލާށެވެ. އަދި ތެޔޮ ކަނޑަށްލައި ރަނގަޅަށް ތެލުލާ ލާށެވެ.\nޓައިޓްލް ސްޕޮންސާ: މަޑިހާ ކޮމްޕެނީ ޕްރައިވެޓް ލިމިޓެޑް\nލޮކޭޝަން ޕާޓްނާ: ޓައިޑްސް ކެފޭ\nގްރެފިކްސް: މޫސާ ޝިފާޒް\nވީޑިއޯ އަދި އެޑިޓިންގް: އިބްރާހިމް އިފާޒް، މުހައްމަދު ޝަފީއު\nމަޑިހާ ކޮމްޕެނީއަކީ 1985 އިން ފެށިގެން ރާއްޖެއަށް ތާޒާ މޭވާ، ތަރުކާރީ އަދި ފިނިކުރި މަހުގެ ބާވަތްތައް އިމްޕޯޓުކޮށް ޑިސްޓްރިބިއުޓުކުރާ ކުންފުންޏެކެވެ. އިތުރު މައުލޫމާތު، މަޑިހާ ކޮމްޕެނީގެ ވެބްސައިޓުން ލިބޭނެއެވެ\nމަޑިހާ ސަން ބަދިގެ: ހެލްތީ ބީފް ރެޕް


Vaahaka: Vanhanaa2(Episode-02) - Vaguthu\nއަނެއްކާވެސް ކޮވިޑަށް ޓެސްޓް ކުރާ އަދަދު ދަށަށް - 52 މިނެޓް ކުރިން\nވާހަކަ: ވަންހަނާ2- ދެވަނަބައި\nއޭޕްރީލް 24 ވަނަ ދުވަހު ގެނެސްދިން ބައި\n"އަދިވެސް ތި ވިސްނަނީ އެކަމާތަ؟" އިންޝާގެ އަޑު ޖެހުމާއެކު ނަޒީލް ސިހުނެވެ. "މަ ތިރިޔަށް ދިޔައީ ފެން ޖަގު ހުސްވެފައި ހުރީމަ ފެން އަޅަން. ދިޔައިރު ދިޔައީ ހޮޅިބުރި ވެސް ދިއްލާފަ. އެކަމު ނަޒީލް ތިބުނީ ހޭލެވުނު އިރު ކޮޓަރި ހުރީ ނިއްވައި އަނދިރިކޮށްފައޭ. ގައިމު އަހަރެން އައިއިރު ވެސް ކޮޓަރި ހުރީ ދިއްލާފަ."\n"ވެދާނެ އެއީ ހުވަފެނެއް ކަމަށް ވެސް." ނަޒީލްގެ ހިތުން ޝައްކު ފިލައިގެން ނުދިޔަކަމުގައި ވިޔަސް އެވަގުތަށް އޭނާ އެ ވާހަކަ އޮއްބާލިއެވެ. އިންޝާ ފަނޑު ހިނިތުންވުމަކުން ހިނިތުންވެލިއެވެ. ނަޒީލް ތެދުވެގެން އައިސް އިންޝާގެ ދެ އަތުގައި ހިފައިލަމުން ނިތްކުރިއަށް ބޮސްދިނެވެ.\n"ލޯބިވޭ. ފާހާނާ އަށް ވަދެލާފަ އެބަ އަންނަން." އިންޝާގެ ދެއަތަށް ބާރަށް ފިތާލަމުން ނަޒީލް އެއް ލޯ މަރާލީ ލާނެތް ހިނިތުންވުމެއް ތުންފަތް މައްޗަށް ވެރިކޮށްލަމުންނެވެ. އަދި އިންޝާގެ ކަންފަތް ދޮށުގައި ނަޒީލް ސިއްރުސިއްރުން ކޮންމެ ވެސް ވާހަކައެއް ބުނެލިއެވެ. އެޔާއެކު އިންޝާ ގަތް ލަދުން ހީގަނެވުނީ ނަޒީލްގެ ކޮނޑުގައި ބޮނޑިއެއް އަޅައި، ކޮށްޕާލަމުންނެވެ. ނަޒީލް ހެމުންހެމުން ގޮސް ފާޚާނާއަށް ވަނެއެވެ.\nއިންޝާއާއި ނިހާއަށް އަނިޔާވެރިވުމުގައި ނަޒީލްގެ އެއްވެސް އިޚްތިޔާރެއް އަދި ނިޔަތެއް ވެސް ނެތްކަމަށް ބުނެ، ނަޒީލް ވަނީ މަޢާފަށް އެދިފައެވެ. އަދި އެކަން އެހެންވީ އިބްރީސްގެ ވަސްވާސްތަކާއި ބާރުގެ ޝިކާރައަކަށް އޭނާ ވުމުންކަމަށް ބުނުމުން އިންޝާ އެ ވާހަކަތައް ޤަބޫލުކުރިއެވެ. ނަމަވެސް ނިހާއާ މެދު ނަޒީލްގެ ހިތް ނިޔަތް ރަނގަޅު ވާނެ ކަމާމެދު އިންޝާއަށް ކުޑަވެސް އިތުބާރެއް ނެތެވެ. ނަޒީލަށް މަޢާފުކޮށް، އެ އުޅުން އިސްލާޙުކޮށް ގެއްލިފައިވާ އިތުބާރު ހޯދުމަށް ނަޒީލަށް ދެވަނަ ފުރުޞަތެއް އިންޝާ ދިނީ ނިހާގެ ވެސް އެދުމުގެ މަތިންނެވެ. މިއަދު އެފުރުޞަތު ނަޒީލަށް ދެވުނުކަމަށް ޓަކައި އިންޝާ އުފާކުރެއެވެ.\nއިންޝާ ހެވިދިލިފައި ހުރެ ފާޚާނާ ދޮރާ ދިމާއަށް ބަލަމުން އެނދުގައި އިށީން ވަގުތު އެނދުކޮޅުގައި ހުރި މާޖަހާ ވަށި ފެނުނެވެ. ނަޒީލްގެ ވާހަކަތައް ހަނދާނަށް އައުމާއެކު އޭނާގެ ހިތުގައި ބިރުވެރިކަމެއް އުފެދިގެން ދިޔައެވެ. ކުރިން ދިމާވިފަދަ ބިރުވެރި ކަންތައްގަނޑެއް ފެށެން އުޅޭކަމުގެ ވަސްވާސްތައް ސިކުނޑިއަށް ވަންނަން ފެށުމާއެކު ދެއަތަށް ބޯ ހޫރުވާލެވުނެވެ. އެ އާއިލާ އިބްރީސްގެ ކިބައިން އަބަދުގެއަބަދަށް މިންޖުވެފައިވާކަން އިންޝާ އަމިއްލަ ނަފްސަށް ވިސްނައިދިނެވެ.\nޞަފިއްޔާ ހެނދުނުހެނދުނާ ތެދުވެ، އަވި އެރުމުގެ ކުރިން މުޅި ގޯތިތެރެ ކުނިކަހާ ނިންމާލިއެވެ. އޭނާ ގޭތެރެއަށް ވަދެ ނަޒަރު ހިންގާލިއިރު އެއްވެސް މީހެއްގެ ހިލަމެއް ނެތުމުން، އެކަކުވެސް ހޭލާ ނޫޅޭކަން އެނގުނެވެ. ދީޕިކާއަށް ދެތިން ފަހަރަކު ހަރު އަޑުން ގޮވާލިއެވެ. ޚަބަރެއް ނުވުމުން ދީޕިކާ ވެސް ހޭނުލަނީކަން ކަށަވަރުވިއެވެ. ޞަފިއްޔާ ބަދިގެއަށް ވަދެ ފެން ހޫނުކޮށްގެން ކޮފީއެއް ގިރާލިއެވެ. ފާރޮށި ޖޯޑަކާއެކު ކޮފީތަށި ބޯލުމަށްފަހު އޭނާ ދެން އަވަސްވެގަތީ ހެނދުނުގެ ނާސްތާ ތައްޔާރު ކުރުމަށެވެ.\nދީޕިކާއަކީ ގޭތެރޭ މަސައްކަތްތަކުގައި އަތްގާތްކޮށްދީ އެހީތެރިވުމަށް ގެނެސްގެން ގެންގުޅޭ މީހެއް ނަމަވެސް ކެއްކުކުމުގައި ދީޕިކާގެ އެހީތެރިކަމެއް ލިބެނީ މަދު ފަހަރަކުއެވެ. މިހާރަކަށް އައިސް ދީޕިކާ ހޭލަނީ ވެސް ހޭލާނެ އިރަކުންނެވެ. އަމިއްލައަށް ފެނިގެން ކަމެއް ނުކުރާއިރު ކުރާކަމެއް ކޮށްފައި ހުންނަނީ ދެވަނަ ފަހަރަށް ކުރަންޖެހޭހައި ފަރުވާކުޑަކޮށެވެ. ދީޕިކާގެ އުޅުމަށް ބަދަލު އަންނަން ޖެހުނު ސަބަބު ޞަފިއްޔާއަށް އެނގެއެވެ. އޭނާ ރަށަށް ދާން ބޭނުންވާ ވާހަކަ ޞަފިއްޔާ ގާތުގައި ދެތިން ދުވަހަކު ދައްކާފައި ވެއެވެ. އާއިލާ ކައިރިޔަށް މަސް ދުވަހަށް ވިޔަސް ފޮނުވައި ދިނުމަށް އެދިފައި ވެއެވެ. އެ ވާހަކަތައް އިލްހާމްގެ ކަންފަތާ ހަމައަށް ފޯރުމުން އިލްހާމް އެކަމާ ދެކޮޅު ހެދިއެވެ. ދީޕިކާގެ އެދުމަށް ބީރު ކަންފަތެއްދީ ފުރަގަސްދިނެވެ. ދީޕިކާ މަސައްކަތަށް ފަރުވާ ކުޑަކުރަން ފެށީ އެހިސާބުންނެވެ.\nނިހާއަށް ބަދިގެއަށް ވަދެވުނުއިރު ޞަފިއްޔާ ހުރީ ރޮށި ފިހާށެވެ. މީހެއްގެ ހިލަމެއްވީހެން ހީވުމާއެކު ޞަފިއްޔާ އެނބުރި ބަދިގޭ ދޮރާ ދިމާއަށް ބަލާލިއެވެ. ނިހާ ހިނިތުންވެލިއެވެ. ވީ ފޫއްސެއް ބަޔާން ކުރަން ނޭނގޭ ހާލުގައި ސަފިއްޔާ އޭނާ ކުރަމުން ދިޔަ މަސައްކަތަށް ރުޖޫޢަވިއެވެ. ޞަފިއްޔާގެ އަމަލުތައް ހުރި ގޮތުން ނިހާއަށް އެއްޗެއް ބުނާކަށް ނުކެރުނެވެ. އޭނާ ކޮފީތަށްޓެއް ގިރާލައިގެން މޭޒު ކައިރީ އިންދައި ޞަފިއްޔާ ގޮވާލިއެވެ. ނިހާ އިސް އުފުލާލައި ބަލާލުމާއެކު ޞަފިއްޔާ ދިން ހަބަރަކުން ކޮށިއަރާގޮތްވިއެވެ. އޭނާ އަވަސް އަވަހަށް ތަށްޓަކަށް ފެން އަޅައި އެއް ނޭވައިން ދަމާލިއެވެ.\n"ނިހާ ހީކުރަނީ އުމުރު ދުވަހު މި ގޭގައި ތިގޮތަށް އުޅެވިދާނެކަމަށްތަ؟" ޞަފިއްޔާ ވާހަކަ ދެއްކީ ހިތްހަމަނުޖެހިފައި ހުރެ ރުޅިވެރި ރާގެއްގައެވެ. "ފައިރޫޒްއާ ކާވެނި ކުރާނެ ދުވަހެއް ނިހާއަކަށް ނުނިންމުނެއްނު. އެކަންވެސް އެންމެ ފަހުން ކުރަން މި ޖެހުނީ މަށަށް. އަންނަ ހަފްތާގައި ކާވެނި ކުރަން ތައްޔާރަށް ހުރޭ."\n"ނޫން." ނިހާގެ ދުލުކުރިޔާ ހަމައަށް އައީ އެންމެ ލަފްޒެކެވެ.\n"ކޮން ނޫނެއްތަ؟" ޞަފިއްޔާ ގެ އަޑު ބާރުވިއެވެ. "ކަލޭ ސިހުރު ބޮނޑި ބަނދެގެން މަގޭ ދަރީގެ ދިރިއުޅުން ހަލާކުކުރަން އުޅުނީމަ ވެސް އަހަރުމެން ކަލެޔަށް ކިހާ ރަނގަޅަކަށްތަ މި ކަންތައް ކޮށްދެނީ. އެހެން ބަޔަކުނަމަ މިގެއިން ނެރެ އެއްލާލާނެތާ ކޮން ދުވަހެއް. އެކަމު ކަލޭ މިގޭގަ ބަހައްޓައިގެން ރަނގަޅު މީހަކު ހޯދައި ކާވެނި ކުރުވާފައި ފޮނުވަން މި އުޅެނީ. މީކީ އެއްވެސް ކަމަކަށް ޝުކުރުވެރި ވެސް ވާ އާދަމުގެ ދަރިއެއް ނޫނޭ. ރީތި ގޮތުގަ މިކަން ނިންމަން ވަގުތު ދިނީމަވެސް ފޫގަޅައިގެން ތީނީ އުމުރު ދުވަހު އަހަރުމެންގެ ތައްޕާހުގަ އުޅޭކަންނު. މީގަ ދެން އިތުރު އެހެން އެއް ގޮތެއް ވެސް ނޯންނާނެ. ކާވެނި އަންނަ ހަފުތާގައި ކުރެވޭނެ. ދެން ހަދާނެ އެއްޗެއް ހަދާ."\n"އަހަރެން އަދި ކުޑަ ވަގުތު ކޮޅެއް ބޭނުން." ނިހާ ވާހަކަ ދެއްކީ މަޑުމަޑުންނެވެ.\n"ކިހާވަރަކަށްތަ ވަގުތު ދޭންވީ؟ ތިބުނާ ވަގުތެއް ދުވަހަކުވެސް ނާންނާނެ. އިތުރު ވަގުތުތަކެއް ހޯދައިގެން މަގޭ ނިކާލްގެ ދިރިއުޅުމަށް ވަންނަން ހިޔާލުވެސް ނުކުރާތި. އެކަހަލަ ހިޔާލެއް ކުރިޔަސް ކަލޭ ޖެހޭނީ މިގެއިން ނުކުމެގެން ދާން. ކަލެޔަށް މިހާރު ހަމަ އެންމެ ރަނގަޅު ވާނީ ފައިރޫޒްއާ އިނދެގެން މިގެއިން ދިޔައިއްޔާ. މިއަދު މެންދުރުގެ ކެއުމަށް ފައިރޫޒުގެ އާއިލާއަށް މަ އޮންނާނީ ދަޢުވަތުދީފައި. އަންނަ ހަފްތާގައި ކާވެނިކުރަން ބޭނުންވާ ވާހަކަ އެމީހުންނަށް އަންގާ. އަދި ބުނަން. ކަލޭ މި ކާވެންޏާ ދެކޮޅު ހެދުމުގެ ވިސްނުމެއް ގެންގުޅެންޏާ އެ ހިޔާލު ވެސް ދޫކޮށްލާ. ދެކޮޅުހެދުމުގެ އިޚްތިޔާރެއް ކަލެޔަކަށް މިހާރު ނޯންނާނެ. މި ކާވެނި ދެން އެއްވެސް ސަބަބަކާ ހުރެ ފަސްވިޔަސް އަދި ކެންސަލް ވިޔަސް ކަލޭ ހުންނާނީ މިގޭ ހަތަރު ފާރުން ބޭރުގައިކަން ހަނދާންކުރާތި."\nޞަފިއްޔާގެ ވާހަކައިން އޭނާއަކީ މިހާރު އެ ގޭގައި ހުރި "ވަގުތީ" މެހެމާނެއްކަން ނިހާއަށް ވިސްނުނެވެ. އިބްރާހިމްބެގެ ވާހަކަތަކަށްފަހު ނިހާއަށް އެގޭގައި ދިރިއުޅުމުގެ ހައްޤު ދެވިފައި އޮތީ ފައިރޫޒުއާ ކާވެނި ކުރުވުމުގެ މަޤުޞަދު ހާސިލުކުރުމުގެ ބޭނުމުގައިކަން ސާފުވެގެން ދިޔައެވެ. ފައިރޫޒް ގާތުގައި ކާވެނިކުރަން ބޭނުންނުވާ ވާހަކަ ބުނަން ނުކެރުންކަން އެއީ ނިހާގެ ނަސީބެވެ. ނިހާ ބުނާނެ އެއްޗެއް ކުރާނެކަމެއް ވެސް ނޭނގިފައި އިންދައި ދެލޮލަށް ކަރުނަ ގިނަވާން ފެށިއެވެ. ޞަފިއްޔާ ރޮށި ފިހެ އަވަދިވުމާއެކު ލައިގެންކާނެ އެއްޗެއް ތައްޔާރުކުރުމަށް ނިހާ ގާތު ބުންޏެވެ. ނިހާގެ ދެލޮލުގައި ވިދަމުން ދިޔަ ކަރުނަތައް ޞަފިއްޔާގެ ސަމާލުކަމަށް އަޔެވެ.\n"މިހާރު ރޯވަރުގެ އެއްޗެއް މަށަށް ބުނެވިއްޖެތަ؟" ޞަފިއްޔާ ވާހަކަ ދެއްކި އަޑަށް ނިހާ ސިހިފައި ވަގުތުން ދެލޯ ފޮހެލިއެވެ. ހިންދިރުވާލިއެވެ. އޭނާ މިހާރު ދެރަވާލެއް ވެސް މާ އަވަހީއެވެ. ޖަޒުބާތުގައި ޖެހޭގޮތްވެ ރޮވެނީއެވެ. ހަޤީޤަތުގައި ނިހާ ރޯން ބޭނުން ނުވިޔަސް ނިކާލްއާ ވަކިވެދާނެހެން ހީވެފައި ކެތްތެރިކަން ކޮޅުން ލަނީއެވެ. އަދި ވަގުތު ފާއިތެއް ނުވެއެވެ. ނަމަވެސް ވަގުތު ކުޑަތަން ވެއްޖެއެވެ. ރިހަ ކެއްކުމުގެ މަސައްކަތުގައި އުޅެމުން ދެން ކަންތައްކުރާނެ ގޮތަކާމެދު އޭނާ ވިސްނަމުން ގެންދިޔައެވެ. ކާވެނި ލަސްކޮށްލާނެ މޮޅު ގޮތެއް ހިޔާލަށް ނައުމުން ބޮލުގައި ރިއްސަންފެށިއެވެ. އެކަމުގައި އޭނާއަށް ހިޔާލެއް ދޭނީ ވެސް ވަކި ކާކު ހެއްޔެވެ؟ އެވަގުތު ކުއްލިޔަކަށް އިންޝާ މަތިން ހަނދާންވިއެވެ. ނިހާއަށް އިތުބާރު ކުރާ ހެޔޮހިތުން އަނގައިން ބުނެ ވާހަކަ ދައްކާ މީހަކަށް މިހާރު ހުރީ ހަމައެކަނި އިންޝާއެވެ.\nނިހާ ހުރިހާ ވާހަކަތަކެއް ކިޔާދިނުމުން އިންޝާ މޮޅު ހިޔާލެއް ދިނެވެ. އޭރު އެމީހުންގެ ވާހަކަތައް ސިއްރުން އަޑުއަހަން މީހަކު ހުރިކަމެއް އެމީހުންނަކަށް ނޭނގެއެވެ. އިންޝާ ދިން ޚިޔާލާ އެއްގޮތަށް ކަންތައްކޮށްފިނަމަ ކާވެނި ފަސް ކުރެވިދާނެއެވެ. އޭރުން ނިކާލަށް ވިސްނާދޭން ވެސް އިތުރު ވަގުތު ލިބިގެން ދާނެޔޭ ނިހާގެ ހިތަށް އެރިއެވެ. ނިހާގެ މޫނުމަތި އުޖާލާވެގެން ދިޔަތަން އިންޝާއަށް ފެނުނެވެ. ދެވަނަ ސިކުންތުގައި ނިހާއަށް ކުޑަކޮށް ހެވުނެވެ.\n"އެންމެންގެ ކުރިމަތީ ދޮގު ހަދަން ނިހާއަށް ކެރޭނެތަ؟" އިންޝާ އެހިއެވެ.\nނިހާ ބޮލުގެ އިޝާރާތުން އާނއެކޭ ބުންޏެވެ. މިހާރުވެސް އެންމެންގެ ނަޒަރުގައި ނިހާއަކީ ދޮގުވެރިއެކެވެ. މަކަރުވެރިއެކެވެ. ކަން ނުވެ ނަންވެ ބޭޒާރުވެފައިވާ ޖާހިލެކެވެ. ވީއިރު ދޮގެއް ހަދައިގެން ބަދަލުވާނެ ކަމެއް އޮއްނާނެ ހެއްޔެވެ؟ ނިހާއާ ދޭތެރޭ އެމީހުން ދެކޭގޮތް ބަދަލުވާނެ ހެއްޔެވެ؟ ނިކާލްގެ ރުޅި އިތުރަށް ގަދަވެ ނިހާއަށް ކުރާ ނަފުރަތު ބޮޑުވެގެން ދިޔަ ނަމަވެސް އެކަމަށް ނިހާ ކެތްތެރިވާނެއެވެ.\n"ނިކް ހުއްޓައެއްނު ތިހެން ބުނަން ވެސް ޖެހޭނީ. އެކަމަކު ފައިރޫޒްމެންނާ އެއް ސުފުރާ މައްޗަށް އޭނަ އަރާނެތަ؟" ނިހާގެ ކާވެނީގެ ވާހަކަ ދައްކާ މަޖިލީހެއްގައި ނިކާލް ބައިވެރިވެދާނެ ކަމާމެދު ނިހާގެ ހިތުގައި ޝައްކު އުފެދުނެވެ.\n" ހޫން. ވާނެ. ކީއްވެ ނުވާންވީ. ތިކަން މަށަށް ދޫކޮށްލާ." އިންޝާ ޔަޤީންކަން ދިނެވެ.\n"އަޅޭ. ތީ ހަމަ ރަންގަނޑެއް. ލޯބިވޭ." އިންޝާ ގައިގައި ނިހާ ބައްދާލިއެވެ.\nއިންޝާއާއި ނިހާ ރޭވިރޭވުން އަޑުއަހަން ހުރި ނަޒީލަށް އެ ހުރިހާ ވާހަކައެއް ވަރަށް ސާފުކޮށް އިވުނެވެ. އޭނާގެ ތުންފަތްމަތީގައި ދުވެލީ ކާމިޔާބު ހިނިތުންވުމެކެވެ. އިންޝާއާއި ނިހާގެ އިތުބާރު އަލުންއަނބުރާ ހޯދުމަށް މިއީ ރަނުގެ ފުރުޞަތެކެވެ. އެ ފުރުޞަތުގެ ބޭނުން، އޭނާއަށް އެންމެ ފައިދާވާނެ ގޮތަކަށް ހިފުމަށް އޭނާ ނިންމިއެވެ.\nއިލްހާމްމެން ދެމަފިރިންގެ ދެމެދުގައި ބީރައްޓެހި ކަމުގެ ފާރެއް ވަނީ ލެވިފައެވެ. ދުވަހެއް ދުވަހަކަށް އެ ފާރު ބޯވެ ވަރުގަދަވަމުން ދާކަން އިލްހާމަށް ފާހަގަވި ނަމަވެސް އޭނާ ހުރީ އަންހެނެއްގެ ފައިބުޑަށް ވެއްޓި އާދޭސް ނުކުރަން ނިންމައިގެންނެވެ. ޞަފިއްޔާ ބޭނުންވަނީ އިލްހާމްގެ ފަރާތުން ހަމަ އެންމެ ސުވާލެއްގެ ޖަވާބެވެ. އިލްހާމްގެ އެ ބުނާ އަންހެން ދަރިޔަކީ ކާކު ހެއްޔެވެ؟ އެ ސުވާލުގެ ޖަވާބު ޚުދު އިލްޙާމްއަކަށް ވެސް ނޭނގެއެވެ. ޖަވާބު ހޯދާކަށް އޭނާ ބޭނުމެއް ވެސް ނޫނެވެ. އެކަމަށް މަސައްކަތެއް ވެސް ނުކުރެއެވެ. އިލްހާމަށް އެނގިގެން އޭނާގެ ދަރިއަކަށް ބަލިވެއިން މީހަކީ ސަފީނާއެވެ. ސަފީނާގެ ބަނޑުގައި އޮތީ އަންހެން ކުއްޖެއްކަމެއް ވެސް ނުވަތަ ނޫންކަމެއް ވެސް ނޭނގެއެވެ. އެ ކުއްޖާ ވަނީ ދުނިޔެއަށް އައުމުގެ މާކުރިން ސަފީނާއާއެކު މި ދުނިޔެއާ ވަކިވެގެން ގޮސްފައެވެ. އަންހެންދަރިޔަކު ދުނިޔޭގައި ނުހުންނާނެކަމަށް ބުނެ އިލްހާމް ޖަވާބު ދެނީ ވެސް އެހެންވެގެންނެވެ. އެކަމަކު ޞަފިއްޔާއަށް އެ ޖަވާބު ކަމަކު ނުދެއެވެ. ޤަބޫލުކުރަން ދައްޗެވެ. ގަދަފައި ވިއްދާފައި އިބްރާހީމްބެ ކައިރިން އެސުވާލުގެ ޖަވާބު ހޯދުމަށް ޞަފިއްޔާ އުޅުނެވެ. ނަމަވެސް އެކަމާ ބެހޭގޮތުން އިބްރާހިމްބެއާ ސުވާލެއްކޮށްފިނަމަ "ޞަފިއްޔާ އަކީ މަގޭ އަނތްބެއް ނޫނޭ" ބުނެ އިލްހާމް ދިން އިންޒާރަށްފަހު ޞަފިއްޔާއަށް ހަތިޔާރު ބަހައްޓަން މަޖުބޫރުވީއެވެ. އެޔަށްފަހު އިލްހާމް ދެން ޞަފިއްޔާއަށް އެންގީ އޭނާގެ އަންހެންދަރިޔަކު ދުނިޔޭގައި ނުހުންނާނެ ކަމަށް އޭނާ ބުނާ ބަހަށް އިތުބާރުކޮށް މައިތިރިވެގެން ހުރުމަށެވެ.\nއެ ދެމަފިރިންގެ ދެމެދުގައި އުފެދިފައިވާ ބީރައްޓެހިކަން ދުވަހެއް ދުވަހަކަށް ބޮޑުވަމުން ގޮސް ކަންތައްތައް ބޮއްސުންލާ ހިސާބަށް ހިނގައްޖެއެވެ. އިލްހާމް ފެނުނަސް ޞަފިއްޔާގެ މޫނުމަތިން ފޫހިކަން ފާޅުވާން ފެށިއެވެ. އެއް އެނދުގައި ނިދާ ދެ ބީރައްޓެހިންނަށް އެދެމަފިރިން ވެއްޖެއެވެ. ޞަފިއްޔާއާ އޮޅިގެން ވެސް އަނގައިން ބުނެވިއްޖެނަމަ އެކަން ނިމެނީ ބޮޑު ޒުވާބަކުންނެވެ. މި ހިސާބަށް ކަންތައްތައް ދިޔުމުން އިލްހާމް ޖެހިލުންވެ ކަންބޮޑުވާ ގޮތްވިއެވެ. ހަމައެޔާއެކު ނިކާލް ވެސް ބަސްމަދުވެފައި އޭނާއާ ދުރުކަމެއް ބަހައްޓާކަން އިހްސާސްވުމާއެކު އިލްހާމްގެ ހިތުގައި އުފެދިފައިވާ ނުތަނަވަސްކަން ބޮޑުވިއެވެ. ކޮންމެ ގޮތެއްވިޔަސް އެއީ އޭނާގެ އަނބިމީހާއާއި ދަރިފުޅެވެ. އިލްހާމަކީ ކިތަންމެ ހަރުހިލަ ހިތެއްގެ ވެރިޔަކަސް އެމީހުން ދެކެ އޭނާ ލޯބިވެއެވެ. އެދެމައިން އޭނާޔާ ބަހައްޓާ ދުރުކަމަކީ އިލްހާމްގެ ހިތުގައި އުފެދިގެން ދިޔަ ހުސްކަމަކަށް ވެގެން ދިޔައެވެ. އެ މަޢުޟޫއާ ގުޅޭ ގޮތުން ނިކާލްއާ އެއްވެސް ވާހަކައެއް ދައްކަން އިލްހާމް ބޭނުން ނުވާތީ އެކަމާ ބެހޭ ގޮތުން ޞަފިއްޔާއާ ވާހަކަ ދެއްކުމަށް އިލްހާމް ނިންމިއެވެ. އޭރުން ދެން ޞަފިއްޔާ ނިކާލަށް ވިސްނައިދީފާނެތާއެވެ.\nމެންދުރަށް ކެއްކުމުގައި އަވަދިނެތި އުޅުމަށްފަހު ޞަފިއްޔާ އައިސް ކޮޓަރިއަށް ވަންއިރު އިލްހާމް އިނީ ޞަފިއްޔާގެ އިންތިޒާރުގައި އެނދުމަތީ އިށީނދެލައިގެންނެވެ.\n"މަ މި ދައްކާ ވާހަކަ އަޑު އަހާލަން މިތާ އައިސް އިށީނދެބަލަ." އިލްހާމް ގޮދަޑީގައި އަތުންޖަހާލަމުން ބުނެލިއެވެ. ޞަފިއްޔާ އައިސް އިށީނީ އިލްހާމްއާ ދެތިންފޫޓު ދުރުގައެވެ.\n"މި ދައްކާ ވާހަކަ ކަނުލާ އަޑު އަހާތި." އިލްހާމް ވާހަކަ ދެއްކީ މަޑުމައިތިރިކަމާއެކުއެވެ. "މުޅިން ބޭކާރު ކަމަކާ ޞަފިއްޔާ މަށާ ނުރުހިފަ ތި ހުންނަނީ. ޞަފިއްޔާގެ ސަބަބުން ނިކާލް މަށަށްކުރާ އިޚްތިރާމް ކުޑަވެއްޖެ."\n"އެއީ މަގޭ ސަބަބުން ވީ ކަމެއްތަ؟" ޞަފިއްޔާއަށް މަޑަކުން ނީދެވުނެވެ. "އޭނައަކީ ވެސް ތަޞައްވަރު ފުރިފަ ހުރި ބޮޑު ފިރިހެނެއް. އޭނައަށް ވެސް އެނގޭނެދޯ އޭނަގެ ބައްޕަ ދޮގުހަދާ އޮޅުވާލަންޏާ. ތިހެން ކަންތައް ކުރާހާ ހިނދަކު ތިޔަ ބުނާ އިޚްތިރާމާއި ޤަދަރެއް ނުކުރާނެދޯ؟"\n"ރުޅި ނައިސް ހަމަޖެހިގެން މި ދައްކާ ވާހަކަ އަޑު އަހާބަލަ." އިލްހާމް ރުޅި އައި ނަމަވެސް ރުޅީގެ މައްޗަށް ބުއްދި އިސްކުރިއެވެ. ދެމީހުން ރުޅި އަންނަން ވެއްޖެނަމަ ކުރެވޭނީ ޒުވާބެކެވެ. މިވަގުތު އިލްހާމް ބޭނުންވަނީ ޒުވާބަކަށް ނުގޮސް ޞަފިއްޔާއަށް އެއްޗެއް ވިސްނައިދޭށެވެ.\n"ހޫމް. އަޑުއަހާށޭ މީނީ." ފުރަތަމަ ފަހަރަށް އިލްހާމް ރީތިކޮށް ވާހަކައެއް ދައްކަން އުޅުމުން ޞަފިއްޔާ ހަމަޖެހެވޭތޯ މަސައްކަތް ކުރިއެވެ.\n"އެ އަނބުޅޭ ބޭނުންވި ގޮތަށް ކަންތައްވަމުން މިދަނީ. އޭނަ ބޭނުންވީ މި އާއިލާ ތެރޭގައި އޮތް އެއްބައިވަންތަކަން ނަގާލަން. މަގޭ އާއިލާ މީހުން މަށަށް ނަފުރަތު ކުރާނެ އެތިފަހަރެއް ހަދަން އޭނަ ބޭނުންވީ. މަގޭ ދަރިޔަކު ހުރިކަމެއް އަދި ނެތްކަމެއް ވެސް މަށަކަށް އަސްލު ނޭނގެ. އޭނަ ހެދީ ދޮގެއްކަމެއް ތެދެއްކަމެއް ވެސް މަށަކަށް ނޭނގެ. ތެދު ދޮގު ބަލާކަށް މަށެއް ބޭނުމެއް ވެސް ނޫން. މަ ނުބުނަން މަށަކީ މާ ރަނގަޅު މާތް މީހެކޭ. ޒުވާން ދުވަސްވަރު މަށަށް އެޅިފައި އޮތް ޅައެއްޗަކުން މަގޭ ދަރިއެއް މި ދުނިޔޭގައި ނުހުންނާނޭ ބުނާކަށް ނޭނގޭ. އޭގެ މާނައަކީ މަށަކީ ގޯސް މީހެކޭ ނޫން. އެއީ އަދި މަށާ އަނގައިން ނުބުނެ މަ އެކަހެރި ކޮށްލަންވީ ސަބަބެއް ވެސް ނޫން. މަ މިހިރީ މަށަށް މާޒީގަ ކުރެވުނު ކުށްތަކަށް ޠަޢުބާވެގެން. މަށަށް ގޮތަކަށް އުޅެވުނަސް އުޅެވިފަ ހުންނާނީ ޞަފިއްޔާއާ އިނުމުގެ ކުރިން. މި ވާހަކަ މިގޮތަށް ނުދައްކަން މިހިރީ ވެސް ޞަފިއްޔާއަށް އަމިއްލައަށް އެއްޗެއް ވިސްނޭތޯ. ޞަފިއްޔާއަކީ މިވަރު ކަމެއް ވިސްނޭނެ މީހެއް. ނިކަން އަމިއްލައަށް ވިސްނާލަބަލަ." އިލްހާމް ދޮގުތައް ފުލުފުލު ހަދަމުން ވާހަކަ ދެއްކީ ޞަފިއްޔާއަށް އެއްޗެއް ވިސްނައި ދިނުމަށެވެ. އޭނާ ވިސްނައިދޭން ބޭނުންވީ އެހެން ބަނޑަކަށް އޭނާގެ ކުއްޖަކު ހުރިކަމުގައި ވިޔަސް އެއީ ޞަފިއްޔާއާ ގުޅުމުގެ މާކުރިން އޭނާއަށް އަރައިގަނެވުނު ފާފައެއްގެ ހިތި ނަތީޖާއެއް ކަމެވެ.\n"މިއޮއް ހުރިހާ ދުވަހު ކީ ކުއްޖަކު ނުހުންނާނޭ. ދޮގު ކުރީ އިބްރާހިމްބެ. މަށަށް އޭރުވެސް އެނގުނޭ އިލްހާމްކަން ދޮގު ހަދަނީ." ޞަފިއްޔާގެ އަޑުގައި ފޫހިކަމެއް އެކުލެވިފައި ހުއްޓެވެ.\n"އަދިވެސް މަށަކަށް ޔަޤީނެއް ނޫނޭ." އިލްހާމް ބުންޏެވެ. "މަ ދޮގުހެދީ ވެސް މަސްލަހަތައްޓަކައި. މަށަށް މާޒީގައި ކުރެވުނު ކަމެއްގެ އަގު ކަލޭމެން ދައްކަން މަ ބޭނުން ނުވާތީ. މަ ގަބޫލެއް ނުކުރަން އެފަދަ ކަމަކުން މަގޭ އަނބި ދަރިންނަށާއި، މި އާއިލާއަށް އޭގެ ސަޒާ ލިބެން ޖެހޭނެ ކަމަކަށް. މަ ބުނި އެއްޗެއް ބުނީ ކަލޭމެން އެންމެން ރައްކާތެރިކުރަން."\n"ތިއެއް ނޫން އަނތްބަކު ފިރިޔެއް ކައިރިން އުއްމީދު ކުރާނެ ރައްކާތެރިކަމަކީ. ތީކީ ދަރިޔަކަށް ވެސް ރައްކާތެރިކަން ދޭންވީ ގޮތެއް ނޫން. ތިޔަ ބުނާ ރައްކާތެރިކަމުގައި އޮންނާނީ ދޮގާއި މަކަރާ ހީލަތް. ބިތު ފަންގި ނެގީމަ ދެން އެ ފެންނަ މަންޒަރުގައި ތި ބުނާ ރައްކާތެރިކަން ފެންނާކަށް ނޯންނާނެ. ދޮގުހެދީ ވެސް މީހުންގެ މޫނު މައްޗަށް ތިމާވަރު ރަނގަޅު މީހެއް ނެތްކަން ދައްކަން ވެގެން. ހަޤީޤަތުގައި ޔަޤީންކުރަން ދާނެ ދިމާލެއް ވެސް ނޭނގިފަ ތި ހުންނަނީ. އެހާވެސް ވިޔާނުދާކޮށް އުޅެވިފަ ހުރީ. ނިކަން ބުނެބަލަ. ދަރިޔަކު ހުއްޓަސް ހުންނާނީ މިވެނި މީހަކަށޭ. އޭރުން ތި ދަރިއެއްގެ ހަޤީޤަތެއް ވެސް އެނގިދާނު. ކާކުގެ ދަރިއެއް އެއީ؟" ޞަފިއްޔާ ހީވަނީ މައްސަލައެއްގެ ތަޙްޤީޤު ހިންގަން އުޅޭހެންނެވެ. އިލްހާމް ހީކުރީ ދަރިޔަކު ހުންނާނެ ކަމަށް އެއްބަސްވުމުން ޞަފިއްޔާގެ ސިކުނޑިން އެ ދަރިއެއްގެ ކަންތައް ނެރެ އެއްލާލެވޭނެ ކަމަށެވެ. އެހެނަސް ޞަފިއްޔާ އެހުރީ ހުރިހާ ހަޤީޤަތެއް ހޯދަން ދިމާކޮށްފައެވެ. އިލްހާމް ހީކުރިހާ ފަސޭހައިން ބޯދަމައިގެނެވޭ ވަރަށް ވުރެން ޞަފިއްޔާ ބޯހަރުވެފައި ސުވާލު ގިނަވެއްޖެއެވެ.\n"މަށަކަށް ނޭނގެ،" އިލްހާމް ރުންކުރުވާ ގޮތްވިއެވެ.\n"އެހެންވީމަ މާޒީގައި ކުރެވިފައި ތިއޮތީ އެންމެ ފާފައެއް ނޫނެއްނު. މަށާ އިނުމުގެ ކުރިން ތީން އެއްވެސް ވާހަކައެއް ކިޔާދީފައެއް ނުވޭ. ފުރަތަމަވެސް ލޯބިވީ މަދެކެކަމަށް ބުނީ. އެއީ ވެސް ހުސްދޮގެއްނު. އޭރު ދޮގު ހެދިމީހަކު މިހާރު ވެސް ތެދެއް ނުހަދާނެ. އޭރު ފާފަކުރި މީހަކު މިހާރު ވަކި މައިތިރިވެގެން ހުންނާނެތަ؟"\nޞަފިއްޔާގެ ވާހަކަ އެ ހިސާބަށް ދިޔައިރު އިލްހާމް އިނީ ހުޅު ފަޅައިގެން ދާވަރުވެފައެވެ. ޞަފިއްޔާއާ ރީތިކޮށް ވާހަކަ ދައްކަން އުޅުމަކީ ބޭކާރުކަމެއްކަން އިލްހާމަށް ވިސްނިއްޖެއެވެ.\n"މަ ބޭނުމީ އެންމެ ސުވާލެއްގެ ޖަވާބު. އެ ސުވާލުގެ ޖަވާބު ލިބުނީމަ އިލްހާމަށް އަހަރެން މާފުކުރާނަން. އެއީ ކާކުގެ ދަރިއެއް؟" ޞަފިއްޔާ އެހިއެވެ.\n"ކަލޭ ތީ މާ ތާހިރުކޮށް އުޅުނު މީހެއްތަ؟" އިލްހާމަށް ކެތްނުވެގެން ހަޅޭލަވައިގަތީ އެނދުން ތެދުވެ ޞަފިއްޔާއާ ދިމާއަށް އަތް ދިއްކުރަމުންނެވެ. "މަށެއް ކަލޭގެ މާފެއް ބޭނުމެއްނޫން. ކަލެޔާ ރީތިކޮށް ވާހަކަދައްކަން އުޅެވުނުކަން އެއީ މަގޭ މޮޔަކަން."\n"މަށަށް އެނގެޔޭ ރީތިކޮށް ވާހަކަ ދައްކައިގެން ކޮށްފަހުރި ފާފަތައް ފޮރުވަން މަސައްކަތްކުރަންކަން ތި އުޅުނީ." ޞަފިއްޔާ ވެސް ކޮޅަށް ތެދުވަމުން ބާރަށް ބުންޏެވެ. "އެކަމު ބުނަން. އެއީ ކާކުގެ ދަރިޔެއްކަން މަށަށް ނޭނގޭހާ ހިނދަކު މަށެއް ވެސް ހަމަ ނޭވާއެއް ނުލާނަން. މިފަހަރު ހުއްޓަލާނީ އެއީ ކާކުކަން ހޯދާފަ."\n"އާނ! ކަލޭތީ ފާފައެއް ނުކުރާ މީހެއް. މަށާ ދިމާވިއިރު ކަލޭތީ ނުކަނޑާހުރި ދަވާދު ދަޅެއްވިއްޔާ." އިލްހާމް ރުޅިގަދަވެގެން ޞަފިއްޔާއަށް މަލާމަތްކޮށް ލަދުގަންނަވާލުމުގެ ގޮތުން ބުނެލިއެވެ.\n"ވަރިހަމައެއްނު. މަށަށް އެނގޭހާ ވެސް އެއްޗަކީ މަށަކީ ތިކަހަލަ ދޮގުވެރި މަކަރުވެރިއެއް ނޫންކަން." ޞަފިއްޔާ ނުރުހުމުގެ ނަޒަރަކުން އިލްހާމަށް ބަލާލަމުން ކޮޓަރިން ނުކުމެގެން ދިޔައިރު އިލްހާމްގެ މޫނުމަތިން ފެނުނީ މަސްހުނި އިހުސާސްތަކެކެވެ. ރުޅިއާއި ހައިރާންކަމުގެ އިތުރަށް ކަންބޮޑުވުމެވެ. ޞަފިއްޔާ ބަލާލާފައި ދިޔަ ގޮތުން އެ ހިތުގައި އިލްހާމްގެ މައްޗަށް އުފެދުނު ލޯބި ފަނޑުވަމުންދާހެން އިލްހާމަށް ހީވީއެވެ. އިލްހާމް ކަންބޮޑުވެފައި ހުރެ ދެއަތުން މޫނުގެ ދެފަރާތުން އަތްކާތައިލަމުން އެނދުގައި އިށީނދެ ވިސްނަންފެށިއެވެ. ޞަފިއްޔާއަށް އެ ބަދަލު އަންނަން ޖެހުނު ސަބަބު އޭނާއަށް އެނގެއެވެ. އޭނާ ވަގުތުން ފޯނުނަގައި ނަންބަރު ތަކަކަށް ފިއްތައިލަމުން ކަންފަތުގައި ފޯނު ޖެއްސިއެވެ.\nކޮޓަރިން ބޭރަށް ނުކުތުމާއެކު ޞަފިއްޔާގެ ރުޅިގަނޑު ފިނިވެގެން ދިޔައެވެ. އިލްހާމް ދޮގުހަދަމުން ދާކަން އެނގުނީންސުރެ ޞަފިއްޔާގެ ހިތުގައި އިލްހާމްގެ މައްޗަށް އަޖައިބެއް ކަހަލަ ފޫހިކަމެއް އުފެދިފައިވެއެވެ. އިލްހާމްގެ ސޫރަ ފެނުނަސް އެ ހިތުގައި އަށަގަނެގެން ދަނީ ރުޅިއަށްވުރެ ބޮޑަށް ފޫހިކަމެވެ. އެކަމާ ޚުދު ޞަފިއްޔާ ވެސް ޚައިރާންވެއެވެ. އެމީހެއްދެކެ ހިތާއި ފުރާނައިން ލޯބިވެ، އުމުރުގެ ބޮޑުބައި އެކީގައި ހޭދަކުރެވުނު މީހާދެކެވީ ލޯބި އޮޔާލީ ކޮންތާކަށް ހެއްޔެވެ؟ ޞަފިއްޔާއަށް ނުވެސް އެނގި ހުއްޓާ އެ ލޯބި ކަފުންވި ކަހަލައެވެ. އިލްހާމަށް ކުރި ޤަދަރާއި އިތުބާރު ނެތި ފަނާވެ ހިނގައްޖެއެވެ.\nމެންދުރުގެ ކެއުމަށް ލިބުނު ދަޢުވަތަށް ފައިރޫޒުމެން ސުނޯހައުސްއަށް އައީ ގަޑިން މެންދުރުން އަނބުރާ އެކެއް ޖަހާ ބޮޑުވި ފަހުންނެވެ. އުފާވެރި ހިނިތުންވުމަކާއެކު އެމީހުންނަށް މަރުހަބާކީ ނިހާއެވެ. އިންޝާ ވަރަށް ކިޔައިގެން ނިކާލް ވެސް މެންދުރުގެ ކެއުމުގައި ބައިވެރިވިއެވެ. ނިހާގެ ކާވެނި ކުރެވޭނެ ތާރީޚެއް މިއަދު ކަނޑައެޅިގެން ދާނެކަން މަންމަގެ ފަރާތުން ނިކާލަށް އެނގިފައި އޮތުމުން ނިކާލް އޮތީ ތިރިޔަށް އަންނަ ހިތް ނުވެފައެވެ. ނަމަވެސް އިންޝާ ކުރުނުކުރުމުން ނިކާލަށް ޖެހުނީ ކެއުމުގައި ބައިވެރިވާށެވެ. ދެ އާއިލާގެ މެމްބަރުން ކެއުމަށް އިންސާފުކުރަމުން ދިޔައީ ތަފާތު އެކިއެކި ވާހަކަތައް ދައްކަމުންނެވެ. ކަންދިމާކުރި ގޮތުން ނިކާލަށް އިށީނދެ އިނދެވުނީ ނިހާގެ ކުރިމަތީ ހުރި ގޮނޑީގައެވެ. ފައިރޫޒްގެ މަންމައާއި ބައްޕަ ނިހާ ކަހަލަ އަޚްލާޤު ރަނގަޅު ހުލްޤުހެޔޮ ޅީދަރިއެއް ލިބެން އުޅޭތީ އެކަމާ އުފަލުން އުޅޭކަން އެނގުމުން ނިކާލްގެ ހިތަށް އުނދަގޫވިއެވެ. ފައިރޫޒް ނިހާއާ ދިމާއަށް ބަލަމުންދާ ޖާޒުބީ އަސަރުގަދަގޮތަކުން ކެތްކުރަން ދަތިވިއެވެ. ނިހާގެ ތުންފަތްމަތިން އުފާވެރިކަމުގެ ހިނިތުންވުން ފެންނާތީ ނިކާލް އިނީ އަރުތެރެއިން އެއްޗެއް ދިރުވަން ވެސް އުނދަގޫވެފައެވެ. ނިހާގެ ހަނދެއްފަދަ ސާދާ މޫނުމަތިން ހިތްހަމަޖެހުމުގެ ލިސާންތައް ފެންނަމުން ދާތީ ނިކާލްގެ ނުތަނަވަސްކަން ހައްތަހާވީ ބޮޑެވެ. ނިކާލްގެ ބަސް ޤަބޫލުކޮށް ކާވެނީގެ ގޮތުން ފައިރޫޒްއާ ގުޅެން ނިހާ ހުރިހާ ގޮތަކުން ތައްޔާރުވީބާއެވެ؟ އޭނާ އެކަމާ ވިސްނަން ބޭނުން ނުވިޔަސް ނުވިސްނާ ނީނދެވުނެވެ.\n"ޒުބޭދާ. ޞައްތާރު" ޞަފިއްޔާ ފައިރޫޒްގެ މަންމައާ ބައްޕައަށް ގޮވާލަމުން ބުންޏެވެ. "ނިހާ ކާވެނިކުރާނެ ތާރީޚެއް ނިންމައިފި. ދެން މިކަން ލަސްކުރާނެ ކަމެއް ނެތެއްނު. ނިހާ ވެސް ބޭނުންވަނީ ވީހާ ވެސް އަވަހަކަށް ކާވެނީގެ ކަންތައް ނިންމާލަން."\nމަންމަ ދައްކަންފެށި ވާހަކައަކުން ނިކާލް އިސްއުފުލާލަމުން ނިހާއަށް ބަލާލިއިރު ނިހާ ވެސް އިނީ ނިކާލަށް ބަލާށެވެ. ފައިރޫޒް ވަރަށް އުފަލުން ހުރެ ނިހާ ގާތު ތެދެއްތޯ އަހައިލިއެވެ. ނިހާ ލަދުން އިނދެ ބޯޖަހައިލީ އާނއެކޭ ބުނުމުގެ ގޮތުންނެވެ. ޞަފިއްޔާއަށް ހަމަޖެހުމެއް ލިބުނުއިރު އިލްހާމް އިނީ ނިހާގެ މޫނުމަތިން ފެންނަމުން ދާ ކުލަވަރު ތަރުޖަމާކުރާށެވެ. ނިހާ އެހާ ފަސޭހައިން ކާވެނީގެ ތާރީޚެއް ނިންމަނީ ހެއްޔެވެ؟\n"ނިހާ ކޮން ތާރީޚެއް ތަ ނިންމީ؟" ފައިރޫޒް އިނީ ކެތްމަދުވެފައެވެ.\n"އަންނަ ހަފުތާގައި." ޞަފިއްޔާ ޖަވާބު ދިނުމުގައި އަވަސްވެ ގަތީ ނިހާ ގޯހެއް ހަދާފާނެކަމަށް ސިކުނޑިން ސިގުނަލްތަކެއް ދިނުމުންނެވެ.\n"ނޫން. އަންނަ ހަފްތާއަކު ނޫނޭ." ނިހާ ހަމަޖެހިލާފައި ބުނެލުމާއެކު ޞަފިއްޔާގެ މޫނުގެ ކުލަ ފަނޑުވިއެވެ.\n"މާފުކުރޭ ދައްތާ. އަންނަ ހަފްތާގައި ކާވެނިކުރަން ނިންމައިގެން އަސްލު ހުރީ." ނިހާ ވާހަކަ ދެއްކީ ފައިރޫޒަށް ނަޒަރު ސީދާކޮށްލައިގެން އިނދެއެވެ. "އެކަމަކު ނިކް ބުނެފި ލަސްކޮށްލަން. ނިކްވެސް ވަރަށް އަވަހަށް ކާވެނި ކުރަން ބޭނުންވާތީ، ދެ ކާވެނި އެއްދުވަހަކަށް ހަދާލަން ބޭނުންވަނީ. އެހެންވީމަ ނިކް ކާވެނި ކުރާ ދުވަހެއްގައި ކާވެނިކުރަން އަހަރެން ވެސް ނިންމައިފިން. ފައިރުއަށް އެގޮތް އެންމެ ރަނގަޅުތަ؟"\nއެ ހަބަރު ވެގެންދިޔައީ ނިކާލްގެ ކަންފަތް ބުޑުގައި ބޮމެއް ގޮއްވާލުމުން އަރާފަދަ ވަރުގަދަ ލޮޅުމަކާއި ސިހުމެއް ގެނުވި ހަބަރަކަށެވެ. ނިހާގެ ދޮގުވެރިކަން ފެނި އޭނާ އިނީ ބުނާނެ އެއްޗެއް ނޭނގި އަނގަ ހުޅުވިފައެވެ. ޞަފިއްޔާއާއި އިލްހާމް ވެސް ތިބީ ނިހާގެ މަކަރުވެރިކަން ފެނި އާޝޯޙުވެފައެވެ. ނިހާ ކާވެނި ލަސްކުރަން ނިކާލްގެ ބޮލަށް އެ މަހާލީ ކޮންފަދަ ވަރުގަދަ މަޅިއެއް ހެއްޔެވެ؟ (ނުނިމޭ)\nތިންވަނަބައިގެ ތެރެއިން:- ނިހާ ދުވެފައި ގޮސް ނިކާލްގެ އަތުގެ ކުޑަހުޅާ ހިސާބުގައި ބާރަށް ހިފެހެއްޓިއެވެ. ނިކާލް ދެބުމަ ކައިރިކޮށްލަމުން އަތަށް ބަލާލަމުން ނިހާއަށް ބަލާލިއިރު ރުޅިގަދަވެގެން ގޮސް މުޅި މީހާ ތުރުތުރު އަޅައެވެ. ނިހާގެ ހިތް ބާރަށް ތެޅިގަތް ވަގުތު ނިކާލް އޭނާގެ އަތް ފޮޅުވާލުމާއެކު ނިހާ ދިޔައީ ވިއްސައިގެންނެވެ.\n"ނުކުމޭ. ހަމަ މިހާރު މިތަނުން ނުކުމޭ." ނިކާލް ހަޅޭލަވައިގަތީ ރުޅި ކޮންޓްރޯލް ކުރުމަށް މަސައްކަތް ކުރަމުންނެވެ.\nއޭޕްރީލް 25, 2021 22:13\nވ ވައި މި ވާގޮތް\nއޭޕްރީލް 26, 2021 09:13\nދެން ވާހަކައިގެ ބަތަލާ ދަން ޖެހިގެން މަރުވީމަ ވާހަކަ ނިމުނީނު\nނިހާ އަކީ ތި ކިޔާ ކަހަލަ ކަމެއްކުރާ ވަރަށްވުރެ މާ ހިތްވަރު ގަދަ ކުއްޖެއް


SunOnline: Hudha nulibigen Thodddoo Guesthous verin ihuthijaaj kuranee\nހުއްދަ ނުލިބިގެން ތޮއްޑޫ ގެސްޓަހައުސް ވެރިން އިހުތިޖާޖް ކުރަނީ\nމުހައްމަދު މުޒައްޔިން ނާޒިމް 15 Oct 2020, 21:14\nތޮއްޑޫ ގެސްޓް ހައުސްވެރިން އިހްތިޖާޖް ކުރަނީ --\nކޮވިޑް19އާ ގުޅިގެން ގެސްޓްހައުސްތައް ބަންދުކުރުމަށްފަހު، އަލުން ހުޅުވުމުގެ ހުއްދަ ނުލިބިގެން ތޮއްޑޫ ގެސްޓް ހައުސްތަކުގެ ވިޔަފާރިވެރިން އިހްތިޖާޖް ކުރަން ފަށައިފި އެވެ.\nހަތް މަސްދުވަހަށްފަހު، މިއަދު ވަނީ ރާއްޖޭގެ ބައެއް ރަށްތަކުގެ ގެސްޓްހައުސްތައް ހުޅުވުމުގެ ހުއްދަ ދީފައެވެ. ނަމަވެސް އެރަށްތަކުގެ ތެރޭގައި ގިނަ ގެސްޓްހައުސްތަކެއް އޮންނަ ތޮއްޑޫ ނުހިމެނެވެ.\nއެކަމާ ގުޅިގެން، މިއަދު މެންދުރުން ފެށިގެން އެރަށު ކައުސިލް އިދާރާގައި ގެސްޓްހައުސްގެ ވެރިން އަންނަނީ ހިމޭން އިހްތިޖާޖެއް ކުރަމުންނެވެ.\nއިހްތިޖްގައި ހިމެނޭ ގެސްޓް ހައުސްގެ ވެރިއަކު "ސަން"އަށް ވިދާޅުވީ، ފަހު ވަގުތު ގެސްޓްހައުސް ހުޅުވުމަށް އޮތް ހުއްދަ ނުލިބުނީ، ކައުންސިލުގެ އިއުތިރާޒެއް ނެތް ކަމުގެ ލިޔުން ޓޫރިޒަމް މިނިސްޓްރީއަށް ނުފޮނުވާ އޮތުމުން ކަމަށެވެ. އަދި އެ ލިޔުން ކައުންސިލުން ފޮނުވާފައި ނުވަނީ ފުލުހުންގެ ހިދުމަތް ރަށުގައި ނެތުމުން ކަމަށް އޭނާ ވިދާޅުވިއެވެ.\n"ހުއްދަ ނުލިބިގެން ފަހު ވަގުތު އަޅުގަނޑުމެންނަށް އެނގުނީ ކައުންސިލުން ފޮނުވަން ޖެހޭ ލިޔުުން ނުފޮނުވާ އޮތް ކަން. ދެން ކައުސިލާ ބައްދަލު ކުރީމަ، އެބޭފުޅުން ވިދާޅުވީ، އެންމެގެ އެއްބާރުލުން ނުލިބި އެކަން ނުވާނެ ކަމަށް. އަދި ޕޮލިހުން މިކޮޅުގައި [ރަށުގައި] ނެތުމުން ހުއްދަ ނުލިބޭނެ ކަމަށް،" އޭނާ ވިދާޅުވިއެވެ.\nއޭނާ ވިދާޅުވީ، ފުލުހުންނަށް އާދެވެން އޮތީ، އެމީހުންނަށް އެކޮމަޑޭޝަންއާއި މަސައްކަތް ކުރެވޭނެ ތަނެއް ލިބުން ކަމަށެވެ.\n"ގެސްޓްހައުސްތަކުން ހުށަހެޅި ހަ މަސްދުވަސްގެ އެކޮމަޑޭޝަންއާއި ފުޑްވެސް ދޭ ގޮތަށް. ދެން ކައުންސިލްގައި މަސައްކަތް ކުރެވޭ ގޮތަށް،" އޭނާ ވިދާޅުވިއެވެ.\nއެއާއެކު ފުލުހުންގެ ފަރާތުނާއި ލޯކަލް ގަވަމަންޓް އޮތޯރިޓީންވެސް ފުލުހުން އަންނާނެ ކަމުގެ ޔަގީންކަން ދީފައިވާ ކަމަށް އޭނާ ވިދާޅުވިއެވެ.\n"އެހެން ނަމަވެސް ކައުންސިލުން އަންނަގަނީ ހޯމް މިނިސްޓްރީގެ ރަސްމީ ބަހެއް ލިބިގެން ކަމަށް ހުއްދަ ދެވޭނީ،"\nތޮއްޑޫ ގެސްޓްހައުސް ވެރިން އިހްތިޖާޖް ކުރަނީ --\nދެހާހެއްހާ މީހުންގެ އާބާދީއެއް އޮންނަ ތޮއްޑޫގައި ޕޮލިސް ޑެސްކެއްވެސް ނުހުރެއެވެ. މިހާތަނަށް އައި އިރު އެރަށުގައި ފުލުހުންގެ ހިދުމަތް ގާއިމްވެފައި ނެތުމުން އެކަމުގެ ކަންބޮޑުވުންވެސް ރަށުގެ ރައްޔިތުންގެ އެބަ އޮތެވެ.\n"މިތަނުން ދާން އަޅުގަނޑުމެން ގަސްތުކުރަނީ ކައުންސިލުން ޖަވާބެއް ދިނުމުން. ޖަވާބެއް ނުދެނީސް އިހްތިޖާޖް ހުއްޓައެއް ނުލާންނަ،" ގެސްޓް ހައުސްއެއްގެ ވެރިޔަކު ވިދާޅުވިއެވެ.\nތޮއްޑޫގައި ޖުމްލަ 37 ގެސްޓް ހައުސްއެއް ރަޖިސްޓްރީކޮށްފައިވާއިރު، 10 ގެސްޓްހައުސްއެއް ހުޅުވުމަށް ހުއްދައަށް އެދިފައިވެއެވެ. އޭގެ އިތުރުން އެހެން ގެސްޓްހައުސްތައްވެސް އޮޕަރޭޝަނަށް އައުމަށް ދަނީ ތައްޔާރުވަމުންނެވެ.\n"މި މަހު 17އަށް ވެސް އެބަހުރި ޓޫރިސްޓުންގެ ބުކިން ހަދާފައި. ކިހާ ބޮޑު ގެއްލުމެއް މިގޮތަށް ފަހު ވަގުތު ހުއްދަ ނުލިބުމުން. މިހާރު އަޅުގަނޑުމެން މި ތިބީ، ވާނުވާގައި. ބުކިން ހެދި ޓޫރިސްޓުންނަށް ދޭނެ ޖަވާބެއް ނެތް އަޅުގަނޑުމެން އަތުގައި،" އޭނާ ވިދާޅުވިއެވެ.\nނުވަ ރަށަކުން 16 ގެސްޓްހައުސް ހުޅުވަން ޓޫރިޒަމް މިނިސްޓްރީން ވަނީ ހުއްދަދީފައެވެ. އެއީ ވ. ތިނަދޫ، ކ. މާފުށި، އއ، މަތިވެރި އަދި ކ. ހުރާގެ އިތުރުން ވ. ފުލިދޫއާއި ނ. ފޮއްދޫއަށް ނިސްބަތްވާ ގެސްޓްހައުސްތަކެކެވެ.


Pakistan ge igthisoadhu gulhifaivanee China aa: Imran\nޕާކިސްތާނުގެ އިގްތިސޯދު ގުޅިފައިވަނީ ޗައިނާއާ\nޕާކިސްތާންގެ ބޮޑުވަޒީރު އިމްރާން ޚާން\nޕާކިސްތާންގެ އިގްތިސޯދު ގުޅިލާމެހިފައި ވަނީ ޗައިނާއާ ކަމަށް ޕާކިސްތާނުގެ ބޮޑުވަޒީރު އިމްރާން ހާން ވިދުޅުވެއްޖެ އެވެ. އެމަނިކުފާނު މިހެން ވިދާޅުވެފައި ވަނީ އަލްޖަޒީރާއަށް ދެއްވި ހާއްސަ އިންޓަވިއުއެއްގަ އެވެ.\nވަރަށް ގިނަ ވައުދުތަކަކާއެކު ވެރިކަމަށް ވަޑައިގެންނެވި އިމްރާން ހާން ވިދާޅުވީ އިންޑިއާ އާއި ޕާކިސްތާނާ ދެމެދު ކުރިމަތިލުންތަކެއް ހިނގާނަމަ އެކަމުގެ ނޭދެވޭ އަސަރު ޕާކިސްތާނަށް ކުރާނެ ކަމަށާއި ސަރުކާރަށް އަދި މިވީ ދެ އަހަރު ކަމަށެވެ. ޕާކިސްތާންގެ އެތެރޭގެ ދަރަންޏާއި ބޭރުގެ ދަރަނިތައް އެހާ ބޮޑުކަމަށެވެ.\nއިމްރާން ވިދާޅުވީ ޕާކިސްތާން ނަމޫނާއަކަށް ބަލާނީ ޗައިނާގެ އިގްތިސޯދު ކުރިއެރުވި ގޮތް ކަމަށާއި އެ ގައުމުގެ އިގްތިސޯދުގެ ކުރިމަގު ގުޅިފައި ވަނީ ވެސް ޗައިނާއާ ކަމަށެވެ. ޗައިނާގެ ގުޅުމާބެހޭ ގޮތުން އިމްރާން ދެއްކެވު މި ވާހަކަތަކަކީ އިންޑިއާއިން އިތުރު މައްސަލަތަކެއް ކުރިމަތި ކުރުވާނެ ކަމެއް ކަމަށް މިހާރު ވަނީ ބެލެވިފަ އެވެ.\nއިމްރާން ވިދާޅުވީ ޕާކިސްތާނުގެ އިގްތިސޯދު ހަމަޔަކަށް އެޅުވުމަކީ އެންމެ ރެއަކުން ވަނެ ކަމެއް ނޫން ކަމަށާއި މިވީ ދެ އަހަރުތެރޭގައި ގިނަ ކަންތައްތަކެއްް ހާސިލް ކޮށްފައި ވެސް ވާނެ ކަމަށެވެ.